料地第三十七
用地之法，考地之形势有六焉：一曰通，二曰挂，三曰支，四曰隘，五曰险，六曰远。我可以往，彼可以来，曰通。居通地，利乘高待敌，后通粮运，障其间道，绝敌之潜来，用战则利也。我可以往，彼难以反，曰挂。居挂地，先详敌无备，伏兵绝其归路，则利焉；敌有备而出，则自踬焉。我出而不利，彼出而不利，曰支。居支地，若敌引兵而去，是诱我也，勿击之；待其自出薄我则击之，利焉。守山谷之口，界乎两向峭绝，曰隘。我先居隘地，整其营阵待敌，绝冲突之患；若敌先居之，盈阵待之（言盈阵者，实阵绝隘口）；如攻不盈，则从其它攻之，利焉。处高待下，处安待危，曰险。居险地，我先居之，利以战；若敌先居之，勒兵退，乃见其利焉。与敌相去营垒之遥，曰远（疑有脱误）地。敌不先进，但挑战，战则不可进，必有伏焉；敌不战而引退，亦不可逐，逐则不利。故古人云：用兵之道，地利为宝。此之谓也。
生地第三十八
生地者，谓左右前后非死绝之地，通粮道，进退皆利也。生地虽曰兵家之利，可以用者六焉：若夫悬车深入，一可用也；士马精壮，阵势习熟，二可用也；将明令严，三可用也；我强敌弱，四可用也；大将夙著恩，使吏士服从，五可用也；吏士乐战，六可用也。其不可以用者有三焉：士卒顾家者，一不可用也；前无利诱，士卒退心，二不可用也；进则害，退则利，三不可用也。兹生地之利害，可不审乎？
死地第三十九
死地者，谓背山负水，粮道、生路皆绝也。死地虽曰兵家之害，可以用战者四焉：将之恩威未著，吏士未服，一也；我兵与敌等，我力战则利，畏战则害，欲令吏卒死战者，二也；为敌所逼，粮刍将竭，三也；前军既破，后军尚固，四也。其不可以用者三焉：彼众我寡，一也；利害未审，矫众强为，二也；将心犹豫，三也。
料山第四十
山势迫而障于近者勿营，虑伏在侧也；山亚而绕林奋者勿营，虑四周有伏也；山回于路者不可妄行，虑伏在前也；山伏于后者速过，急以兵守其后，虑为敌所绝也。左右前后皆山，我顿军于中者，细究其往来之蹊路，因诸间道以兵守之。凡诸山坂及野地者，有林近我，我利。若得之，战则为伏，急则为藏，守则为薪也。苟能知山林之利害者，鲜不胜也。
料水第四十一
顿军之地，水流而清澈者，食之上也；水流而黄浊有沙者，食之次也；流之黑者，食之下也（水黄黑，以胶投之，可以得清）。设或水停而不流者，勿食；水流而上源在敌者，勿食。水流而中有黑脉不定毒流者，勿食，食者死。水多粪草者，勿食，食者病。水上有人、狗、彘之尸者，勿食。如无水可食，当于其侧穿井以汲。吏士营必以水，暂憩必以水。若将有所涉也，水流而或盈或减者，勿涉，必有壅囊之机；水止而为陂为沮洳限于路者，勿涉，必有泽淖之陷。水在敌要地而无甲兵防之者，未可即涉。先令轻兵搜验山谷崎岸，虑有伏焉。欲夺敌之力者，先夺其水。得之上流者，美莫大焉。
料尘第四十二
敌之始来，尘有条而散漫者，曳薪也；穗起而惊乱者，尘车来也；尘高浓厚，浑浑而起者，骑兵来也；卑而广，奋奋而起者，步兵也。兵少而尘散乱者，部伍不肃也；兵多而尘清者，部伍按行，将之令整也；尘埃左右前后起者，使人无常法也。军动而尘埃条条而起者，不散漫，军止而尘亦者，此皆大将威德行，部伍整肃故也。列营结阵之时，有尘起飞者，随所起处防之，必有贼兵潜到。临贼以尘为候，亦料敌取胜之术者也。
料敌阵第四十三
敌阵稍长心薄者，我军当自坚其阵。先以劲兵力冲敌阵之心，力困则益兵进之；俟敌阵稍动而来救于心，则退冲心之兵，复坚我阵；俟敌阵稍动，则麾我两稍之兵乘之。若敌阵心实而稍圆，不可轻击，俟变而后动焉。若敌阵于死地，部伍齐肃如一者，此将贤而兵精也，不可轻击焉。阵于死地，部伍不肃，多动多哗，旗帜撩乱，此皆将军愚昧，不能择地利，使士伍心动故也，可迫而击之，必胜也。若阵于生地，人马利于出入，行列严整，旌旗如画，金鼓应节，人无喧嚣，此将有谋而善于得地利者也，不可轻击。敌阵于生地，令不严肃，行列不整，进退不节，此盖将内不能晓军政，外不能择地利故也。吏士之心必不固，可放兵击之，必胜也。若敌阵左右山峡而不能盈者，可击也；列阵而不能顺其地势者，可击也。是知善战者，莫不能此而能料其胜负也。
料敌营第四十四
敌营粮道不通利者，可守之。敌营得高燥之地而不顾泉水之利者，可俟之；俟之久，则人马多渴也。敌营得泉水之利而地势下湿者，可逼之。敌营地势不顺出入者，可攻之。敌营宽大而兵少者，可薄之。敌营围密而兵宽者，不可轻之。敌营四周守备不均者，随其虚处以攻之。敌营前后左右有出入之便者、水草之利者，不可轻之。此皆料阵法也。
料用天气第四十五
望气者以气胜败告于大将。观敌之气衰则进攻，气旺则止兵勿与战，此之谓顺天时者。彼之气旺，他人皆惧怯不敢进兵，我独勇而进焉，反能必胜者，何也？在乎以智逆于气，而己顺任乎时者也。夫五行之旺，以日、时为用。静为主，动为客。敌上胜气有如门上楼如杵如枝，或曰赤为木，我则俟金时，自西击之，可克矣；水日水时不可也，水能生木故也。敌上胜气或赤如火光火烟之状，晕晕而起者，木日木时不可也，为木能生火也；日为火，亦俟水时自北击之，可克矣。敌上胜气如白粉者，白为金，水日金时皆不可也；苟金日火时，利自南方攻之，可克矣。敌上胜气黄如土台者，土日金时不可也，金日土时不可也，金日金时、土日土时皆不可也；土日木时，利自东击之。黄者土也，台者亦土也。不言云气如水状而及色黑者，缘黑气多为败气，此不复用。或敌人先据吉地，我之顿军税驾，逼近于凶神死气之上，不得利门而出者，但观我军上云气及敌上云气形与色，以五行相生相克用之。敌气能生我，我则出师进战；我军上气能克敌，亦利出师进战。不然，则勒兵抚士，戒严警备，俟时而动焉，不可妄也。夫天下专胜败之气，由人用之而已。兵家万变，此其一也。
料用地形第四十六
兵法曰： 散地无战。 散地者，境内地上也，士卒顾家，其意未专，不可战也。 轻地则止。 入敌地尚浅，士卒意未坚，不可以进敌，当自坚其心也。 争地则无攻。 山谷隘险之口，以弱胜强，以少击众之地也。交地则无绝。俱可进退之地，不可以兵绝之。 衢地则合交。 有路往来，我可结交于诸侯也。 重地则掠。 深入敌境，士卒意已坚固，可以掠取财物。 围地则谋。 士卒因于险隘，斗则兵弱，持久则粮食乏绝，则当用谋以免难。 死地则战。 前有高山，后有大水，粮食乏绝，进退守备皆无所利，当则曰死战也。许洞曰：此八者，古人用战地之法。若地协于用则用之，不协于用则反之。反之之谓何也？曰：若敌众深入吾境，营壁不完，刍粮寡少，守且不利，讵可以散地而不战乎？在我当以必战为约，怯退示以必死，擒获示以必赏。令立告诸吏士：将战之际，后顾斩之，临敌而目不定、目数移者斩之，有忧色者斩之，偃蹇者斩之，相视而动目者斩之，遗弓刀器械者斩之，金鼓不应节者斩之；获一首级者亦厚赏之。如是，则有散地之用矣。入敌地尚浅，险则据而挑，夷则守而应。虑士卒心不固，当择左右前后背险绝面夷生路，肃部伍，严节制，使人人有自战，是则有轻地之用矣。山谷险隘，敌人先得以控隘我势，我当屯师为大营广阵，务攻其懈。其机状如不密，俾敌见之，则泄谋矣。欲敌人备在前，阴出精锐敢死者循间道，或扼其粮运，或捣绝其后。凡间道必多险阻，或有岩崖峭壁之地，则为悬梯竹索以陟登之；或有深渊涧，则为罂缶渡之。觉敌内挠，则自营阵中出精兵为应，内外夹攻，有争地之用矣。道路相错，我可以往，彼可以来，利设伏进战，战佯败，俟逐兵过半则举号发伏冲击之，反佯败之师以应，有交地之用矣。顿泊之地迳达四面，当选腹心劲勇者各将步、骑以扼四冲，人数随多少使之，虽无交应，有衢地之用矣。致兵敌境，凡属守备者，顺利安之，否则夷之。资食所获，必副吏士，内以悦师人，外绝敌所恃。岂直深入然后用掠乎？如是，则用掠非止重地之用矣。大兵将动，先料其强弱，观其云势，察地势逆顺，审人心向背，而后举焉。兵法曰：策之而知得失之计，候之而知动静之理。故得失之道，利在先知。谋胜于未胜，慎于未失者，善也。有死地之危，始谋于军者，必有后机之困矣。设能反后机而达先知，必无围地之患矣。高山大泽，险阻峭壁，沮洳溪迳，断绝无以生遁，此乃智士用谋之利也。当宜用奇兵出不意，以冲寇敌而后击之。出奇奔冲，或利用燧马、燧牛如田单、阳班之类是也；或候夜昏诈为号，直奔冲敌师，混服饰军伍，使不辨认之类是也。如止以死战为期，苟敌兵益壮，我援不利，则李陵有弓折矢尽之困矣。战极力毙，当自殒陷。能竭智用谋，万变不极，则无死地之忧矣。孙子曰：战贵地利。然则地利者，不可一概用也，但临时观其用何如尔。兵贵设变，不能以变用兵，虽得地利无益也。
逆用古法第四十七
举兵用武，率以古法为用执之，与胶柱鼓瑟无异尔，未见决中者也。兵家之利，利在变通之机，观其逆顺。夫兴师之际，当先探敌将才不才。设若敌将不能以兵法使众，惟以勇敢为己任，我则顺用古法待之也。或敌将善用古法，我则逆用古法待之也。夫用兵之奇，莫奇于设伏。设伏之奇，莫奇于新智。新智者，非不师古也，因古而反之尔。古人料敌，以其始来、战阵未合，先以贱而勇者挑之，观其号令、旗鼓之整与乱，士马之强弱，营阵之偏正，行伍之齐肃散乱，言语之喧哗缄墨，以定胜负焉。是以古法曰：若其众喧旗乱，其卒自行自止，其兵或纵或横，其追败恐不及，见利恐不得，如此者将必无谋，虽众可获矣。许洞曰：如古人以此取功，苟敌人能料，我当顺其所料，伏兵待之，以诈示之；俟彼出师，则发伏攻之。古法曰：杖而立者饥也，汲而先饮者渴也，见利不进者劳也，军扰者将不重也，旗动者乱也，吏怨者倦也，悬瓶不反其舍者穷寇也，谆谆翕翕徐与人言者失其众也，数顾者失其群也，来委谢者欲休息也。许洞曰：观古人以此料敌，今则不然，当令精锐吏士分而伏于要冲，使其劳倦残伤者如饥渴失群之状，或数摇动其旗，或数惊扰其众，使吏士喧哗，应敌人所料。苟出师袭我，则潜发所伏，出其不意击之。古法曰：敌如来到，行阵未定，可击也；跋涉长道，后行未息，可击也；行坂涉险，半隐半出，可击也；涉水半渡，可击也；险道狭路，可击也；旌旗乱动，可击也；阵数动移，可击也。许洞曰：在我则不然：如以行阵未定，四面可设伏也；长道移行未息，中可设伏也；山坂半隐半出，长林土谷可设伏也；涉水半渡，则崖岸坡坂可设伏也；狭路险道，则前后可设伏也；旗数乱动，阵数动移，前后可设伏也。如或敌人败走，我师未敢逐之者，防有伏也。古法曰：鸟起者伏也，众树动者来也。不如此，未必伏与来也，欲为疑兵也。我已奔遁，多令老弱者动其众树，及惊鸟起之类也。又曰：无约而请和者，谋也；半进半退者，诱也。此亦大兵已潜遁，恐后人逐者，设此为疑也。许洞曰：料敌以事者，多虑为反古之法也，多中为期，用之于人也。是以兵法如车之载其物，则车之转者由轮也，及有车之用，则东西南北者由人也。故兵法不可执而用之也，明矣。


结营统论第七十八
立营之法，按八宫阴阳数置（一作至）之。营居阳卦之上，以九为法（九十步、九百步、九里、九十里，量人数加之）；阴卦之上，以六为法（如九之法）。营门向阳以受生气，不饮死水，不处死地（死地，丘墓间也），不居地柱（地柱者，四下中之高也），不居地狱（地狱者，四高中之下也），不居天灶（天灶者，谷口也），不居龙首（龙首者，山之端也）。大将军居九天之上，顿泊玉帐（九天，青龙也。玉帐者，进前之三辰也。假令正月，当居巳地是也）。已下类此推之。如随六甲所居，则将军居青龙，旗鼓居蓬星，士卒居明堂，伏兵居大阴，军门居天门，小将居地户，斩杀居天狱，军粮居天牢，治罪居天庭，军器居华盖。此所谓立营居天地也。
六甲第七十九
甲为青龙大将住，出呼门户解领行，门神名号徐仪直，户神孙齐甲子神，乙下蓬星鼓角过，丙下明堂士卒亨，丁下大阴伏兵利，戊下天门师入行，己下神户小将位，齐众斩断天狱庚，治罪判断天庭卒，囚系粮储天牢壬，癸下天仓安库藏，又为华盖敌避兵。（图缺）
（图缺）
地势第八十
凡立营之地，非生气不旺，非山不固。营垒之法，欲北据连山，南恁高岗，左右襟带地水东流。故自乾山伏下，旁连子丑寅卯之地，入于巽宫。未申酉戌地欲高，前欲有迎生平稳，地势欲支条脉散，气候欲郁，茂林丛耸，四维阜陇欲如鸡笼映起。巽上欲水顺流，地欲顺东南。凡造垒之时，先从戊己上起板筑。若或其地草木不生则去之，鸟兽不集则去之，古城古社则去之，窑灶古墓则去之，焦石砂砾则去之，河水逆流则去之。此六者，营垒之大忌也。
山势第八十一
山如蟠龙，旺案数重，宛转斜曲，首尾相从。山如凤凰，翅翼开张，群队十万，带挟陇岗，前御印绶，后有回翔。山如飞龙，支翼远通，或惊或跃，官横乍从，台岭池间，舞鹤连鸿。山如母狗，头拳尾就，腹内乳见，项上连首。山如生蛇，或曲或斜，后岗前合，隐为藏车。山如麒麟，乍立乍蹲，群从数万，朝者数人。山如卧牛，屈膝拳头，三光照覆，两水分流，属带林陇，依附土丘。山如伏鳖，四方无缺，清泉东流，亢阳下歇，三门起高，一户双阙。山如游龙，倚伏数重，华盖隐隐，美草茸茸，前如雀跃，后如鸡笼，刚柔顺俯，八卦皆通。山如舞鹤，翅翼仰搏，开拓胸臆，首尾盘礴。如此者，皆可以居之也。
四兽第八十二
南有污池为朱雀，北有堆阜为玄武，东有丛林为青龙，西有大道为白虎。四兽既具，八卦既列，乃立表测影，以定子午之位（立表法在前）。若夫朱雀无顶，不可居也；玄武折足，不可居也；白虎衔刀，不可居也；青龙悲哭，不可居也。强居之者，军覆将死。
握奇营第八十三
外垒，一军一万二千五百人，以十人为火，一千二百五十火。幕数一如是。幕长一丈六尺，舍十人，守地一尺六寸。以三为奇，以三千七百五十人为奇数，馀人八千七百五十人分为八阵。阵有一千九百九十七分五铢，守地一千七百五十尺。八阵积尺，守地一万四千尺。积步二千三百七十二步，馀二尺。积里六里，馀一百七十三步二尺。以垒四面乘之，一面得地一里，馀二百二十三步。垒内得地十四顷十七亩，馀一百九十步四尺五寸六分，以为外垒。天阵居乾为天门，地阵居坤为地门，风阵居巽为风门，云阵居坎为云门，飞龙阵居震为飞龙门，虎翼阵居兑为虎翼门，鸟翔阵居离为鸟翔门，蛇盘阵居艮为蛇盘门。天地风云为四正，龙虎鸟蛇为四奇。乾坤艮巽为阖门，离坎兑震为开门。有牙旗游队列左右偏，将军居垒，门禁出入。外有游军，两端前有冲，后有轴，四隅有铺。中垒，以奇兵三千七百五十人为中垒，守地六千尺，积步得二里，馀二百八十步。以垒四面乘之，一面得二百五十步。垒内地二顷六十亩，馀一百步。六纛、旗鼓、五麾、金鼓、府藏，皆在中垒。
（图缺）
偃月营第八十四
背山岗，面坡泽，前后险阻，其地狭窄之营也。凡偃月外营，以四六分，幕一万人，以六千人守地九千六百尺，积得前一千六百步，积得四里，馀一百六十步为营。转以六千四百尺，得步一千六十六步四尺为弦。弦置三门，相去三里五十步一尺五寸。营内有地一十五顷八十五亩五十八步四尺。右置上弦门，中偃月门，左下弦门。偃月中营，营以二千五百人守地四千尺，积得六百六十步馀四尺，积步得一里，馀三百步四尺。每幕加地四尺五寸四分。每幕营中两厢置土马一十二匹，大小如常马，被其鞍。令士卒披甲胄，橐弓矢，佩刀剑，持矛盾，左右上下，以便习事。
（图缺）
教弩第八十五
凡弩，古有黄连、百竹、八担、双弓之号。今有绞车弩，中七百步，攻城拔垒用之；蹶张弩，中三百步，骑用之。凡临敌用不过一二发，故战阵不便于弩用也。弩不可离于短兵，常别为队攒箭注射，则前无立兵，对无横阵。复以阵中张阵外射，番次轮回，张而复出，射而复入。如是则弩无绝声，敌无薄我矣。夫置弩必处其高，争夺山川守隘塞之口者，非弩不克焉。欲教之时，乃下命曰：张弩后左厢丁字立，当弩八字立。高揎手，垂衫襟，左手承撞，右手迎上，当心开张，张有阔狭，在腔右膊，还复当心，安箭高举射敌。敌远，抬头放；敌近，平身放；敌左右，回身放；敌在高，掣脚放。箭讫唱杀，却掣拗蝎尾，覆弩在地焉。此教弩之法也。
（图缺）
教弓第八十六
凡射必中席而坐，一膝正当梁，一膝前坚按席，稍吐下，稍向左，微令上倾向右。然后取箭，覆其手微拳第二，令节齐。以三指捻箭三分之一，加弓，手亦三分之一。以左手头指受，不则转弓。令弦稍离身，即易见箭之高下，取其平直。然后抬弓离席，目视其地，按手颐下引之，令满持其弓。手与控指及右臂肘平如水准，令其肘可措杯水。故曰端身如干，执臂如枝。直臂者，非初直也。驾弦毕，使引之，比及满，使臂直是也。引去不得急，急则失威仪而不主皮；不得缓，缓则力难为而箭去迟。惟善者能之。箭与弓地齐为满，地平之中为盈，胄信矣而术准。要令大指知簇到，然后发箭。故曰簇无（一作不）上指必无中理，指不知簇同于无目。试之到也，或以目视簇，马上与暗中则乖。此为无术矣。故矢在弓右，视在弓左，箭发则靡其肖，厌其肘，仰其腕，目以注之，手以注之，心以趣之，其不中何为其易。矢量其弓，弓量其力。无动容，无作色，和其肢体，调其气息，一其心志，谓之指式。知此五者为上德。故曰莫患弓软，复当自远；莫患力羸，当常引之。但力胜其弓则容貌和，发无不中。故始学者先学持满，虽能制弓定其体，然后射之。初去地一丈，百发百中。寸以加之，渐到于百步，亦百发百中，乃为之术成。或升其的于高，或致其的于下，或以禽兽为的也。凡弓恶左（一作右）倾，箭恶直懦（音溥），颐恶旁引，头恶脚垂（一作既），胸恶前亚，背恶后偃，皆射之骨髓病也。故身前竦为猛虎方腾，额前临为捧儿欲斗，出弓如怀中吐月，平箭如弦上悬衡，此皆有容仪之善也。控弦者二法：无名指压小指，令中指压大指，头指当弦直立，中国法也；屈大指，以头指压勾指，此胡法也。胡法力少利马上，汉法力多利步用。然其特妙在头指间，世人皆以其指末龊弦，致箭曲又伤羽。但令指面随弦直坚，则脆而易中，其致远乃过常数步。古人以为神而秘之。故法不使大指过头指，亦为妙尔。其执弓于便把箭入厄后，当四节指本节，平其大指成（即承）镞，却其头指使不碍，则和美有声而后快也。射之道备矣。
教旗第八十七
凡教旗帜，平原旷野登高远视处，大将居其上，南向。左右各置鼓一十二面，各树五色旗，六纛居前，列旗节次之。监军使御史裨副次，左右衙官队如偃月形为后骑。下临平野，使士卒目见旌旗，耳闻鼓角，心存号令。乃命十将左右决胜将总一十二将一万二千人去。兵刃以精新，甲胄幡帜分为左右厢，各以兵马使为长，班布其次。阵间容阵，队间容队，曲间容曲。以长参短，以短参长。回军转队，以后为前，以前为后。进无奔迸，退无遽走（孙子所谓 纷纷纭纭，斗乱而不可乱；浑浑沌沌，形圆而不可败 者，此之谓也）。以正合，以奇胜。听音视麾，乍合而乍动之便也。每一阵分校（四校皆有立校），五校各立将军校尉，以准于古。每校亦各自阵数，其分布队伍皆准图之（逐部兵器率以枪战）。戈钲居首队而包于弓弩焉（包于弓弩，一作包弓弩于十）。左校以青龙旗表之，右校以白虎旗表之，中校轩辕大将所处。左鼓右旗，四阵普同。谓之一队者，三十五人。一部者，二十队也。每一校不常其部，各列阵数应敌之势，贵战斗之际前后不相交乱也。飞鹗阵，前校出首骑者，所以为重也。前出一部为觜，次四部为面，余五部包之于首。左右校出骑兵者，内以副身，外以副项及首也。夫鹗以搏击为俊，故阵欲觜爪之利焉。重霞阵，卫其不动，即分两穗从旁击焉。敌若惊乱，前校骑兵两穗进击。步士则不可轻进，但在本处受战。若前冲骑退即前校骑兵进，前校骑兵退即前冲骑兵进。夫云霞以开阖进退不常其法，故前校骑兵往来氤氲以象之也。长虹阵及八卦阵，皆有冲实。外以安敌之不意，内以卫大阵也。夫长虹以为名者，取阵形弯前扼敌之势。八卦以名之者，取八面受敌之象也。凡四阵逐步结阵之法，横七队为首，横七队为身，横六队为尾。部兵每一部横七十步，首横七十步，厚十步，身亦如之，尾横六十步，厚十步。身去首二步，前后并同。骑兵每一步横一百四十步，厚六十步八步，首横一百二十步，厚二步，身亦如之，尾横一百二十步。身去首四步亦如之。受战之时，大阵不可辄动，敌众未薄则大敌离。于是三令五申：白旗点，鼓音动，则左右厢齐合；朱旗点，角声动，则左右厢齐离。合与离皆不离中央之地。左厢阳回而旋，右厢阴回而旋，左右各复本位。白旗掉，鼓音动，左右各云蒸鸟散，弥川络野，然而不失部伍之疏密；朱旗掉，角声动，左右各复本位。前后左右，无差尺寸。散则法天，聚则法地。如此则三合三离，三聚三散。不如法者，吏士罪之，务从军令。于是大将出五彩旗十二口，各树于左右厢阵前。每旗用壮勇士五十人，夺旗者胜，失旗者负，胜赏而负罚。离合之势，聚散之形，胜负之理，赏罚之信，因是而教之。
（图缺）
校猎第八十八
校猎，一人守围地三尺，量其人多少，以左右两将为校头，其次左右将，各主士伍为行列，皆以金鼓旗为节制。其初起围张翼，随山林地势远近部分。其合围地，虞候先择定讫，以善弧矢者为围中骑。其步卒枪幡守围，有漏兽者，坐守围吏。大兽公之，小兽私之，以观进止之节。亦教之一端也。
军乐第八十九
夫军中作乐，所以激扬壮气，和其心忄舀其忧而已，故其乐但清厉峭拔雄壮之音。至于弹弦鼓簧柔靡之音，使人悲感怨怼者，皆不可取焉。其戏亦取壮猛而可观者，乐鼓、杖笛、篥、钲拍多少，随部伍用戏板橛、角抵、马骑、飞石、剑斗、斫刀、抢牌（师子）。
军赐第九十
锦袍、金带、银带、银壶瓶、金壶瓶、金钱、银钱，每一文重一两。所得敌人财帛，所得敌人妇女、酒食、鞍马、弓箭、玩好等，皆充军赐之物。
大将军员第九十一
大将军一人，智信义勇贤明者任。副将二人，一主军粮，一主支粮，智信仁勇忠义平直者任。总管四人，严勇谙识军容者任，二主虞候，二主押衙。子将八人，明行阵金鼓晓部置者任。大将别奏八人，亻兼十六人，副大将总管别奏并同大将，忠勇有才者任。判官二人，沉厚密谋者任。偏辟腐儒，不堪令礼仪宾客祭祀，与四人兵会骑曹。
阵将军员第九十二
偏将一人，勇猛果敢、挥戈掉剑、力敌百夫、好勇者任。副偏将二人，子将四人，明旌旗金鼓节令者任。虞候二人，多机谋能擒奸摘伏者任。承局二人，点平更漏，无失纠举。偏将别奏六人，亻兼一十二人。副将奏同亻兼，判官一人，虞候亻兼、充子虞候八人，典二人。
队将军员第九十三
押官一人，经军阵习战斗。队头二人，副队二人，主文书名目点簿，酬功行赏，知劳苦，明部队行列。秉旗一人，副旗二人，勇者用。抱鼓一人，主昏明，警进止。吹角一人，主收军。司兵一人，主五兵利钝。提辖承局一人，主杂差科恶，口舌无人情者即任。火长五人，主持采等。
征马第九十四
征马副一人，副大将择能养者（已下并同）。总管二人，副将子将八人，军队子将押官五十人，群头五百人，善骑马奔走者任。马子一千人，军外差能者御之。
牧放第九十五
诸营各作异旗一，放马，每队作认旗。放驴于外，其马中央，令四面援马。放驴马子并宜于驴群四面，围达驴群知更。如狂贼偷马，例须（一作到倾）奔走，驴在外，驱趁稍难。以次防闲亦甚，尤便营别。即令别放，诸群不得相交。非直发引之不难，忽有不虞追唤亦易。诸将军立营，驴马各于所管地界放牧。如营侧草恶，使择好处放。仍与虞候计会，不使交杂，各执本营认旗。如须追唤，见旗疾知驴马处。所谓诸军驴马牧放不得连系。每军营，令定一官专检校逐水草，合群牧放，仍定一虞候果貂专巡诸营水草。令各分界牧放，不使参杂。


四阵统论第九十六
四阵图者，非古阵也。臣切见李筌纂聚诸家阵图，但有形势而已。其部位行列，精微尺寸，则莫能释然。其名既多，其要则寡。臣因辨古阵之法，创造新意，别为四阵之施，可御而变。因著论以明之。论曰：臣闻兵阵战场，立功之所，不能规度以固法，何以取功决胜而定天下乎？是故结阵之术不可疏，疏则难应；不可密，密则难用。首欲栖，翼欲轻，腹欲实，尾欲正。栖者不可使过，轻者不可使凌，实者不可使不应机，正者不可使不知便（即变）。今之所定四阵者，十万人之正阵也（人数之多少临时增减，此非执盖此十万人为准则焉）。每一阵，步兵七万，骑兵七万，以为常准。但四阵更变，各随所便而用之尔。每步兵一人占地两步，骑兵一人占地四步，取其出入轻各受敌。夫四阵我应之法：若敌为弯阵，我以飞鹗阵应之；敌为直阵，我以重覆阵当之；敌为突阵，我以长虹阵当之；敌用兵四面围我，我以八卦阵当之。此所谓应敌者也。其逐校所动，各因敌之去就焉。善结阵者，先结人心。何谓先结人心？赏罚明也。欲士伍应变之精熟，在日月数习之。不能教阵者，是举其师伍与敌也。夫孔子云：以不教人战，是谓弃之。此之谓也。虽万变之机，不能精于阵战之事，与愚者同也。然善战者不阵。骑兵也，一部谓之五百；步兵也，部如骑之数。
飞鹗阵第九十七
前校首骑三阵一十部，合成五千骑。一阵一部，长一百四十步；第二阵四部（左右各只一队，大阵中并同），长一里二百步（计五百六十步）；第三阵五部，长一里三百四十步（计七百步）。前校项兵三阵，步兵二十七步，合一万三千五百人。第一阵九部，长一里二百七十步（计六百三十步）；第二阵并第三阵亦如之。中校五阵，步兵九十二步，合四万六千人。第一阵二十一阵（即部），长四里三十步（计一千四百七十步）；第二阵、第三阵、第四阵亦如之；第五阵八部，长一里二百步（计五百七十步）。后校尾兵一直阵，步兵二十一步，合（舀计一千四百七十步）。左校爪骑二阵五步，合二千五百骑。第一阵二部，长一里六十步（计四百二十步）；第二阵长一百八十步。右校爪骑亦如之。左校翼骑四阵，二十步，一万骑。第一阵五部，长一里三百四十步（计七百步）；第二阵、第三阵、第四阵亦如之。右校翼阵亦如之。前校首骑三阵之中，两处各虚六十八步，计一百三十六步，在内虚实都厚三百四十步。前校项兵三阵之中，两处各虚三、四步，计六十八步（一作一百三十步），虚实都厚三百七十步。中校五阵之中，四处各虚三十四步，计一百三十六步，虚实共厚三百六步。后校一阵，厚三十四步。右校爪骑二阵之中，一处虚六十八步，计二百四步，虚实都厚一里一百一十六步。左校翼骑亦如之。前校之项前去首骑之末三百四十步，中校之首去前校项兵之末一百七十步。后校之首去中校之末，自前校首共之，到后校之并虚在内，共厚四里二百二十步（计一千六百七十步）。左校爪骑居中校左校相接之地，中校稍前一百三十步。右校爪骑所居之地亦如之。左右校低于中校第二阵一队，与中校相去各一里四十步，统成一大阵，虚实共长八里二百七十步，计三千一百五十步。
长虹阵第九十八
前校三阵，步兵三十七部，合一万三千五百人。第一阵九步，长一里二百七十步（计六百三十步）；第二、第三阵亦如之。中校五阵，步兵九十二部，合一万六十（作千）人。第一阵一十九部，长三里二百五十步，计一千三百三十步；第二阵二十一部，长四里三十步（计一千四百七十步）；第三、第四阵亦如之；第五阵一十部，一里三百四十步（计百七步）。后校一阵步兵二十一部，合一万五百人，长四里三十步（计一千四百七十步）。右校冲骑二阵八部，合四十骑。第一阵五步，左右各抵队，长一里三百四十步（计一千步）；第二阵亦如之。第三阵六部，长二里一百二十步（计八百四十步）；第四阵亦如之。左校四阵，与左校同法。前校三阵之中，二处各虚三十四步（计六十八步），左内都厚一百七十步。中校五阵之中，四处各虚三十四步，计一百三十六步，虚实都厚二百六步。后校一阵，都厚三十四步。左校冲骑亦如之。中一处虚六十八步，虚实都厚二百四步。右校冲骑亦如之。左校四阵之中，三处各虚五十八步，计二百四十步，虚实都一里一百二十二步（计四百七十二步）。右校亦如之。中校之首去前校之末一百五十步，后校之首去中校之末一百二十步。自前校之首到后校之末，虚实共厚二里六十步（计七百八十步）。自后校之首，左右校冲骑之末一百五十步。自左校冲骑之首到右校之末，虚实共厚一里三百一十六步（计六百七十六步）。右校冲骑到左校之末亦如之。左右校角，各去中校角一十步，计二十步在内。左右校第一阵、第二阵，与中校齐头（以向中校巡各一部为准，外府高于中校六十步），左右校角第三、第四阵，皆掩一百在中之后。统成一大阵，弯长七里二百三十步，计二千七百五十步。
重覆阵第九十九
前校冲骑三阵，一十二部，合六十骑。第一阵六部，左右各抵一队，长二里一百二十步（计八百四十步）。第二阵亦如之。前校四阵，步兵三十五步，骑兵八部，兵四十三步，计步、骑各二万一千五百人。第一阵步兵九部，步骑兵左右各二部，计一十三部，长五里一百一十三步（计一千一百九十八之地各虚步，并步骑二处相接四步在内）；第二阵步兵九步，长一里二百七十步，计六百三十步；第三阵与第四阵同法。第四阵步兵八步，长一里二百步（计五百六十步）。中校四阵，步兵八十四部，合一万二千人。第一阵二十一队，四里三十步（计一千一百七十步）。第二阵、第三阵、第四阵亦如之。后校一阵二十一步，合一万五百人，长四里三十步（计一千四百七十步）。右校四阵，骑兵二十部，合一万骑。第一阵五部，长一里三百四十步（计七百步）。第二阵、第三阵、第四阵亦如之。右校四阵，与左校同法。前校冲骑二阵之中，一处虚六十八步，虚实都厚二百四步。前校四阵之中，三处各虚三十步，计一百二步，虚实都厚二百三十八步。骑兵即虚六十八步，厚薄同数。中校四阵之中，厚薄之数与前校同法，无骑兵数。后校一阵，后三十四步。左校四阵之中，三处各虚六十八步（计二百四十步），虚实都厚一里一十六步（计四百七十六步）。右校亦如之。前校之首去中骑之末二百步。自冲之首到后校之末，并虚在内，共厚二里二百三十四步（计一千三百一十四部）。左右校于中校平头，各相去四步，计八步。在内统成一大阵，长七里三百五十八步，计三千八百七十八步。
八卦阵第一百
冲骑四穗各五部，每穗一部居中，中部则居于左右前各二处，各相去二十步，虚实弯长二里二十步（计七百四十步，每穗各二千五百，计四穗并同）。居大阵角前，披掩左右，去大阵三十步，不系大阵厚薄之数。四阵并同法。前校四阵，步兵二十部，骑六部，共计六十四步，步、骑合一万七千人。第一阵步兵七部，骑兵左右各二部，计一十一部，长二里三里五十八步（计一千五百八步，并部骑三处相接之地，各虚四步）；第二阵步兵七部，长一里一百三十步（计四百九十步）；第三阵步兵七部，骑兵左右各一部，计九部，长二里五十八步（计七百七十八步，虚法同前）；第四阵与第二阵同法。右左后校并同前校法。中校七阵，步兵二十八部，骑兵八部，共三十六部（部骑合一万八千人）。第一阵步兵五部，骑兵右各一部，共七部，长一里二百七十八步（计六百八十六步，并步骑二处相接之地，各处四步）；第二阵步兵五部，长三百五十步；第三阵、第五阵与第一阵同；第四阵与二阵同法；第六阵步兵三部，长二百一十一部；第七阵步兵二部，长二百八十步。前校四阵之中，三处各虚三十四部，计一百二部，虚实都厚二百三十八步。骑兵即虚六十八步，厚薄同数。左右后校并同前校法。中校七阵之中，六处各虚三十四步，虚实都厚一里一百一十六步（计四百七十六步）。中校不常其地，观四面敌人力攻之处则应之。别出骑兵八部，居大阵四角之内。每二部，第二阵后一部两哨，指大阵相去五步，第三阵后一部同前部法（四面并同）。统成一大阵，每角前虚一百步，计四百步。在内径三里一百八十步，计一千三百六十步。四方并同。外环一十二里三百一十三步（计四千六百三十二步）。如敌兵四面俱以冲骑力战，大阵不可辄动。冲敌之进退，令无反自蹂践我阵焉。
飞辕阵第一百一
飞辕阵者，非古阵也。臣切谓戎马以冲突为利，因此寨以御之。每一束，竿四条，每四条长六尺五寸，径方一寸五分。前间一尺为枪头侧立（枪头以好铁为之），一尺为干过竿，方八尺二寸五分。笋中间二尺近钻，方一寸五分。笋后间八寸为干，三寸为钻（钻亦以铁为之）。其竿各相去七寸一分，凿圆窍以扇之。其方两头，各露六寸三分。枪头四条，每条长二尺五寸。内一尺为枪头，一尺为干（同前法），二寸五分入枪头。方笋二寸五分，五分通过后以拴之。脚四度，每只长四尺，径方一寸五分。搭脑笋入一寸，上间一尺通竿，方入二寸五分。笋中间一尺一寸，置枪头，方入二寸五分。笋下间一尺一寸，陷云头笋二寸。令透底脚，各居竿高中安置。两畔间各阔七寸一分，中阔一尺五寸七分。方二条，每条长四尺，径二寸五分。穿脚两头，各露二寸，凿窍各阔一寸五分，以脚穿之。近钻，方一条，长四尺二寸五分，阔一寸五分。搭脑，方一条，长四尺，径方以一尺五寸。云头，自四角起伏如车辋而起，阔一寸五分，厚三寸二分，弯长七寸一分。车通竿上用铁钩二，左右各一也。一照内而一垂下，以牛车挽之。如有所用，则众车相钩联，周环如城，以拒冲突。欲战则旋，拆开为门，内钻强弯为守。行则剖之，止则联之。每一车用步士一人御之。其用兵器者，不限其数。或立营或据险，皆可用之也。


旗帜第六十九
旗帜者，军中之标表也。以门旗为首，竿上置金铜珠，大纛深红八幅，树大将牙帐前，鼓坐其下，五方旗各按方面。将有事旗战阵，大将斋戒，洁心净服，俟天清星皎，中营立坛，率诸将校宣祝文，随方面祭之。大将之行，先以五色旗导引之。冲向方位：甲乙日青旗，丙丁日红旗，戊己日黄旗，庚辛日白旗，壬癸日黑旗（五方旗所向在后）。或前后林薮险隘，下斧钅瞿斫伐开道，举青旗。前有山峡高峰深溪，无避贼寇处，复风火相逼，即抽兵要逐风烧草以避贼，举红旗。前遇敌列阵，即排列辎重，引兵结阵，择高胜地守隘以拒贼，举白旗。前值山川地濡卑湿，溪涧不平，举皂旗。前平原大泽，无他患害，举黄旗。五色牙帐旗，随天地（一作气）四时云色举之。见青云举青旗，他皆同此。厌土以青旗，厌火以皂旗，厌金以红旗，厌水以黄旗，厌木以白旗。厌旌旗之上，文以熊虎者，象其猛也；文以力鸡者，象其斗也；文以日月星辰者，法天文也；文以鬼神云气者，如其变也。坐罪人于白旗之下，杀之于黑纛之下也。初得敌人，刳其心以祭旗，涂其血以衅鼓。为我之号者，随我所主焉。故《春秋传》曰：昼施旌旗以威其目，夜施火鼓以威其心。是故旗帜之用，大军之本也。
大将旗鼓第七十
纛六口，枪二根，以豹尾为，居门旗后。前五方旗，随所六纛在，营亦在纛后。严敬鼓一十二面，居大将前。左右列六纛，下用一十二具旗鼓，前列代金旗队二百五十口，尚色图禽，与诸队同。每一旗五幡，认旗二百五十口，尚色图禽，与诸队不同。各因为认，出居队后，恐卒伍交错。
阵将旗鼓第七十一
门旗不得用红色，嫌乱。大将鼓一百二十五面，恐疑惊敌人用之。甲五分，七千五百领。战袍四分，五千领。枪十分，一万二千五百根，缚（一作傅）筏。牛肋脾二分，二千五百面；马军以围伐牌一伐，分支。弩二分（弦三付），兵一分，二千五百张。弩七千五百条，弦二十五万只。箭弓十分（弦三付），矢二十六万只，一万三千五百粮，弓二万七千五百条，弦三十七万五千。射甲、箭、弓、袋、胡禄并张弓袋，并十分，一万三千五百副。佩刀八分，一万口。陌刀二分，三千五百口。二分，三千五百条。马军及陌刀，并付以锤钺斧（一作为）四支。
金鼓第七十二
《周礼》六鼓，乐人掌教六鼓，以节乐和军旅。一曰铜鼓，二曰铙鼓。凡在军中，金之制有四。《司马法》曰：卒长执铙，两司马长执铎，进军鸣铎，退军鸣铙。大战之时，击鼓以进，击金以退（一作止）。三曰◆，《周礼》曰：以金◆和鼓。四曰镯，以节鼓。郑玄曰：镯，钲也，军行鸣之，以节鼓也。五曰铎，《周礼》曰：以金铎通鼓。铎，铃也。刁斗，按《黄帝大传》曰：与◆尤战，击之以警夜也。六曰钲，《乐志》曰：钲形如半钟，旁有小柄，乐师持之以和乐节制。钲者，进退用之，有征之义也。
蠡角第七十三
黄帝战蚩尤，吹角，长六尺，声甚呜。后有涿鹿之败，帝问曰：所吹何物？蚩尤曰：角也，吹之则风雾俱集。后以六尺曰角，五尺曰蠡。近世列阵，金鼓之外，馀无他声号。或阵形长为山谷所掩映，虑不能照，宜于阵两稍为蠡角（随牌大小增之）。值敌攻稍，则吹之为号，中军吹而应焉。
鼓角第七十四
鼓角者，大将之威德。十万兵已上，大角二十四具，大鼓六十四面；五万兵已上，大角一十六具，大鼓四十二面；三万兵已上，大角八具，大鼓二十四面；一万兵已上，大角六具，大鼓一十四面。或深入敌境，欲敌人畏，谓我师旅大盛，但多著之，不用此法也。动鼓角之时，日没前二刻先吹小角，次吹大角，一会十六声，三会计四十八声，为一曲毕。暮击鼓，三会间，第一会五十六声六迭一间。三间毕，吹大角一十六声，引第二会鼓五十六声六迭一间。三间毕，发钲一百五十声毕，军门掣锁，诸将各按部静，吏士无敢喧哗，传刁斗，报更漏，谨巡警。晚起角在四更二点，吹小角毕（一作吹），四更三点过吹大角，引第一会鼓四十五声六迭一间，三间毕吹（一作叫）。四更四点过吹大角，引第二会鼓四十五声六迭一间，三间毕吹（一作叫）。四更五点过吹大角，引第三会鼓四十五声六迭一间，三间毕叫。五更一点过吹泊，五更四点转鼓，至天晓一十八转叫，五更五点过击钲一百五十声。绝声，击鼓三百。声绝，军门锁开，大将军严装坐牙帐之上，引诸将以次朝。
漏法第七十五
木柜一枚，八角，高二尺四寸，阔二尺三寸。杂色，装画金铜环纫及盖水匮三片，共阔二尺四寸，厚一寸五分，布黑漆。贮水生铜钅瞿一口，阔一尺九寸，深一尺五寸，重七十斤。金铜引水龙一条，长二尺六寸。前脚踏虚云朵一枝，重二十斤。龙腹中熟铜饮水渴乌一条，内空长四尺八寸，围一寸五分。力士柱二枚，各长六尺，围一尺二寸五分。并脚下卷荷坐水离狮子四个装褫尽，力士柱头镀金宝珠二枚。及铁涉一松（一作枚），阔二寸五分，长三尺六寸。金铜钉铰水秤一梁，身长五尺六寸，径一寸五分。金铜环连锁，长一尺四寸。金铜象锤一枚，连锁九寸，共重七斤半（一作平）。准杆一条，长六尺，竿身八楞，围八寸五分。向本上雕一只脚踏莲花坐，向下卷云座。金铜环纫，及曲尺金铜工正一枚，长一尺五寸。熟铜镀金壶一枚，面阔一尺一寸，深七尺。金铜连锁三条，各长二尺二寸。及连金铜小盖一枚，阔三寸五分，共重一十四斤四两。铜觜一枚，重十八铢。大鼓一面，阔一尺一寸，深七寸。蟠龙绕腔彩画钲一面，厚四分。铜水斗一枚，平准竿一条。皆以约漏刻数之。
传箭第七十六
每时有八刻十二分，一刻六十分，一日二十时，合一百刻。冬至前三日改第一箭，昼四十刻（日出辰时一刻），夜六十刻（日入申时八刻），每更一十二刻，每点二刻二十四分。后三日改第二箭，昼四十一刻（日出辰时半刻），夜五十九刻（日入酉时半刻），每更一十一刻四十八分，每点二刻二十二分。小寒初日改第三箭，昼四十二刻（日出卯时八刻），夜五十八刻（日入酉时一刻），每更一十一刻三十六分，每点二刻一十八（一作九）分。后九日改第四箭，昼四十三刻（日出卯时七刻半），夜五十七刻（日入酉时一刻半），每更一十一刻二十四分，每点二刻一十六分。大寒后三日改第五箭，昼四十四刻（日出卯时七刻），夜五十六刻（日入酉时二刻），每更一十一刻一十二分，每点二刻一十四分。立春前三日改第六箭，昼四十五刻（日出卯时六刻半），夜五十五刻（日入酉时二刻半），每更一十一刻，每点二刻一十二分。后六十日改第七箭，昼四十六刻（日出卯时六刻），夜五十四刻（日入酉时三刻），每更一十刻四十八分，每点二刻九发。雨水初日改第八箭，昼四十七刻（日出卯时五刻半），夜五十三刻（日入酉时三刻半），每更一十刻三十六分，每点二刻七分。后第九日改第九箭，昼四十八刻（日出卯时五刻），夜五十二刻（日入酉时四刻），每更一十刻二十四分，每点二刻四分。惊蛰后三日改第十箭，昼四十九刻（日出卯时四刻半），夜五十一刻（日入酉时四刻半），每更一十刻十分，每点二刻二分。春分前三日改第十一箭，昼五十刻（日出卯时四刻），夜五十刻（日入酉时五刻），每更一十刻，每点二刻。后六日改第十二箭，昼五十一刻（日出卯时三刻半），夜四十九刻（日入酉时五刻半），每更九刻四十八分，每点一刻五十七分。清明初日改第十三箭，昼五十二刻（日出卯时三刻），夜四十八刻（日入酉时六刻），每更九刻三十六分，每点一刻五十五分。后九日改第十四箭，昼五十三刻（日出卯时二刻半），夜四十七刻（日入酉时六刻半），每更九刻二十四分，每点一刻五十二分。谷雨后三日改第十五箭，昼五十四刻（日出卯时二刻），夜四十六刻（日入酉时七刻），每更九刻一十二分，每点一刻五十分。立夏前三日改第十六箭，昼五十五刻（日出卯时一刻半），夜四十五刻（日入酉时七刻半），每更九刻，每点一刻四十八分。后六日改第十七箭，昼五十六刻（日出卯时一刻），夜四十四刻（日入酉时八刻），每更八刻四十八分，每点一刻四十五分。小满初日改第十八箭，昼五十七刻（日出寅时半刻），夜四十三刻（日入戌时半刻），每更八刻三十六分，每点一刻四十二分。后九日改第十九箭，昼五十八刻（日出寅时八刻），夜四十二刻（日入酉时一刻），每更八刻二十四分，每点一刻四十分。芒种后三日改第二十箭，昼五十九刻（日出寅时七刻半），夜四十一刻（日入戌时一刻半），每更八刻一十二分，每点一刻三十分。夏至前三日改第一箭，昼六十刻（日出寅时七刻），夜四十刻（日入戌时二刻），每更八刻，每点一刻三十六分。后六日改第二箭，昼五十九刻（日出寅时七刻半），夜四十一刻（日入戌时一刻半），每更八刻一十二分，每点一刻三十八分。小暑初日改第三箭，昼五十八刻（日出寅时八刻），夜四十二刻（日入戌时一刻），每更八刻二十四分，每点一刻四十分。后九日改第四箭，昼五十七刻（日出卯时半刻），夜四十三刻（日入戌时半刻），每更八刻三十六分，每点一刻四十三分。大暑后三日改第五箭，昼五十六刻（日出卯时一刻），夜四十四刻（日入酉时八刻），每更八刻四十八分，每点一刻四十五分。立秋前三日改第六箭，昼五十五刻（日出卯时一刻半），夜四十五刻（日入酉时七刻半），每更九刻，每点一刻四十八分。后六日改第七箭，昼五十四刻（日出卯时二刻），夜四十六刻（日入酉时七刻），每更九刻一十二分，每点一刻五十分。处暑初日改第八箭，昼五十三刻（日出卯时二刻半），夜四十七刻（日入酉时六刻半），每更九刻二十四分，每点一刻五十二分。后三日改第九箭，昼五十二刻（日出卯时三刻），夜四十八刻（日入酉时六刻），每更九刻三十六分，每点一刻五十五分。白露后三日改第十箭，昼五十一刻（日出卯时三刻半），夜四十九刻（日入酉时五刻半），每更九刻四十八分，每点一刻五十七分。秋分前三日改第十一箭，昼五十刻（日出卯时四刻），夜五十刻（日入酉时五刻），每更十刻，每点二刻。后六日改第十二箭，昼四十九刻（日出卯时四刻半），夜五十一刻（日入酉时四刻半），每更十刻十二分，每点二刻二分。寒露初日改第十三箭，昼四十八刻（日出卯时五刻），夜五十二刻（日入酉时四刻），每更一十刻二十四分，每点二刻四分。后九日改第十四箭，昼四十七刻（日出卯时五刻半），夜五十三刻（日入酉时三刻半），每更一十刻三十六分，每点二刻七分。霜降后三日改第十五箭，昼四十六刻（日出卯时六刻），夜五十四刻（日入酉时三刻），每更一十刻四十八分，每点二刻九分。立冬前三日改第十六箭，昼四十五刻（日出卯时六刻半），夜五十五刻（日入酉时二刻半），每更一十一刻，每点二刻一十二分。后六日改第十七箭，昼四十四刻（日出卯时七刻），夜五十六刻（日入酉时二刻），每更一十一刻一十二分，每点二刻一十四分。小雪初日改第十八箭，昼四十三刻（日出卯时七刻半），夜五十七刻（日入酉时一刻半），每更一十一刻二十四分，每点二刻一十六分。后九日改第十九箭，昼四十二刻（日出卯时八刻），夜五十八刻（日入酉时一刻），每更一十一刻五十六分，每点二刻一十八分。大雪三日改第二十箭，昼四十一刻（日出辰时半刻），夜五十九刻（日入酉时半刻），每更一十一刻四十八分，每点二刻二十一分。
测影第七十七
先定南北使正，树八尺表竿为勾，卧一丈四尺为股。中节气，日中视影之尺寸，若与历合则吉，不合则凶。冬至十一月中气，律中黄钟，管长九寸径三分，影长一丈三尺。小寒十二月节，影长一丈二尺四寸三分。大寒十二月中气，律中大吕，管长八寸三分，影长一丈一尺二寸。立春正月节，影长九尺八寸。雨水正月中气，律中大蔟，管长八寸，影长八尺一寸七分。惊蛰二月节，影长六尺六寸七分。春分二月中气，律中夹钟，管长七寸四分，影长五尺三寸七分。清明三月节，影长四尺二寸五分。谷雨三月中气，律中姑洗，管长七寸一分，影长三尺二寸六分。立夏四月节，影长二尺五寸三分。小满四月中气，律中仲吕，管长六寸五分，影长一尺九寸九分。芒种五月节，影长一尺六寸九分。夏至五月中气，律中蕤宾，管长六寸二分，影长一尺五寸。小暑六月节，影长一尺六寸九分。大暑六月中气，律中林钟，管长五寸九分，影长一尺九寸一分（一作九）。立秋七月节，影长二尺五寸三分。处暑七月中气，律中夷则，管长五寸六分，影长五尺三寸七分。白露八月节，影长五尺七寸。秋分八月中气，律中南吕，管长五寸三分，影长六尺二寸三分。寒露九月节，影长六尺（一作八）六寸七分。霜降九月中气，律中无射，管长四寸九分，影长八尺一寸七分。立冬十月节，影长八尺九寸。小雪十月中气，律中应钟，管长四寸七分，影长一丈二尺二寸。大雪十一月节，影长一丈二尺四寸三分。夫周天三百六十度四分度之一，为十二次，华夷共同，以至十二国王侯之所度。日一日行一度，月一日行十三度，月节迟疾，平行九道，故二十八日行三百六十度，余日逐日度入朔。一岁十二月行十三周天，与日同。夏至日在井，去极近。冬至日在斗，去极远。日阳用事，则进北而影短。月阴用事，则退南而影长。测法极远近以影，而知以定南北也。


水战第四十八
凡水战之具，船阔狭长短大小，载人多少，以米为则。一人重米一石，则人数积而可知也。棹、篙、橹、帆、席、组、绳索、沉石、调度，与常船不殊。船上安楼三重，列女墙战格，树幡帜，开弩窗、矛穴、炮车，置垒木、铁汁，状如守城。王伐吴，作大船，长二百四十步，建飞檐阁道，可以奔马驰车。忽遇大风，则人力不能制，甚不便战斗。然为水军，不可不设，以张形势。蒙冲，以犀蒙覆船，皆两厢开制棹孔，前后左右有弩窗、矛穴，敌不得近，矢石不能败。此不用大船，务于速进退，战船也。斗舰，舰船舷上设墙，可蔽半身，墙下开制孔。舷内五尺建栅为女墙，重列战格，上无覆背。前后左右树牙旗、金鼓，战船也。走舸，舷上重列女墙、棹篙，多战卒，选骁勇精锐者，奔走往反如飞鸥，乘人不及，旗帜金鼓列之于上，战船也。游艇，小艇船，无女墙，船上置木床，左右随艇大小长短，四尺一床。计会进止，回军转阵，其疾如飞，虞候居止之，非战船也。海鹘，头低尾高，前小后大，如鹘之状。左右置浮板，如鹘翅翼。虽风波涨大，无倾倒也。覆背上左右皆张生牛皮为之，建牙旗、金鼓如常法，江海之中战船也。
水利第四十九
兵法曰：以水佐攻者强。善用水者，其道有四：一曰因，二曰逆，三曰贼，四曰绝。因水之用，其道有二：或敌绝中流而栅，我得上游，因风之利，可以鼓棹纵火，顺流冲之，栅绝而过，风转则止；又若敌在下，士马逆流，我得上游，可以攻之。此二者，所谓因者也。逆水之用也，则为崇堤以障其下，注溢于内，然后引之以灌，所谓逆者也。贼水之用也，敌所以赖水也，当潜以水攻，审地理，阴为畎浍，导之他处，竭敌所赖，所谓贼也。绝水之用也，或以薪木土石，实舟沈之于上，别为长渠泄之；或为沙囊于上流以壅其水，欲水行则以决囊，所谓绝者也。用水之道，有其地非所用而必用，反为所害，顺则善矣。
水攻第五十
先量水之高下，水平水槽长二尺四寸，两头及中间凿为三池，横阔一寸二分。池间相去一尺五分。间有通水渠，阔二分，深一寸三分。三池各置浮木，阔狭微少于池。箱厚二分，上建立齿，高八分，阔一寸七分，厚一分。槽为转开，脚高下与眼等。以水注之，三池浮木齐起，眇目视之，三齿齐平，则为天下准。或十步，或一里，乃到数十里，因目力所及，置照板、度竿，以白绳计其尺寸，则高下丈尺分寸可知。照板形如方扇，长四尺，下二尺，上二尺，面阔三尺，柄长一尺，大可握。度竿长二丈，克作二百寸，二千分。每寸内小克。随所向远近高下置竿，以照板映之，眇目视之，三浮木齿及照板以度竿上尺寸为高下，递而往来，尺寸相乘，则山渊水源高下浅深，可以分寸度矣。
过水第五十一
罂筏一，凡缚罂瓮为筏，瓮间阔五寸，深受三石米，力胜一。底以勾绳连之，编枪于上，形长而方，前置板头，后置板梢，左右掉之。枪筏：枪十根为一束，力胜一人，四千一百六十根为一筏，去钻刃束为鱼鳞次，横括而缚之。可渡四百一十六人。为三筏，计用一万二千五十根，渡人一千二百五十人。十渡则一军济矣。挟ㄌ，以善水者系小绳于要处，先浮大木，次引大ㄌ。于两岸立大橛及系于树，急定ㄌ使人挟ㄌ浮渡。大军可分为十道渡之。浮囊，以浑脱羊皮，吹气令满，系其孔，束于腋下，两浮而渡。
寻水脉第五十二
无水之地，择地有黄羊粪者必有水。砂卤甘润者，下有水。细草蒙茸，与无水处不同者，亦如之。
火利第五十三
将有火之用，先知其日（日者谓春丙丁、夏戊己、秋壬癸、冬甲乙，此日有大风雨故也），次顺其风（我得上风则放火烧，下风一作起马）。攻城寇寨，风助顺，利为飞火（飞火者，谓火炮火箭之类也）。相守不动，利于奸火（奸火者，因其人焚其积聚甲兵也）。两阵相合，御风之便扬（一作枵）尘鼓烟，利为燧牛以俟之。若敌于上风放火，我亦纵火为解火法（敌烧门恐火恐火威，我使积薪以伍外火亦此类也）。凡入敌境，郡邑穷匮，城隍颓靡，山川非设险之地而非敌所恃者，则存之。苟拔敌所恃之邑，皆火之，以绝其望焉。敌境之林木茂草，皆火之。故火为兵之大利也。
火攻第五十四
月对（一作在）东壁、南箕、轸之夕，则设火候风以焚之（四时亦其火利偏攻）。以骁骑夜衔枚缚马口，人负薪及束，カ火直抵敌营。一时举火，营中惊乱，急而乘之；静而不动，勿攻。火兽，以艾温置瓢中，开四孔，系野猪、獐、鹿项下，针其尾端，望敌营而纵之，奔走入草内，则火起。火禽，以胡桃空中实艾，开两口，复合之，系野鸡项下，针其尾而纵之，飞宿于草上，则火发。
守城法第五十五
城不守者：大而人少；小而人众；粮宽而柴水不供；垒薄而攻具不足；土疏地下，溉灌可设；人户疲悴，修缉未就。凡此类者，速徒之。营垒高厚，城坚沟深，粮食众多，地利险阻，所谓无守无不守也。故曰：善守者，敌不知其所攻。
筑城第五十六
凡筑城，下阔与高倍，上阔与下倍。城高五丈，下阔二丈五尺，上阔一丈二尺五寸。高下阔狭，以此为准。料工：上阔下加阔，得三丈七尺五寸；半之，得一丈八尺七寸五分；以高五丈乘之，一尺之城积数（积数一作利）得九十三丈七尺五寸。每一工，旧筑土二丈，计工约四十七人。一步五尺之城，计役二百三十五人。百步之城，计工二万三千五百人。三百六（一作九）十步，计工八万四千六百人。率一里，则十里可知也。其出土负篑，并计之于工内矣。城内面，别穿井四所，置水车大瓮二十口，灶千所。却敌台上建候楼，以跳板出为橹，与四外烽戍昼夜瞻视，以备警急。
城壕第五十七
凿壕之法，面阔二丈，深一丈，底阔一丈。以面阔二丈加底阔一丈，积数大半得之，得数一丈五尺。以深一丈乘之，凿壕一丈，得数一十五丈。每工日出三丈，计工五人。一步五尺，计工二十五人。十步，计工二百五十人。百步，计工二千五百人。三百六十步，计工九千人。率一里，则百里可知也。
防城第五十八
城上一步（一作里）一甲卒，十步加五人，以备杂供之要。五步有五长，十步有十长，五十步、百步皆有将长。文武相兼，量才授任，而统领精锐骁勇，或十队，或二十队，三十队。大将、副将各（一作为）领队巡城，晓谕激劝赴役。城上分四队，别立四表以为攻城之候焉。若敌欲攻之处，去城五六十步，即举一表；撞梯逼城，举二表；敌若登梯，举三表；欲攀女墙，举四表。夜则举火如表法。城上四队之间，各（一作为）置八旗。若须水В、枋板，举苍旗；须灰炭、铜铁，举赤旗；须田木、樵苇，举黄旗；须砂石、砖瓦，举白旗；须水汤不洁之物，举黑旗；须毛毡、麻索、钅铁、锹镬、斧凿，举双兔旗；须战士锐卒，举熊虎旗；须戈戟矢弓刀剑，举鸷旗。当主之官，随色而供。城内老少妇女除营食外，皆令应役于城上，分为八队，使识文字者点检常旗物与八部也。
反浸第五十九
我城若居卑下之地，敌人拥水灌城，速筑墙壅诸门及陷处。更于城内促为周匝，视水高下狭阔，筑墙，外取土高一丈以上。城立，于墙外取土而薄筑之。精兵备守，不得容杂色人。如有泄水之处，则十步为一井，井内潜通引泄漏。城中速造船一二十只，募解舟楫者，载以弓弩锹钅瞿，每三十人自暗门穴衔枚而出，决其堤堰。敌觉，即急于城上鼓噪，以精锐急出助之。
弩台第六十
高下与城等，去城百步，每台相去亦如之。下阔四丈，高五丈，上阔二丈。上建女墙，内通暗道，安屈膝梯，人上便卷收之。中设毡幕，置弩手五人，备粮水火。
烽火台第六十一
高山四顾险绝处置之，无山亦于孤回平地置之。筑羊马城，高低便常以三十五为堆。台高五丈，下阔二丈，上阔一丈，形圆。上建圆屋覆之。屋径有六尺，一面跳出三尺，以板为之上覆下栈屋。上置突灶三所，台下亦置三所，并以石灰饰其表里。复置柴笼三所，流火绳三条，在台侧近。上下用屈膝梯，上讫收之。屋四壁开睹贼孔及安视火筒。置旗二口，鼓一面，弩两张，炮石，田木，停水瓮，干粮，麻カ，火钻，火箭，蒿艾，狼粪。每晨及夜平安，举一火；闻警觉，举二火；见烟尘，举三火。见贼，烧柴笼。如每晨及夜平安，火不来，即烽子为人所捉。一烽六人，五人为烽子，递知更刻，观视动静；一人为烽师，知文书符牒转递。
望楼第六十二
牙帐前立百尺竿，上置板屋，四面开门，状如斗。令人上望贼，贼有所攻，随其方面以小白旗招之。众贼往来，聚散远近，皆审而观之，以告于下。
马铺第六十三
每铺相去三十里，于要路山谷间牧马两匹，设游奕计会。有事警急，烟尘入境，即报探。设土河于山谷口，当贼路横断，阔二丈，深二尺，以细沙土填平。每日检行迹，扫令净平。人马入境，即知足迹多少。
游奕第六十四
军中选骁勇谙山川泉井者充之，常与土河、烽、铺计会交牌。日夕逻候于亭障之外，捉生事问。其军中虚实体用，勿使游奕人知。其副使子将并用久在军中行人（一作善）骑射者充之。
守城具第六十五
杂物，守城之时，其什物、五谷、糗Я、鱼盐、布帛、医药、工巧戎具、锻冶、秸稿、菲、芦苇、灰炭、柴薪、松桦、蒿艾、脂乃、麻皮、毡毯、荆棘、篦篱、釜镬、盆瓮、田木、槌、凿刀、锯、长斧、长刀（一作矛）、长锥、长梯、短梯、大钩、连锁，但人所用之物，一一预备。仍令修缉，不得损坏。杂备，上八队之间安转关小炮（一作仉）二，机关大炮一。云梯撞炮等间。先从城身用木跳出为重女墙，高于土女墙五寸以上，以板覆之，随事缓急而开闭之。敌若以大石击墙楼，石下之处，出跳空中，悬生牛皮或毡毯等袋，以乘其石。城内人家，咸令置水防火，先约（先一作但）失火者斩。火发之处，多恐奸人放火，但令近便主当八部官人领老少妇女救之。火起所部，急白大将，大将亲领信人、左右救火。城中有卒警及杂人，城上不得辄离职掌，乱走街巷。违者斩之。敌若推轮排来攻，先以手炮打，手炮既众，所中伤必多。来者被伤，则力不齐矣。悬门，悬板为门也。铁甘之如栈板，用之悬钟，板绕城于敌栅上，上皆悬板。受敌之时，则板起发矢。突门，于城中对敌营自凿内为暗道，多少临时，入五六寸，力穿。或于中夜，于敌初来营则未定，精骑从突门跃出，击其不意。涂扇，以泥泥城门，可厚三尺，备火。凿门，为敌所逼，先自凿门扇十数孔，出弩射之，长矛剌之，敌且不得近。门栈涂，以泥涂门上大栈，可厚五寸，备火。篦篱战格，于女墙上跳出，椽去墙三尺，横者检。椽安辖，以荆柳编之，长二尺，阔五尺，悬椽端，以遮矢石。布幔，以复布为幔，用弱竿悬倒于女墙外，去墙七八尺，柔石之势，则矢石不复近墙矣。连梃，如打禾连枷状，打女墙外上城人。叉竿，如枪刃，为两歧，用叉飞梯及人。钩竿，如枪刃，偏有曲，可以钩人。长柄钩，城上以木为棚，客兵一队，作长柄铁钩，随安便以为之备。若敌攀女墙踊身，待其身出，众钩齐拾，掣入城中，百刀锥斧助之。若敌以木驴攻城，我用铁蒺藜而入之。其法：以熟铁为之，阔径一尺，四条纵横如蒺藜形，以生铁汁灌其中央，重五十斤，上安鼻索锁直下敦讫，以辘轳拗上。若木驴有牛皮并泥，敦著即速放火炬，灌油烧之。铁菱，状似小铁蒺藜，要路撒之。串环，敌若推撞车攻城，我以粗铁环，并屋乘子为之，用索相连。遇撞头适到，我速以环串撞头，于其次便处，将士牵索则撞车翻倒，弓弩齐射，自然败走。眯敌，石炭、糠比，回风（一作罗）于城上以眯敌人目，因以金汁洒之。转关桥，一梁为桥梁，端著横栝。拔去栝（一作横），桥转关，人马不得渡，皆倾水中。转关墙，凡攻城之兵，御捍矢石，头戴蠡帽，倾视而不便；衣甲重厚，进退又难；前既不得上城，退则师逼迫，人众烦闹。我作转关女墙，腾出城外，辘轳坠铁索，索头安鸱脚，当聚闹处掷下。拨大木弩，以黄杨、桑、柘为弓，长一丈二尺，中径七寸，两梢三寸，绞车张之，大矢一发，声如雷吼。积木备田木，径一尺小，头六七寸，长五尺，候敌人上城，则掷下田之。积石备炮石，大小随身，下从敌人。地探，于城西隅穿井，各深二丈，令覆新瓮于井上，坐而听之，城外贼到，有孔城地道，并闻瓮中，辨远近矣。天井，于城内八方穿井，各深二丈，以新瓮薄皮皮口如鼓，令聪耳者于井中枕瓮而听，则去城五百步悉知之。既审其处，我则随地凿穴近之，以干艾一石，烧令烟出，乃用板于穴下封之，而令烟泄。更以鞴鼓之，则敌人焦灼矣。警火，每城四面，夜间设有警火。油囊，盛水，于城上掷安火上，囊败火灭。救火，用水筒。敌若纵火焚楼堞，以瓮竹长一丈，锼去节，以生薄皮为袋，令贮水二、三石，将筒纳于袋内，急缚如唧筒，令将士三五人撮水口，急注之救火。每门常置两具。无竹，即以木合筒，漆之而用。井水践筒二十（一作百）具助之，门内常以瓮贮。火炬，用燕尾炬缚苇草为炬，分为两歧，如燕尾状，以油蜡灌之，加火纵坠城下，使骑木驴而烧之。松明炬，以松木为之，烧令明，直坠下随城照之，恐敌人乘暗上城。脂油烛炬，燃脂秉烛于城四隅、要路门下，晨夜不得绝明，用备非常。行轳，熔铁汁轳，舁行于城上以洒敌。游火，铁箱盛火加脂蜡，[TX07]锤下，烧穴孔中人。毒井，守城之时，城外有井先沈以毒药。陷马坑，孔长五尺，阔一丈，深三尺。坑中埋鹿枪、竹戟，沈（一作坑）十字相连，状如钩[TX07]，覆以刍草、茆禾，加土种草，令生苗蒙覆其上。军城、田壁、要路皆设之。拒马枪，以木径二尺，长短随时，十字凿孔，纵横安栝，长一丈，锐其端，可用塞城门，要路。木栅，为敌所逼，不及筑城田，或因山河险隘，多石少土，不任板筑，则建立木为棚，方圆高下随时。深埋木棍，弥缝其疏阔。内重柱为阁道，外重柱长出女墙，皆入泥七八寸。又立阁道，内柱上布板为栈，立阑干，行于栅上悬门。拥墙、濠堑、拒马，一如守城法。
攻城具第六十六
贲せ车，四轮车，上以绳为脊，犀革蒙之，下可藏十人。填隍推之，直抵城下，可以攻掘，金、木、水、火、石所（一作俱）不能败。飞云梯，一大木为床，床下置六轮，上立双牙，牙有栝，梯长一丈二尺，有四桄，桄相去三尺，势微曲递相栝。飞于云间，以窥城中。其上城，首冠双辘轳，枕城而上。炮车，以大木为床，床下安四轮，上建双陛，陛间横栝，中立独竿，竿首如桔槔状。其竿高下、长短、大小，以城为准。竿首以窠盛石，大小多少，随竿力所制。人挽其端而投之。其车推轮，逐便而用之，亦可埋脚著地而用之。其旋风四脚，亦随事而用。车弩，为轴转车，车上定十四石弩弓，以铁钩绳连轴，车行轴转，引弩弓持满弦挂牙上。弩为七衢，中衢大箭一，镞刃长七寸广五寸，长三尺围五寸，以铁叶为羽。左、右各三箭，次小于中箭。其牙一发，诸箭皆起，及七百步，所中城田罔（一作无）不崩溃ソ橹以便颠坠。尖头木驴，以木为脊，长一丈，径一尺五寸，下安六脚。下阔而上尖，头高七尺，内可容六人，用湿牛皮蒙之。蔽人其下，共舁至敌城下，木、石、铁、火皆不能败，用攻其城。土山，于城外起土为山，乘城而上。地道，凿地为道，行于城下，因以攻城。往往建柱，积薪于柱，闲而焚之，柱折而城崩。板屋，以八轮车，上树高竿，竿下安辘轳，以绳挽板屋，上竿首以窥城中。板屋方四尺，高五尺，有十二孔，四面列布。车可进退，围城而行，于营中远望，谓之巢车，言如鸟巢也。木幔，以板为幔，立桔槔于四轮车上，悬帐逼城其间，使し卒蔽之，蚁附而上，矢石亦不能及。发火箭，以小瓢盛油灌矢端，射城楼橹板木上，瓢败油散，因以火箭射油散处，火立燃，复以油瓢续之，则楼橹尽焚。雀杏，磨杏子中空，以艾实之，系雀足上，加火，于薄莫群飞入城垒中栖宿，其积聚庐舍须臾火发。蜀铁钅瞿锄，蜀钅瞿短柄，著钢铁錾，以锄其城。将军炮，置四柱，长短为之，其下四面著横栝，半之则前及左右著栝后，其下著其顶上，左右亦顶转轮致卒其竿，随其架所宜为之。其ㄌ索之类，随其炮大小增减。竿稍悬其绳置窠，中盛炮，其架编全竹为衣，以御敌矢石。狗蹲炮，前置两长柱，中著横竿，如前炮状，与衣亦然。旋风炮，左右著二方木，亦如之凿一孔通贯下柱，左右前后皆可运转，埋之于地，其顶转轮著竿如前状。此炮不用衣。
地听第六十七
令少睡者枕空葫芦卧，有人行，四十里外，东西南北皆知之。
失道第六十八
夜失道，以北斗建为正，以四时定之，然后知四方之路矣。如本路，则放老马以从之。


尔时，仙人告彼人言： 乃往古昔无数阿僧祇劫，时有国王，名曰净月，如法治世。善男子，时净月王，生一太子。时净月王，召诸占相婆罗门等，而问之言： 今此童子，有何等相？ 尔时，相师白大王言： 今此太子，有不祥相。生此太子，必有不祥。 大王问言： 汝何所说？ 相师白言： 如是太子，若至七岁，当害父母。 王时答言： 宁当杀我，不杀我子。人身难得，于无量劫修行乃得人身，不应以此身而杀人物。 尔时，太子始生一月如一岁儿。王知太子，当杀我身。时净月王，舍位与子，作如是言： 汝治国事，一切财物自在随意，如法治世，勿为非法。 既授位已，时净月王于其国内，不复行于王之教令。尔时，无量亿大臣至净月王所，白言： 大王，何故不行王之教令？ 大王答言： 我无量劫常为王事，心无厌足。我已厌矣，舍之修行。 尔时，太子未经多时，并杀父母，集五逆罪。善男子，我亦忆念往昔之事。既杀王已，愁悲啼哭，自责悔过。尔时，我以大悲之心，为彼说法；彼闻法已，逆罪消灭。
 问言： 当于尔时，说何等法？ 答言： 尔时演说《僧伽吒法门》。若闻此法，当至阿耨多罗三藐三菩提，灭一切罪，烦恼休息。汝今谛听，当为汝说，令汝闻已速得解脱。闻四句偈令不中阙，尽一切恶得须陀洹，然后布施远离诸苦，受苦众生令得解脱，怖畏众生令得远离。 尔时，彼人合掌顶礼，赞言： 善哉！善哉！真善知识，善能除灭诸不善业，善说《僧伽吒法门》，善哉闻者！
 尔时，虚空中万二千天子，至大仙所，合掌顶礼，白如是言： 大仙忆念几时事耶？ 复有四龙王、十八千亿夜叉王，头面礼敬，白大仙言： 忆念几时事耶？ 大仙答言： 我忆念百千亿阿僧祇劫。 问大仙言： 以何善根，忆尔许事？ 答言： 以曾听受《僧伽吒法门》。 在彼众中闻此法门发净信者，皆得授阿耨多罗三藐三菩提记。若人造作五逆之罪，闻此法门，须臾之间，悉能除灭无量百千亿劫，闭恶道门，开生天道。于此法门，闻四句偈功德如是，况复书写读诵，供养华香幡盖，恭敬尊重，合掌礼拜，一言赞善，如是功德不可思议！
尔时，一切勇菩提萨埵白佛言： 世尊，云何合掌得功德等？谁读此经，一合掌礼？
佛告一切勇： 善男子，若人造作五逆之罪，若教人作，若随喜作，于此法门闻四句偈，合掌净信，能灭五逆。何况有人，于此法门具足书写、读诵、供养，如此功德，多彼无量！善男子，譬如阿那婆达多池，日光不照，从彼池中出五大河。一切勇，于意云何？颇有人能数此五大河水滴数不？
一切勇言： 不也，世尊。
佛告一切勇菩提萨埵： 善男子，闻此法门善根亦复如是，百千万劫数不可尽。一切勇，于意云何？须臾得闻如是法门，是难有不？
一切勇言： 难有，世尊。
佛告一切勇： 于此法门能生信者，复难于彼！譬如阿那婆达多池出五大河，如是五河水之滴数，数不可尽。
一切勇菩提萨埵、摩诃萨埵，白佛言： 世尊，何等名为五大河也？
佛告一切勇菩提萨埵： 五大河者，所谓恒伽河、私陀河、博叉河、耶牟那河、月分河。是五大河，悉皆入海。此五大河，一河各有五百小河以为眷属。一切勇，复有五大河，在虚空中，一河各有一千小河以为眷属。
一切勇菩提萨埵白佛言： 世尊，何等是五河，有千眷属？
佛告一切勇菩提萨埵： 第一河者，名须陀罗，有千眷属；第二河者，名曰羶佉，有千眷属；第三河者，名婆呵帝，有千眷属；第四河者，名质多斯那，有千眷属；第五河者，名曰法盖，有千眷属。一切勇，是名五大河，有千眷属。一切勇，是五大河利益阎浮提，时时降雨，增长华果；于阎浮提雨清净水，增长苗稼。一切勇，如护世天安乐阎浮提波（提波渚也）；此经亦尔，利益安乐阎浮提波一切众生如三十三天。
一切勇菩提萨埵白佛言： 世尊，何等是三十三天？
佛告一切勇菩提萨埵言： 释迦提婆之所住处，是三十三天。一切勇，彼三十三天作如是语： 若有众生口行善语者，彼人功德不可数知。若有众生行口恶者，彼堕地狱、饿鬼、畜生不可数知。众生堕于地狱、畜生、饿鬼受大苦恼，时彼众生无救护者，于三恶趣独受剧苦。口行恶者是恶知识，口行善者是善知识。若见善知识则见如来，若见如来则灭一切不善之法。一切勇，如护世天为阎浮提波而作利益。一切勇，此经亦如是，于阎浮提波而作佛事。若不闻此法门者，不能至阿耨多罗三藐三菩提，不能转法轮，不能击法鼓，不能坐于师子法座，不能入于涅槃之界，不能成就无边光明。如是，如是，一切勇，不闻如是法门，不能坐于菩提树下。
时，一切勇菩提萨埵、摩诃萨埵，白佛言： 世尊，我有少疑，欲问世尊。
佛告一切勇： 随汝所问，当断汝疑。
一切勇白佛言： 世尊，尔时仙人度彼五逆人，令住不退地者，是何人也？
佛告一切勇菩提萨埵： 善男子，汝今谛听，如来所说微细难知。此《僧伽吒法门》，示仙人像。如此法门，能示佛身。如恒河中处处见沙，此法亦尔，自作示现为人说法。唯佛如来，量与佛等；此法如是，与佛平等；有此法处，常有诸佛。
尔时，世尊复告一切勇菩提萨埵： 善男子，我念往昔九十九阿僧祇劫，尔时有佛，号曰宝上；如是次第有十二亿佛，皆号宝上。我于尔时，名曰净月，行大布施。时十二亿如来，我悉供养，以衣服、卧具、饮食、汤药、香华、灯明、一切乐具，悉以供养。彼诸如来不为我授阿耨多罗三藐三菩提记。
 一切勇，我念往昔，有十八亿如来出兴于世，皆号宝明。我于尔时，名曰龙正，行大布施，以香华、璎珞供养彼佛。彼诸如来亦不授我阿耨多罗三藐三菩提记。
 一切勇，我念往昔，有二十亿佛出兴于世，皆号式弃如来、应供、正遍知。我于尔时，行大布施，以诸乐具供养彼佛。彼诸如来亦不授我阿耨多罗三藐三菩提记。
 一切勇，我念往昔，有二十亿诸佛出兴于世，皆号迦葉。我于尔时，行大布施，以诸香华、幡盖、衣服、一切乐具，供养彼佛。彼诸如来亦不授我阿耨多罗三藐三菩提记。
 一切勇，我念往昔，有十六亿诸佛如来出兴于世，皆号净光。我于尔时，作大长者子，行大布施，舍一切物。彼十六亿诸佛如来，我悉供养，以香华、幡盖、衣服、卧具、饮食、汤药，亦不授我阿耨多罗三藐三菩提记。
 一切勇，我念往昔，九十五亿诸佛如来出兴于世，皆号释迦牟尼、应、正遍知。我于尔时，作大国王，如法治世。彼九十五亿释迦如来，我悉供养，以香华、幡盖、饮食、衣服、卧具、汤药、一切乐具，亦不授我阿耨多罗三藐三菩提记。
 一切勇，我念往昔，有九亿佛出兴于世，皆号迦罗迦鸠村陀如来、应供、正遍知。我于尔时，作婆罗门子，巨富无量，行一切施。以诸香华、幡盖、衣服、卧具、饮食、一切乐具，供养诸佛。彼诸如来亦不授我阿耨多罗三藐三菩提记。
 一切勇，我念往昔，有十八亿如来出兴于世，皆号迦那迦牟尼如来、应供、正遍知。我于尔时，行大布施。彼诸如来，我悉供养，以香华、幡盖、衣服、卧具、饮食、汤药、一切乐具供养。彼诸如来亦不授我阿耨多罗三藐三菩提记。
 一切勇，我念往昔，有十三亿诸佛如来出兴于世，皆号光明德如来、应、正遍知。我悉供养，以诸华香、幡盖、衣服、卧具、饮食、一切乐具，供养尊重。彼诸如来亦不授我阿耨多罗三藐三菩提记。
 一切勇，我念往昔，二十五亿诸佛如来出兴于世，皆号弗沙如来、应、正遍知。我于尔时出家，作沙门行，如法供养，以诸香华、璎珞、幡盖、衣服、卧具、饮食、一切乐具，尊重赞叹。彼诸如来亦不授我阿耨多罗三藐三菩提记。
 一切勇，我念往昔，有十二亿诸佛如来出兴于世，皆号毗婆尸如来、应、正遍知。彼诸如来，我悉供养，以华香、幡盖、衣服、饮食、卧具、汤药、一切乐具，悉以供养。我时出家，彼诸如来亦不授我阿耨多罗三藐三菩提记。最后毗婆尸如来说此法门，阎浮提众生闻已，于虚空中即雨七宝。尔时，阎浮提众生悉无贫穷。我于尔时亦不得授阿耨多罗三藐三菩提记，但闻空声而告我言： 汝不久当得受阿耨多罗三藐三菩提记。
一切勇菩提萨埵白佛言： 世尊经于几时，得受阿耨多罗三藐三菩提记？
佛告一切勇菩提萨埵言： 谛听！善男子，过九十二亿阿僧祇劫，有佛出世，号然灯如来、应、正遍知。我于尔时作摩那婆子，名曰弥伽（弥伽者此言云），于然灯佛所作摩那婆，修清净行。我见彼佛，以七茎青莲华供养然灯如来，以此善根回向阿耨多罗三藐三菩提。尔时，然灯如来即授我记： 摩那婆，未来过阿僧祇劫当得作佛，号释迦牟尼如来、应、正遍知。 一切勇，我于尔时闻授记声，踊身虚空高十二多罗，住虚空中得无生法忍，无量阿僧祇劫所修净行，与六波罗蜜相应，一切善根悉皆现前，如视掌中庵摩罗果。
 一切勇，我于尔时，令无量百千亿众生住于善法。一切勇，况今我成阿耨多罗三藐三菩提利益众生！我观众生以何应度，随其方便为其说法：若为诸天现作天身而为说法，若在龙宫示作龙身而为说法，于夜叉中示夜叉身而为说法，于饿鬼中作饿鬼身而为说法，若为人道示作人身而为说法，应以佛身而受化者示作佛身而为说法，应以菩提萨埵身而受化者示菩提萨埵身为之说法。我观众生以何应度，如是，如是，为众生现随应说法。
 一切勇，我为众生演说诸法有多方便。何以故？一切勇，具足善根众生得闻此法，一切善根悉得增长，悭者布施，无福德者修行福德，自利利他，修行念死。彼闻法故，作此善根；以听法故，过去善根亦得增明。彼得长夜利益安乐一切天人。一切勇，如是法门一经于耳，得生无量功德。
 一切勇，尔时众生各相谓言： 更有余善法修行得阿耨多罗三藐三菩提不？ 善众生言： 有法布施修行，口说善语，如是等法，得善果报至无上道。 愚痴之人作如是言： 无法无施，无善恶果，无口善报。 彼愚痴人得大罪报，展转堕于恶道之中，于八大劫堕于地狱受大苦报，十六劫中堕阿修罗，九千劫中生堕鬼神，十二劫堕饿鬼中受饿鬼苦，万四千劫生处喑哑，万六千劫母胎伤堕，万二千劫生作肉团，万一千劫生处生盲。彼诸父母作如是言： 我所生子，虚受勤苦！九月护胎，饥渴寒热，诸苦具受，而不得子报恩之力。 一切勇，如是，如是，谤法众生堕于地狱、畜生、饿鬼，临命终时，为忧恼箭射之而去。
 一切勇，口善语者作如是言： 有法有施，有善恶业果报。 彼人以是善根因缘，二十五劫生郁单越，二十五劫生三十三天受诸天乐。从天命终，生郁单越，不入母胎，目见百千世界，悉名安乐。见一切国土诸佛，不移本处，成三菩提。
 一切勇，如此法门有大神力，能发清净信心，不生边地，具清净戒。一切勇，复有众生作如是言： 如来昼夜度诸众生，而众生界犹不尽耶？无量众生愿于菩提，无量众生生于天上，无量众生入般涅槃，何因缘故而不尽耶？
时，诸外道婆罗门等，作如是语： 我当问难沙门瞿昙如是之义！ 尔时，有九十四亿诸外道婆罗门等，来诣王舍城。
尔时，世尊熙然微笑。
尔时，弥帝隶菩提萨埵，从座而起，顶礼佛足，向佛合掌，白佛言： 世尊，何因缘故，如来微笑？若无因缘，如来终不现希有事。愿世尊说，何故现笑？
佛告弥帝隶菩提萨埵： 善男子，汝今谛听，当为汝说。弥帝隶，今日王舍城必有大众集会。
弥帝隶菩提萨埵白佛言： 世尊，何众集会，为天、龙、夜叉、若人非人？
佛告弥帝隶菩提萨埵： 善男子，此诸天、龙、夜叉等，悉来集会。复有八万四千诸婆罗门、九千亿诸尼揵子，来欲谈论。我悉降伏诸婆罗门，为其说法，皆发阿耨多罗三藐三菩提心。九千亿尼揵陀，皆得须驴多波帝。万八千亿龙王悉来集会，闻我说法，悉发阿耨多罗三藐三菩提心。六万亿净居天子亦来集会，复有三万亿恶魔及其眷属亦来集会，有万二千阿修罗王悉来集会，五百大王及诸眷属悉来集会，听我说法；既闻法已，皆发阿耨多罗三藐三菩提心。
尔时，弥帝隶菩提萨埵，从座而起，顶礼佛足，右绕三匝，即没不现。
尔时，一切勇菩提萨埵、摩诃萨埵，从座而起，偏袒右肩，右膝著地，向佛合掌，白佛言： 世尊，彼五百国王，名字何等？
佛告一切勇： 谛听！善男子，一名欢喜王，二名善欢喜王，三名忧波难陀王，四名胜踊王，五名梵将军王，六名梵响王，七名善见王，八名善欢喜王，九名欢喜将军王，十名欢喜正王，十一名频婆娑罗王，十二名波斯那王，十三名增长王，如是等有五百大王。一一大王有千亿眷属，皆发阿耨多罗三藐三菩提心，唯除增长王。从于东方有三万亿菩提萨埵俱来集会，从于南方有五万亿菩提萨埵俱来集会，从于西方有六万亿菩提萨埵俱来集会，从于北方有八万亿菩提萨埵俱来集会，从于下方有九万亿菩提萨埵俱来集会，从于上方有百千亿菩提萨埵俱来集会。彼诸菩提萨埵悉住十地，一切皆诣王舍大城至如来所，于阿耨多罗三藐三菩提得不退转。
尔时，世尊告一切勇菩提萨埵、摩诃萨埵言： 善男子，汝诣十方诸佛世界，告诸菩提萨埵： 今日如来于王舍城演说大法。汝等十方菩提萨埵，合掌恭敬。 汝于须臾速还，及此众会听法。
尔时，一切勇菩提萨埵，从座而起，顶礼佛足，绕佛三匝，忽然不现。
时，一切勇菩提萨埵到十方国，告诸菩提萨埵言曰： 今日如来于王舍城演说大法。汝等今者应赞善哉，令汝永得安乐利益。
尔时，一切勇菩提萨埵，到十方国供养诸佛，告诸菩提萨埵。言已还归此土，譬如壮士屈伸臂顷，至王舍城，住如来前。时一切婆罗门、诸外道悉已集会，天、龙、夜叉、阿修罗、人非人等皆悉集会，五百大王及其眷属亦来集会，三万亿恶魔及诸眷属亦来集会。
尔时，王舍城地大震动。时十方诸佛世界，雨栴檀末香，雨天妙华，雨如来上成大华台。金刚力士执金刚杵在如来前。尔时，四方有四风王，入王舍城，悉吹城内粪秽土沙，远置城外。尔时，十方世界雨众香水，十方世界雨优钵罗华、拘物头华、分陀利华，在虚空中化成华盖。于虚空中，有八万四千亿师子之座，七宝所成。一切座上，皆有如来，宣说妙法。尔时，三千世界六种震动。
时，一切勇菩提萨埵、摩诃萨埵，白佛言： 世尊，何因缘故，于王舍城，现希有事？
佛告一切勇菩提萨埵： 善男子，汝今善听！譬如有人，吾我自高，家居贫穷，日至王门；既至王门，自高直入。时守门者，寻捉打缚。王闻有人直入王门，王作是念： 此人直入，必欲相害。 时王嗔恚，敕诸臣言： 汝将此人断其命根，并其父母兄弟姊妹。 其人眷属，皆悉忧愁，悲泣啼哭。如来说法亦复如是：吾我自高喻诸凡夫，得见佛身，耳闻说法，自生高慢，说种种语，住吾我地，自不听受亦不说法。若人说法，一偈一喻亦不听受，作如是言： 如此之法，我已先知。 何以故？住我慢地。或恃多闻，自纵放逸，与愚痴人共住，不闻正法。自以多闻放逸不如法说，自作手笔而自说之。
 一切世人欺诳自身，作如是言： 有财施我，我是福田。 彼愚痴人自诳其身，亦诳世间；食他信施不能消故，命欲终时，生大恐怖。诸人告言： 汝足技术，何不自救？ 答言： 今日技术，不能自救，忧悲苦恼。 众人语言： 为一人故，父母兄弟亲里眷属，无事诛戮。 众生如是近恶知识，堕于地狱、畜生、饿鬼。如是，如是，诸婆罗门、诸尼揵子，我今告汝，汝莫放逸。譬如鸟子，未生羽翼，不能高翔飞于虚空；汝等如是无有神力，不能飞至涅槃之界。所以者何？汝所行法，非毕竟道，终归破坏。汝等临终自生悔心： 我等虚受如是身命，修行不得天乐，不受人乐，不得涅槃。我等此身，便为虚过。我当生何道？受何等身？
尔时，世尊告诸婆罗门、尼揵子诸外道言： 阎浮提中满中珍宝，汝等莫失所望，于佛法宝中莫作异学。汝等所疑，悉问如来。佛当为汝，分别说之。
尔时，一切婆罗门、尼揵子等，从座而起，偏袒右肩，右膝著地，合掌礼佛，白佛言： 世尊，如来昼夜多度生死众生，众生界不减不增。世尊，何因缘故，众生等如是生灭？
尔时，药上菩提萨埵、摩诃萨埵，大誓庄严，为燃法炬，欲问大事，白佛言： 世尊，当来世，无少众生、无老众生作生灭者。
佛告药上： 众生有老作少，如是生灭。善男子，如人沐发，著新衣服，从舍而出。余人语言： 善沐头发，著新净衣。 又如有人洗沐头发，著故洗衣， 善沐头发，衣服非妙。 如是，如是，药上，众生老者，于阎浮提以为非妙；少者虽妙，现有生灭。
尔时，一切婆罗门、诸外道尼揵子，白佛言： 世尊，何等名老？何者为少？
佛告诸外道： 所言老者，数数往来，饿鬼、畜生、地狱之中，受苦无厌。
尔时，一切诸婆罗门、天龙大王，白佛言： 世尊，我等更不能受生死苦恼。
彼诸尼揵作如是言： 无少众生。
尔时，药上菩提萨埵白佛言： 世尊，观此众生，如是难度。
佛告药上菩提萨埵： 如来今日，分别解说，汝善谛听！
有九万四千亿新学众生，在如来前，不礼如来，亦不问讯。
尔时，药上菩提萨埵白佛言： 世尊，何因缘故，此诸众生，不礼如来，亦不问讯？请决所疑。
佛告药上菩提萨埵： 善男子，汝今谛听，当为汝说。善男子，若作是说，无少众生。如是之人，是少众生。
彼人问言： 我等诸人，是少众生？世尊，我等是少众生？
佛言： 如是，如是，汝等是少众生，以不能知自身量故。
尔时，九万四千亿新学众生，皆得十地，住于虚空。
尔时，药上菩提萨埵、摩诃萨埵，白佛言： 世尊，此诸众生快得善利，得尽生死。世尊，此诸众生离于生死，得住十地。
尔时，一切婆罗门、诸外道尼揵子，诸龙、国王、恶魔眷属，来到佛所，白佛言： 世尊，我等诣佛听此法门。愿我等辈，皆得如来妙色之身！形色像貌，愿如如来、应、正遍知！
佛言： 如是，如是。善男子，汝等来诣佛所，听此法门，发阿耨多罗三藐三菩提心，汝等不久当得阿耨多罗三藐三菩提。
尔时，如来说此语已，诸外道尼揵子等，皆得无生法忍，住于十地。时，诸菩提萨埵以自神通，踊在空中高七多罗，于虚空中化成七宝台奉施如来，在于空中作种种神通而自变化。尔时，诸天于虚空中，当如来上，雨众妙华；念佛如来，于其自身起佛身想。无量百千诸天子，以华散佛，作如是言： 得大利益！沙门瞿昙，真是世间大良福田，具足三昧自在之力。如是等众生，渐具方便，说一善语，得离生死。
尔时，药上菩提萨埵、摩诃萨埵，从座而起，偏袒右肩，右膝著地，合掌白佛言： 世尊，此诸天子，何因缘故作如是语，现诸神通，善赞如来？
佛告药上菩提萨埵言： 善男子，彼诸菩萨不赞叹我，自赞其身。以其自身坐法王位，以其自身坐于法座，以其自身放法光明。诸佛所护，于阿耨多罗三藐三菩提，正觉说法。
尔时，药上菩提萨埵、摩诃萨埵，白佛言： 世尊，大德世尊，日夜常度无量众生，然诸众生犹不可尽。
尔时，世尊告药上菩提萨埵、摩诃萨埵言： 善哉！善哉！善男子，能以此义问于如来。善男子，譬如有人大富饶财，多有奴婢，多有田宅、园林谷米、大小麦豆、稻秫胡麻。彼于春时一切种植，至时则熟，熟复收获；各各别盛，盛已食之；至于春时，种之如前。善男子，众生本业亦复如是，受乐报尽，复作善业种诸善根，种善根已增长善法，增善法已得大欢喜。药上，以欢喜心，于百亿劫，乐报不失。善男子，如初发意菩提萨埵，不堕恶道，总知诸法。
药上菩提萨埵白佛言： 世尊，云何初发意菩提萨埵而见梦也？
佛告药上菩提萨埵言： 善男子，初发意菩提萨埵，于其梦中多见怖畏。何以故？净一切业，不可以身而受众苦，以是罪故，梦见怖畏。
药上白佛言： 世尊，初发心菩提萨埵，梦中见何等怖？
佛告药上菩提萨埵： 善男子，其人梦见炽然火聚，彼菩提萨埵应作是念： 以此火聚，烧我一切烦恼。 药上，是名第一梦见怖畏。又见水流垢浊不净，彼初发心菩提萨埵应作是念： 漂我一切结缚烦恼。 药上，是名初发心菩提萨埵第二梦见大怖畏也。
药上菩提萨埵白佛言： 世尊，见何怖畏？
佛告药上菩提萨埵言： 于其梦中自见剃发。药上，菩提萨埵见已不应恐怖。何以故？应作是念： 剃贪嗔痴堕六道生。 善男子，如是菩提萨埵不堕地狱，不堕畜生，不堕饿鬼，不堕龙中，不堕天中。药上，初发心菩提萨埵，惟生清净佛国土中。
佛告药上： 当来末世后五百岁，有诸菩提萨埵，心愿菩提，以发心故，得众多人毁辱打骂。药上，于彼但应为其说法： 菩提萨埵不应起于嗔恚之心。
佛告药上： 我于无量百千亿劫，行诸苦行。善男子，我不为资生国土财产，为知诸法实相故。药上，我行苦行，不得阿耨多罗三藐三菩提。善男子，我闻此法，即日得阿耨多罗三藐三菩提。药上，此法甚深，如是法门难得闻名。若得闻此法门名者，一切得阿耨多罗三藐三菩提。药上，是人得超千劫生死，生净佛国土，善知灭道，知第一道，识第一善根，成就无比神通，知无比灭。药上，于汝意云何？云何名灭？
药上菩提萨埵白佛言： 世尊，法处名灭。
佛言： 药上，何等法处？
药上白佛言： 世尊，法是法处。如世尊说，勤行精进，勤持戒，勤忍辱，是名法藏。
佛赞药上菩提萨埵言： 善哉！善哉！善男子，佛问此义，汝善解说。


如是我闻：一时，婆伽婆在王舍城灵鹫山中，共摩诃比丘僧二万二千人俱。其名曰：慧命阿若憍陈如、慧命摩诃谟伽略、慧命舍利子、慧命摩诃迦葉、慧命罗睺罗、慧命婆俱罗、慧命跋陀斯那、慧命贤德、慧命欢喜德、慧命网指、慧命须浮帝、慧命难陀斯那，如是等二万二千人俱。共菩提萨埵、摩诃萨埵六万二千人俱。其名曰：弥帝隶菩提萨埵、一切勇菩提萨埵、童真德菩提萨埵、发心童真菩提萨埵、童真贤菩提萨埵、无减菩提萨埵、文殊师利菩提萨埵、普贤菩提萨埵、金刚斯那菩提萨埵，如是等六万二千人俱。复有万二千天子，其名曰：阿畴那天子、跋陀天子、须跋陀天子、希法天子、栴檀藏天子、栴檀天子，如是等万二千天子俱。复有八千天女，其名曰：弥邻陀天女、端正天女、发大意天女、岁德天女、护世天女、有力天女、随善臂天女，如是等八千天女俱。复有八千龙王，其名曰：阿波罗罗龙王、伊罗钵龙王、提弥罗龙王、君婆娑罗龙王、君婆尸利沙龙王、须难陀龙王、须赊佉龙王、伽婆尸利沙龙王，如是等八千龙王俱。皆向灵鹫山，诣世尊所，头面礼足，右绕三匝，却住一面。
尔时，一切勇菩提萨埵、摩诃萨埵，从座而起，偏袒右肩，合掌向佛，白佛言： 世尊，唯愿世尊，演说正法利益众生。世尊，无量亿天众，无量亿婇女，无量亿菩提萨埵，无量亿声闻，皆悉已集，欲闻正法。世尊，如是大众皆欲闻法。惟愿如来、应供、等正觉，为说妙法，令长夜安隐，断诸业障。
尔时，世尊赞一切勇菩提萨埵： 善哉！善哉！一切勇，能为大众请问如来如是之事。汝今谛听，善思念之，当为汝说。
 唯然，世尊，愿乐欲闻。
尔时，世尊告一切勇菩提萨埵： 有法门名《僧伽吒》。若此法门在阎浮提有人闻者，悉能除灭五逆罪业，于阿耨多罗三藐三菩提得不退转。一切勇，于汝意云何？若人闻此法门福德之聚，过于一佛福德之聚。
一切勇白佛言： 云何世尊？
佛告一切勇： 如恒河沙等诸佛如来所有福德，若人闻此法门，所得福德亦复如是。一切勇，若人得闻如是法门，于阿耨多罗三藐三菩提，一切不退转；见一切佛，一切得阿耨多罗三藐三菩提；恶魔不恼，一切善法皆得成就。一切勇，闻此法者，能知生灭。
尔时，一切大众从座而起，偏袒右肩，右膝著地，合掌向佛，白佛言： 世尊，一佛福德有几量也？
佛言： 善男子，谛听一佛功德！譬如大海水滴，如阎浮提大地微尘，如恒河沙等众生，悉作十地菩萨；如是一切十地菩萨所有福德，不如一佛福德之聚。一切勇，若人闻此法门，福多于此，算数譬喻所不能及。
尔时，一切大众闻是说已，踊跃欢喜，多增福德。
时，一切勇菩提萨埵，白佛言： 世尊，何等众生渴乐正法？
尔时，世尊告一切勇菩提萨埵、摩诃萨埵： 一切勇，有二众生渴仰于法。何等为二？一者、于一切众生，其心平等；二者、既闻法已，等为众说，心无希望。
一切勇菩提萨埵白佛言： 世尊，闻何等法，得近菩提？
 一切勇，渴仰闻法，得近菩提；常信乐听受大乘法者，得近菩提。
尔时，人、天、诸龙、婇女，从座而起，白佛言： 世尊，我等渴法。愿佛世尊，满我所愿。
尔时，世尊即便微笑，种种色光从口中出，遍照十方，上至梵世，还从顶入。
尔时，一切勇菩提萨埵，从座而起，偏袒右肩，右膝著地，白佛言： 世尊，以何因缘，如来现此希有之相？
尔时，世尊告一切勇菩提萨埵： 于此会中一切众生，当得阿耨多罗三藐三菩提，成就一切如来境界，是故佛笑。
一切勇菩提萨埵白佛言： 世尊，何因缘故，此会众生得阿耨多罗三藐三菩提？
佛言： 善哉！善哉！一切勇，能问如来如是之义。一切勇，以愿胜故。一切勇，乃往过去无数阿僧祇劫，有佛世尊，号曰宝德如来、应供、正遍知、明行足、善逝、世间解、无上士、调御丈夫、天人师、佛世尊。一切勇，尔时我作摩纳之子。此会众生住佛智慧者，往昔之时悉在鹿中。我时发愿： 如是诸鹿，我皆令住佛智慧中。 时鹿闻已，寻皆发言： 愿得如是！ 一切勇，此会大众，因彼善根，当得阿耨多罗三藐三菩提。
尔时，一切勇菩提萨埵、摩诃萨埵，白佛言： 世尊，若有众生闻此法者，寿命几劫？
佛言： 其人寿命，满八十劫。
一切勇菩提萨埵白佛言： 世尊，劫以何量？
佛言： 善男子，譬如大城，纵广十二由旬，高三由旬，盛满胡麻，有长寿人过百岁已，取一而去；如是城中胡麻悉尽，劫犹不尽。一切勇，又如大山，纵广二十五由旬，高十二由旬，有长寿人过一百岁，以轻缯帛一往拂之；如是山尽，劫犹不尽。是名劫量。
时，一切勇菩提萨埵、摩诃萨埵，白佛言： 世尊，一发誓愿，尚得如是福德之聚，寿八十劫，何况于佛法中广修诸行！
 善男子，若有闻此法门者，所得寿命满八十劫，何况书写读诵之者！一切勇，若有人以净信心读诵此法门，福多于前。九十五劫自识宿命，六万劫中为转轮王。于现在世，人所敬重，刀不能害，毒不能伤，妖蛊不中。临命终时，得见九十五亿诸佛，安慰之言： 汝莫怖畏！汝在世时闻《僧伽吒法门》。 九十五亿佛，各将其人，至其世界。一切勇，况复有人得具足闻如是法门！
尔时，一切勇菩提萨埵白佛言： 世尊，我当听受如是法门，得何福德？
佛告一切勇： 如恒河沙诸佛如来所有福德，闻是经者，所得福德，亦复如是。
时，一切勇菩提萨埵白佛言： 世尊，我听此法，心无疲厌。
佛告一切勇： 善哉！善哉！汝能如是闻法无厌，我亦如是闻法无厌，况复凡夫心生厌想？一切勇，若有善男子闻此法门，生信心者，于千劫中不堕恶道，五千劫中不堕畜生，万二千劫不堕愚痴，万八千劫不生边地，二万劫中生处端正，二万五千劫常得出家，五万劫中作正法王，六万五千劫修行念死。一切勇，彼善男子、善女人，无少不善，恶魔不得其便，不入母胎。一切勇，闻此法门者，生生之处，九十五阿僧祇劫不堕恶道，于八万劫常得闻持，十万劫离于杀生，九万九千劫离于妄语，一万三千劫离于两舌。一切勇，如是法门，难值难闻。
尔时，一切勇菩提萨埵、摩诃萨埵，从座而起，偏袒右肩，右膝著地，合掌白佛言： 世尊，谤此法者，其罪多少？
佛告一切勇： 其罪甚多！
时，一切勇菩提萨埵白佛言： 世尊，得几数罪？
佛告一切勇： 莫问此事！善男子，若有于十二恒河沙诸佛如来起于恶心，若有谤者，罪多于彼。一切勇，若于大乘起恼心者，如彼众生被烧燋然。
一切勇菩提萨埵白佛言： 世尊，如是众生，云何可救？
佛告一切勇： 譬如有人，刀断其头，使医治之，涂以石蜜、酥油诸药，以用涂之。一切勇，于汝意云何？如是众生，还可活不？
一切勇白佛： 不也，世尊。
 一切勇，又如有人，刀害不断，若得良医治之则瘥。彼人瘥已，知其大苦： 我今知已，更不复作恶不善业。 一切勇，若善男子念布施时亦复如是，离一切恶，集诸善法，诸善具足。譬如死尸，父母忧愁啼泣，不能救护；凡夫之人亦复如是，不能自利，不能利他，无依父母。如是，如是，一切勇，彼诸众生临死之时，无所依止。一切勇，无依众生有二种。何等为二？一者、作不善业，二者、诽谤正法。如是二人，临死之时，无依止处。
时，一切勇菩提萨埵白佛言： 世尊，彼谤法者，生何道中？
佛告一切勇： 谤法之人入大地狱，在大叫唤地狱一劫受苦，众合地狱一劫受苦，烧然地狱一劫受苦，大烧然地狱一劫受苦，黑绳地狱一劫受苦，阿鼻地狱一劫受苦，毛竖地狱一劫受苦，睺睺地狱一劫受苦。一切勇，谤法众生，于此八大地狱，满足八劫，受大苦恼。
尔时，一切勇菩提萨埵、摩诃萨埵，白佛言： 世尊，大苦！大苦！我不能闻。
尔时，世尊而说颂曰：
 何故不能闻？此语甚可怖，
地狱为大苦，众生受苦痛。
若造善业者，则有乐果报；
若造不善业，则受于苦报。
生则有死苦，忧悲苦所缚，
凡夫常受苦，无有少乐时。
智慧人为乐，能忆念诸佛，
信清净大乘，不堕于恶道。
如是一切勇，本业得果报，
作业时虽少，得无边果报。
种子时虽少，得无量果实，
植种佛福田，能生果实处。
智者得安乐，乐于诸佛法，
远离于恶法，修行诸善法。
若以一毫物，用布施诸佛，
八十千劫中，巨富具财宝，
随所受生处，常念行布施。
如是一切勇，施佛得福深！
尔时，一切勇菩提萨埵、摩诃萨埵，白佛陀言： 世尊，云何修佛智慧？云何闻此法门增长善根？
佛告一切勇菩提萨埵： 若有人供养六十二亿恒河沙诸佛，施诸乐具；若复闻此法门者，所得福德，与前正等。
一切勇菩提萨埵白佛言： 世尊，云何善根满足？
尔时，世尊告一切勇菩提萨埵、摩诃萨埵言： 功德如佛者，当知满足。
一切勇白佛言： 世尊，何人功德与如来等？
佛告一切勇菩提萨埵： 善男子，法师善根，与如来等。
一切勇菩提萨埵言： 世尊，何等是法师？
佛告一切勇菩提萨埵： 流通此法门者，名为法师。
一切勇菩提萨埵白佛言： 世尊，闻此法门，得何等福？书写读诵此法门者，得几所福？
佛告一切勇菩提萨埵言： 善男子，于十方面，一一方各十二恒河沙诸佛如来，一一如来住世说法满十二劫；若有善男子，说此法门功德，与上诸如来等。若有善男子，书写此经，四十八恒河沙诸佛如来，说其功德不能令尽，况复书写读诵受持！
时，一切勇菩提萨埵问佛言： 世尊，若读诵者，得几所福？
尔时，世尊说颂答曰：
 读诵四句偈，得此最胜福！
如八十四恒，诸佛所说法，
读诵此法门，得如是福德。
如是诸功德，言说不能尽！
十八亿诸佛，住世满一劫，
十方一切佛，常赞大乘法，
善说此法门，而无有穷尽。
诸佛难值遇，此法亦如是！
尔时，八十四亿天子至于佛所，合掌顶礼，白佛言： 善哉！世尊，如是法藏，愿住阎浮提。
尔时，复有十八千亿尼揵子，来诣佛所，白佛言： 胜也！沙门瞿昙。
佛告尼揵： 如来常胜！汝等住颠倒，云何见汝等胜？汝无胜也。汝等善听，今为利益汝等，为汝等说：
 凡夫无慧乐，何处得有胜？
不知于正道，云何得有胜？
我视众生道，以甚深佛眼。
尔时，尼揵子于世尊所，心生嗔恚。尔时，帝释捉金刚杵，以手摩之，用拟尼揵。时，十八千亿诸尼揵子，惶怖苦恼，悲泣啼哭。如来隐形，令其不见。
尔时，诸尼揵子不见如来，悲泣颂曰：
 父母及兄弟，无能救济者！
见旷野大泽，空无人行路，
彼处不见水，亦不见树荫，
亦不见人众，无伴独受苦。
彼受诸苦恼，由不见如来！
时，诸尼揵从座而起，右膝著地，出大声言： 如来哀愍，愿见救济，我等归依佛！
尔时，世尊即时微笑，告一切勇菩提萨埵、摩诃萨埵言： 善男子，汝往外道尼揵子所，为其说法。
尔时，一切勇菩提萨埵、摩诃萨埵，白佛言： 世尊，譬如须弥山王，小山无能出者。如是，世尊，于如来前，我不能说。
尔时，世尊告一切勇菩提萨埵、摩诃萨埵： 善男子，莫作是说！如来有多方便。一切勇，汝往观十方一切世界，如来在何处住？于何处所敷如来座？一切勇，于尼揵所，我亦当自说法。
一切勇白佛言： 世尊，乘何神力？为以自神力去？以佛神力去也？
佛告一切勇： 汝以自神力去，还时以佛神力而来。
尔时，一切勇菩提萨埵、摩诃萨埵，从座而起，偏袒右肩，为佛作礼，即没不现。
尔时，世尊为尼揵说： 生苦生恼，人生多怖，生有病苦，病有老苦，老有死苦，复有王难、贼难、水难、火难、毒难、自作业难。
时，诸外道心怀恐怖，白佛言： 世尊，我等于今更不忍生。
尔时，世尊说此法时，十八千亿诸外道等得离尘垢，发阿耨多罗三藐三菩提心，自身十八千亿，住于十地。大菩提萨埵，现菩提萨埵种种神力，或作象形、马形、师子虎形、金翅鸟形，或作须弥山形，或作老形，或作猕猴，或作华台结跏趺坐。十千亿菩提萨埵在其南面作，九千亿菩提萨埵在其北面，皆作如是神通变化。如来常在三昧，以方便力故，为众生说法。
尔时，如来知一切勇菩提萨埵自用神力去已，七日至华上世界。时一切勇菩提萨埵，以佛神力，屈伸臂顷来至佛所，到已右绕三匝，发清净心，合掌礼佛，白佛言： 世尊，我以一神力，至十方诸佛世界，见九十九千亿诸佛世界；第二神力，见百千亿诸佛世界；至第七日到华上世界，亦至不动如来世界。世尊，我至彼国，见九十二千亿诸佛说法；又见八十亿千世界，八十亿千诸佛，即日成阿耨多罗三藐三菩提，我悉供养，复过而去。世尊，我即日至三十九亿百千佛国，见三十九亿百千菩提萨埵出家，得阿耨多罗三藐三菩提。世尊，我悉恭敬礼拜，右绕三匝，复过而去。世尊，又于六十亿世界，见六十亿佛，我悉供养恭敬，礼拜而去。世尊，我见百亿世界，百亿如来入般涅槃，我亦供养恭敬礼拜，复过而去。世尊，我见六十五亿世界，诸佛正法灭尽，我心焦恼而怀悲泣，见天、龙、夜叉忧恼啼哭，如箭入心。世尊，彼佛世界劫火所烧，大海须弥悉皆烧尽无有遗余，我亦供养，复过而去。
 乃到华上世界。世尊，我到彼世界，见敷百千亿座。世尊，见彼南面敷百千亿座，东西北方及以上下，各敷百千亿高座。世尊，彼一一座，七宝成就。一一座上，有一如来结跏趺坐，为众说法。世尊，我既见已，生希有心，问彼世尊： 此世界者，名为何等？ 彼佛如来即告我言： 此世界者，名曰华上。 世尊，我礼彼佛，问其佛言： 如来世尊，名号何等？ 彼佛答我： 号莲华藏，于此世界，常作佛事。 我复问言： 此世界中无量如来，何者是莲华藏如来之身？ 彼世尊曰： 我当示汝莲华藏佛。
 尔时，诸佛悉隐不现，唯见一佛，其余座上悉是菩萨。我时礼佛。时有一座从地涌出，我于此座结跏趺坐。时我坐已，有无量座忽然而出，空无人坐。我问彼佛： 此座何故空无人坐？ 时佛世尊而告我言： 善男子，不种善根众生，不得在于此会之中。 世尊，我时问彼如来言： 世尊，作何善根，得在此会？ 时佛告言： 谛听！善男子，得闻《僧伽吒法门》者，以是善根得在此会，何况书写读诵！一切勇，汝闻《僧伽吒法门》故，得在此会。无善根人，则不能得见此佛国。
 尔时，一切勇菩提萨埵、摩诃萨埵白彼佛言： 世尊，得闻此法门者，得何福德？ 尔时，莲华藏如来即便微笑。世尊，我时作礼，问彼佛言： 佛何故笑，现希有相？ 时莲华藏如来告一切勇： 善男子，一切勇菩提萨埵得大势力。譬如转轮圣王，主四天下，于四天下种满胡麻。善男子，如彼胡麻，其数多不？ 一切勇菩提萨埵白世尊言： 甚多！世尊。甚多！善逝。 佛告一切勇： 有人聚彼胡麻以作一聚。一切勇，有人能数知其数不？ 一切勇菩提萨埵白彼世尊： 不可数也！善逝，世尊。 时莲华藏如来告一切勇菩提萨埵： 善男子，若胡麻等数诸佛如来，说闻经功德不能令尽，何况书写读诵！
 一切勇菩提萨埵白佛言： 世尊，书写得何等福？ 佛告一切勇： 善男子，譬如三千大千世界，一切沙尘树叶草木，以如此等数转轮王。如是轮王，宁可数不？ 一切勇菩提萨埵白佛言： 世尊，不可数也！善逝，世尊。 佛告一切勇： 善男子，听此法者，如是一切诸转轮王所有福德，不及此福。于此法门书一字者功德，胜彼一切轮王所有福德。如是，善男子，此法门者，摄于一切大乘正法，不得以轮王福德为喻。如是，一切勇，此法门功德，非譬喻说。如此法门，能示法藏，灭诸烦恼，燃大法炬，降诸恶魔，照明一切菩提萨埵之舍，说一切法。
尔时，一切勇菩提萨埵、摩诃萨埵，白佛言： 世尊，行梵行者，甚为希有！何以故？世尊，如来行难得。
佛告一切勇： 如是，善男子，梵行难得。若行梵行，若昼若夜常见如来，若见如来则见佛国，若见佛国则见法藏。临命终时，其心不怖，不受胎生，无复忧恼，不为爱河之所漂没。
尔时，世尊复告一切勇菩提萨埵、摩诃萨埵： 善男子，如来出世，难可值遇！
一切勇言： 如是，世尊。如是，善逝。如来出世，难得值遇！
佛告一切勇菩提萨埵、摩诃萨埵言： 此法难值亦复如是。一切勇，若有得闻如是法门经于耳者，八十劫中自识宿命；六十千劫作转轮王；八十劫中作天帝释；二十五千劫作净居天；三十八千劫作大梵天；九十九千劫不堕恶道；百千劫中不堕饿鬼；二十八千劫不堕畜生；十三亿百千劫不堕阿修罗中，刀剑不伤；二十五千劫不生愚痴中；七千劫具足智慧；九千劫中生处端正，具足善色如如来身；十五千劫不作女人；十六千劫身无病恼；三十五千劫常具天眼；十九千劫不生龙中；六千劫中无嗔恚心；七千劫中不生贫贱家；八十千劫主二天下，极最无穷，受如是乐；十二千劫不生盲冥；十三千劫不生聋中；十一千劫修行忍辱。临命终时，识行将灭，不起倒想，不生嗔恚，见东方恒河沙等诸佛如来，面见南方十二亿佛，面见西方二十五恒河沙诸佛如来，面见北方八十恒河沙等诸佛如来，面见上方九十亿恒河沙诸佛世尊，面见下方百亿恒河沙等诸佛世尊。
 善男子，彼诸世尊安慰其人： 善男子，汝莫恐怖！汝已听受《僧伽吒法门》。善男子，汝见如是恒河沙等百千亿佛世尊不？  唯然，已见。 世尊告曰： 此诸如来，故来见汝。 是善男子问言： 我作何善，诸佛见我？ 诸佛告言： 善男子，汝在人中曾闻《僧伽吒法门》，是故诸佛故来见汝。 是善男子白佛言： 世尊，我曾少闻，得如是福，况复具足受持是经！ 彼佛告言： 善男子，莫作是说！闻四句偈所有功德，我今说之。善男子，譬如十三恒河沙诸佛如来所有福德，闻此法门，福德胜彼！若有供养十三恒河沙诸佛如来，若有于此法门闻一四句偈，此福德胜彼，况具足闻！
佛复告一切勇菩提萨埵言： 善男子，若三千大千世界满中胡麻，以此胡麻数转轮王；若有人布施如是转轮王，不如布施一须陀洹。若施三千世界一切须陀洹所得福德，不如施一斯陀含。若施三千世界诸斯陀含，不如施一阿那含。若施三千世界诸阿那含，不如布施一阿罗汉。若施三千世界诸阿罗汉所得福德，不如布施一辟支佛。若施三千世界诸辟支佛所得福德，不如施一菩提萨埵。若施三千大千世界菩提萨埵，不如于一如来所起清净心。若于三千大千世界诸如来所生清净心，不如凡夫闻此法门，功德胜彼，何况书写读诵受持！一切勇，况复有人以清净心忆念此经！一切勇，于意云何？颇有凡人，能度大海不？
一切勇言： 不也，世尊。
佛告一切勇： 于意云何？颇有凡夫，以手一撮，能竭海不？
一切勇言： 不也，世尊。
佛告一切勇： 乐小法者亦复如是，不能听受如是法门。一切勇，若不曾见十八亿恒河沙诸佛如来，不能书写如是法门。若不曾见九十亿恒河沙诸如来者，不能闻此法门。若人曾见百千亿如来者，闻此法门不生诽谤。一切勇，若有曾见百千亿恒河沙如来，闻此法门能生净信，起如实想，不生诽谤。一切勇听，若有书此法门一四句偈，彼过九十五亿千世界，如阿弥陀国，彼人佛土，亦复如是。一切勇，彼诸众生，寿命八万四千劫。一切勇，若菩提萨埵、摩诃萨埵，于此法门闻四句偈诸众生，设使造五逆罪，教人随喜；若能听受一四句偈，所有罪业能令除灭。
尔时，世尊复告一切勇菩提萨埵、摩诃萨埵言： 往昔有人破塔坏僧，动菩提萨埵三昧，坏灭佛法，杀害父母，作已生悔： 我失今世、后世之乐，当于恶道一切受苦，生大愁忧，受大苦恼。 一切勇，如是之人，一切世人所共恶贱，作如是言： 此人失于世间、出世间法！ 此众生于无量劫，犹如燋树不能复生。譬如画堂，不以燋柱而作庄严；此人亦尔，今世后世所至之处，人皆轻贱，打骂毁辱，不施饮食。彼受饥渴，打骂苦恼，自忆念言： 我造逆罪，破塔坏僧。 作是思惟： 我向何处？谁能救我？ 作如是念： 我当入山自灭其身，无人救我。
 尔时，彼人而说偈言：
  我造不善业，犹如燋木柱，
今世不庄严，他世亦如是，
室内不庄严，在外亦如是。
恶因造恶业，因之入恶道，
后世受苦痛，不知住何处？
诸天悉闻我，悲泣啼哭声，
无有救护者，必入于地狱。
自作不善业，自受苦痛报，
我无归依处，必受苦痛受。
杀父母坏塔，我作五逆业！
我登高山顶，自坠令碎灭。
 时，诸天告言：
  莫去愚痴人！莫作不善业！
汝作多不善，作已今悔过！
杀害自身命，必受地狱苦，
寻即堕于地，如被忧箭射。
不以此精进，而得成佛道，
不得菩萨道，不得声闻果，
更起余精进。
汝诣仙圣山，往见大圣主，
头面礼彼仙，愿救苦众生，
善作利益我，惊怖不安隐。
 仙人闻告言：
  汝坐暂时听，惊怖苦不安，当悔众恶业！
 仙人告言： 我施汝食，汝可食之。愁忧苦恼，饥渴恐怖，世间无归，我施汝食，汝当食之。然后我当为汝说法，令汝罪业悉得消灭。 彼食讫已，须臾澡手，绕仙人已，前面胡跪。仙人问言： 汝说作恶业？ 答仙人言： 我杀母、杀父、破塔，乱菩提萨埵三昧，坏灭佛法。 尔时，仙人告彼人言： 汝作不善，造斯恶业，自作教人诸不善业，汝当忏悔！ 尔时，彼人心惊惶怖，悲泣而言： 谁救护我？我作恶业，必受苦报。 尔时，彼人长跪合掌，而作是言： 我作恶业，自作教人，莫使我得不善之报！勿使受苦！愿大仙人，当见救济！我为仙人常作僮仆，所作不善愿令消灭。 尔时，仙人慰喻彼人： 汝莫惶怖！吾当救汝，令受轻报。汝今现前听法，汝曾闻《僧伽吒法门》不？ 白仙人言： 我未曾闻。 仙人言： 火烧之人，谁能为其说法？唯大悲者，乃能说耳！


尔时，药上菩提萨埵、摩诃萨埵，白佛言： 世尊，何因缘故，如来出世？
佛告药上菩提萨埵言： 善男子，为令众生多闻具足，是故如来出现于世。如来出世，开甘露法。若如来出世，则知一切法；以方便故，知世间法、出世间法，知世间智、出世间智。
药上菩提萨埵白佛言： 世尊，世尊知何等法？
佛告药上菩提萨埵言： 药上，如来知正法智。药上，以是智故，总摄一切法。药上，若众生闻如来出世信法者，此是第一利益。
 药上，譬如有人出行治生，为得利故，将千人众担负金宝。彼人父母告其人言： 子善谛听！此金宝者，是他人之物。汝好守护，莫使亡失。 其人持宝，未经多时自纵放逸，所持金宝悉皆散失。是时，彼人忧箭射心，羞愧惭耻，不能归家。时彼父母闻已，忧愁悲泣而说此言： 我等生此恶子！但有子名，生我家内，财物悉皆散失，令我等贫苦，为他奴仆。 绝望而死。子闻父母既丧亡已，亦绝望死。如是，如是，药上，佛说此法，于我法中无净信者，彼无所望，临命终时，为忧恼箭射心而死；如彼父母，为彼金宝绝望忧恼。
 如是，药上，于我法中无净心者，临命终时，受诸苦痛。先福受尽，后不种善，临死时至，忧恼箭射，堕于地狱、畜生、饿鬼受诸苦痛。作如是言： 谁救济我，令我得离地狱、畜生、饿鬼之苦？ 又如父母告其子言： 未来病苦，病有死苦。汝等得解脱时，见行识生，身受苦痛，遍体燋恼。自观已死，眼不见色，耳不闻声，四支皆痛，必归于死。遍体顽痴，犹如木石，无所觉知父母语言。  莫作是语，令我怖畏！观身无热，亦无余病，惟见死怖。我当归谁？谁救济我？父母若天，谁能救拔？ 父母议言： 祭祀天神，必得安隐。 子答父母： 当速祭祀，以求安乐。速至天祀，问守庙人。 时彼父母，到天祀中，烧香求愿。守庙者言： 天神嗔怒！须杀羊、杀人，以用祭祀，汝子可脱。 尔时，父母自思惟言： 我等云何？我既贫穷，若天神嗔，我子必死；若天神喜，必得大恩。 时速归家，尽卖家财，得羊一口。复语余人： 且贷我金，十日相还。若无相还，我身当为君作奴仆。 其人得金，诣市买人。所买之人，不知当杀以祭天祀。病人父母愚痴无智，竟不至家，直诣天祀，语守庙者： 汝速为我设祭天祀。 尔时，父母自杀羊、杀人，燃火祭天，然后天下告彼父母： 汝等莫怖！我护汝子令得安隐。 尔时，父母踊跃欢喜，作如是言： 天神与我大恩，令我子差。 时彼父母欢喜还家，见儿已死。尔时，父母见子死已，生大愁恼，忧箭射心，绝望而死。
佛告药上： 善男子，近恶知识，亦复如是。
尔时，药上菩提萨埵白佛言： 世尊，如是众生，堕于何处？
佛告药上菩提萨埵： 善男子，莫问是事。
药上菩提萨埵白佛言： 世尊，愿佛慈悲，说如是人堕在何处？
佛告药上菩提萨埵言： 善男子，汝今谛听！其人母者，堕于大叫唤地狱之中。其父堕于众合地狱。其子堕于火烧燃地狱。守天庙者，堕于阿鼻大地狱中。
尔时，药上菩提萨埵、摩诃萨埵，白佛言： 世尊，彼枉死人，生于何处？
佛告药上菩提萨埵言： 彼枉死人，生于三十三天之上。
药上菩提萨埵白佛言： 世尊，彼枉死人，何因缘故，生于三十三天之上？
佛告药上菩提萨埵言： 善男子，汝今谛听！彼人临死时，起一念净心，归依佛陀。以此善根，当六十劫受于三十三天之乐，八十劫中自识宿命。所生之处离诸忧恼，生生之处离诸忧恼，一切苦灭。药上，近恶知识，不得入于涅槃。
药上菩提萨埵白佛言： 世尊，云何众生不能入于涅槃？
佛告药上菩提萨埵言： 欲求涅槃者，当勤精进。
药上菩提萨埵白佛言： 世尊，云何名精进？
佛告药上菩提萨埵： 善男子，精进者，名须驴多波帝。逆流之果，名精进处；娑吉利陀伽弥果，名精进处；阿那伽弥果，名精进处；阿罗诃果，名精进处；波罗提迦佛陀果，名精进处；缘觉之智，名精进处；菩提萨埵名字，菩提萨埵地果，名精进处。药上，如是等处，名精进处。
药上菩提萨埵白佛言： 世尊，世尊，云何逆流？云何逆流果？
佛告药上菩提萨埵： 善男子，譬如有人种于树木，彼种树已即日生芽，彼树一日上下各生长一由旬。复有一人亦复种树，不得其所，风动不生，移置异处。二人共诤，互相诽谤。彼人如是共相诤论，国王闻之，即敕臣言： 某处二人互相诽谤，速往唤来。 傍臣受敕，遣使往捉。时彼使人微服而去，至彼人所，作如是言： 王唤汝等。 时彼二人惊怖忧愁： 王今何故命我二人？ 是时二人，既至王所，默然而立。时王问言： 汝等何故共相诽谤而起斗诤？ 时彼二人白大王言： 听我所说！我借得少许空闲之处，种植树林，即日生芽，及叶华果熟者中半。此人种植，不生芽叶及以华果，须臾数移，彼种不生，来见谤毁而起斗诤。大王，如是之事，大王应知我无罪过。
 尔时，大王集诸大臣满三十亿，告诸臣言： 汝等各说。 诸臣白言： 我等不知说何等语？ 王问诸臣： 汝等颇见即日种树，即生芽叶，及以华果熟者中半？ 尔时，诸臣从座而起，白大王言： 大王，我等不能决定信受如此之语。何以故？大王，此事希有。 尔时，大王问彼人言： 如汝所说，是事实不？ 尔时，彼人白大王言： 此实不谬。 王复答言： 如汝所说如此之事，即日种树，即生芽叶，及以华果，此事难信。 尔时，彼人白大王言： 愿王自植，知其虚实。
 时，王集三十亿臣，禁守彼人，然后大王自种其树，不生芽叶，不生华果。尔时，大王心大恚怒，敕诸臣言： 汝等速取利斧。彼所种树，仰令斫伐。 尔时，诸臣受王敕令，斫断彼树。一树断已生十二树，斫十二树断生二十四树，茎叶华果皆是七宝。尔时，二十四树变生二十四亿鸡鸟，皆是金嘴，七宝羽翼。尔时，大王复生嗔怒，自执利斧往伐彼树。王斫树时，从树出生甘泉美水。时王惭愧，敕诸臣言： 放彼二人。 诸臣白言： 大王，受敕。 诸臣去已，放彼二人，将至王所。王问其人： 汝种此树，斫汝一树生十二树，斫十二树生二十四树。我所种树，不生芽叶，不生华果。此事云何？ 其人答王： 如我此福德，大王则无如是福德。 尔时，三十亿大臣互跪，白其人言： 汝可治国而居王位。
 尔时，其人为诸臣众，而说偈言：
  我不求王位，不求世财宝，
心怀无上愿，愿成二足尊！
得寂灭涅槃，到彼成如来，
为汝等说法，令到涅槃城。
往昔作不善，令我入王狱，
狱缚受诸苦，罪报悉已尽。
 尔时，有三万二千高座，一一高座高二十五由旬。一高座上，有二十五亿鸡而在其上，以金为嘴，七宝羽翼，出人音声，告彼王言： 大王不善！不善！斫伐诸树，以此罪业必入恶道。王不知耶？种此树者是何等人？ 大王答言： 我未审之！愿为我说，何等大人种此树耶？ 鸡鸟告王： 如此人者，照明世间，名无上士，当度一切众生生老病死。 王复问言： 彼是何人种树不生？彼作何等不善之业不生？当为我说。 鸟答王言： 彼是提婆达多种树不生！无少善根，树云何生？ 尔时，三十亿大臣闻此法门，皆得十地，成就神通。时彼国王，亦得十地，得通达一切善法三昧。
尔时，药上菩提萨埵、摩诃萨埵，白佛言： 世尊，何因缘故，此三十亿臣，皆得十地，成就神通？
尔时，世尊告药上菩提萨埵： 善男子，汝今谛听。 即时微笑，从其面门放八万四千光明，无量种种青黄赤白红紫光明。其光遍照无量世界，照世界已还至佛所，绕佛三匝，从佛顶入。
尔时，药上菩提萨埵、摩诃萨埵，白佛言： 世尊，何因缘故，如来现此希有之相？若无因缘，如来终不现希有事。
佛告药上菩提萨埵言： 善男子，汝见众人，从四方来集会此不？
药上菩提萨埵白言： 不见也，世尊。
佛告药上菩提萨埵言： 善男子，汝观十方一切世界。
尔时，药上菩提萨埵、摩诃萨埵，即观十方。见东方面有一大树，覆七千由旬；见二万五千亿众生在彼集会，默然而坐，不饮不食。复见南方有一大树，覆七千由旬；下有二万五千亿众生俱共集会，不语不食不行，默然而住。复见西方有一大树，覆七千由旬；下有二万五千亿众生俱共集会，不语不食不行，默然而住。复见北方有一大树，覆七千由旬；下有二万五千亿众生俱共集会，不语不食不行，默然而住。复见上方有一大树，覆七千由旬；下有二万五千亿众生俱共集会，不语不食不行，默然而住。复见下方有一大树，覆七千由旬；下有二万五千亿众生俱共集会，不语不食不行，默然而住。
尔时，药上菩提萨埵白佛言： 世尊，我欲少问如来、应、正遍知。若佛听许，乃敢发问。
尔时，世尊告药上菩提萨埵言： 善男子，随汝所问，如来悉能为汝解说。
尔时，药上菩提萨埵白佛言： 世尊，何因缘故，从于十方，有无量众生而来集会？以谁神力而来至此？
佛告药上菩提萨埵言： 自以神力而来至此。
尔时，药上菩提萨埵白佛言： 世尊，我欲观诸世界，以谁神力而往至彼？
佛告药上菩提萨埵： 以汝神力自往至彼。
尔时，药上菩提萨埵，绕佛三匝，忽然不现。过九十六亿世界，有一世界，名日月明。彼国有佛，号日月土如来、应供、正遍知，与八万亿菩提萨埵，恭敬围绕而为说法。药上菩提萨埵、摩诃萨埵，既到彼国，至日月土如来前，顶礼佛足，白佛言： 世尊，何因缘故，于娑婆世界，在释迦牟尼佛前，观于十方，见无量众生集会，在此不见？
尔时，药上菩提萨埵、摩诃萨埵，至日月土如来前白佛言： 世尊，我过九十六亿诸佛国土，来至于此不见一人。世尊，谁见谁闻，无知无觉树上而生众生？
佛告药上菩提萨埵言： 不也，善男子。汝颇见颇闻，无知无觉之树，能生人不？
药上白佛言： 世尊，不见不知。
佛告药上菩提萨埵： 汝欲见不？我今示汝。
药上白佛言： 世尊，愿欲见之。
尔时，日月土如来屈伸臂顷，百千亿众皆悉来集。一一众生手执香华，供养如来。
 药上，汝今见不？
药上菩提萨埵白佛言： 已见，世尊。见已，善逝。
佛告药上： 善男子，此诸众生，无觉无知，皆悉如幻。
时，彼三万亿众生各伸两手，以诸香华供养如来。
药上菩提萨埵白佛言： 世尊，此事希有！须臾之间，此诸众生各生百手，供养如来，尚不得脱，况两手者！
佛告药上菩提萨埵言： 如是，如是。善男子，此诸众生，无觉无知，而生而灭。善男子，我身亦如是，如幻如化，而示生灭。
药上白佛言： 世尊，何等是少众生？何者是老众生？
佛告药上： 善男子，亦有老者，亦有少者。
药上白佛言： 世尊，愿佛解说，何者是也？
佛告药上： 无福衰者，是老众生。从彼树生者，是少众生。
药上白佛言： 世尊，我欲见彼少众生等。
尔时，日月土如来即伸右臂，从于四方有百千亿众生，俱来集会，至如来所，顶礼佛足，绕佛三匝，在佛前立，默然而住。
药上白佛言： 世尊，此诸众生，何故佛前，默然而住？
佛告药上： 善男子，汝不知耶？地大之性，无言无说，法聚无知无觉。何以故？药上，此诸少众生，不见生，不见灭，不见老病死忧悲苦恼，具受一切苦痛之恼，云何而语？是故，药上，如是众生，应当教之。
尔时，药上菩提萨埵、摩诃萨埵，白佛言： 世尊，少众生者，从何所来？何处终？当生何处不知法者？
佛告药上： 善男子，汝今谛听！此诸众生非是人作，非金师作，非铁师作，非木师作，非窑师作，非王者作。男女和合恶业而生，受诸苦痛，作不善行，受如是苦，名少众生。药上，彼不与佛言，不礼如来，彼受无量无边之苦。药上，有少众生不共佛语者，受如是无量无边苦恼。药上，以不善知苦因缘故不共佛语；不共佛语故，不知善，不知恶。虽得人身，不知生，不知灭。药上，是名年少众生。
药上菩提萨埵白佛言： 世尊，年少众生，云何生？云何灭？
佛告药上菩提萨埵言： 善男子，譬如有人以木挑火，木则渐烧；如是，药上，众生之类，初生时苦、中苦、死苦。
药上白佛言： 世尊，生时谁生？灭时谁灭？
佛告药上： 善男子，如佛之生，如佛之灭。譬如有人闭在暗室，眼无所见。复有异人曾受苦恼，作是思惟： 此人受苦，甚为可愍！若不得脱，是人必死。 以火与之，令得少明。时暗室人，见火欢喜，心得安隐。尔时，彼火以少因缘，炽然火焰烧彼暗室，尔时彼人被烧而死。时王闻之，作如是念： 我国众生若有所犯，更不系缚。 尔时，国王告下人民： 汝等诸人莫生怖畏！于我国内施汝无畏。若有所犯，不加害汝，亦不杀汝，皆当安隐，莫生怖畏。 药上，如来亦复如是，烧诸烦恼，灭诸病苦。犹如彼人为令暗室众生安隐，自烧而死；如来如是，为诸众生令得安隐，不惜身命，拔诸系缚，令得解脱。如是，药上，如来永离三毒之恼，为诸世间作大灯明，于地狱、畜生、饿鬼、阿修罗，老少众生拔令解脱。
尔时，诸天于虚空中，而说偈言：
 最胜好福田，一切田中胜，
世间无上尊，增长诸佛子，
佛田最胜田，能除诸怖畏。
大师善方便，守护诸众生，
住于涅槃界，而示在世间，
令世间寂灭！佛为无上师，
救护少众生，亦救老众生，
三界诸众生，方便而度之。
闭诸地狱门，及畜生饿鬼，
此世得安乐，他世亦安乐。
尔时，如来即时微笑，而说偈言：
 善哉见善人！善哉见佛陀！
善哉闻法者！善哉能敬僧！
善哉此法门，灭除一切恶！
尔时，药上菩提萨埵、摩诃萨埵，白佛言： 世尊，何因缘故，如来微笑？若无因缘，如来终不现希有相。
佛告药上： 善男子，汝见此等少众生不？
药上白佛言： 世尊，唯然已见。
佛告药上： 善男子，此诸众生，今日皆得住于十地。
尔时，药上菩提萨埵、摩诃萨埵，踊身虚空，高八万由旬，共八万亿天子，于如来上散众妙华。地上年少诸众生等，皆礼佛足。尔时，药上于虚空中而作是言： 三千大千世界众生皆闻此声。地狱众生闻此声者，悉得解脱。三十三天闻此音声皆来集会。
时，三千大千世界六种震动。时，大海中八万四千龙王动而来集，三万亿阎浮提夜叉俱来集会，二万五千亿罗刹、饿鬼俱来集会。时如来所，大众悉集。尔时，如来为诸年少众生说法。从十方世界有百千亿诸菩萨众，各以神力俱来集会。
尔时，药上菩提萨埵白佛言： 世尊，从十方国有无量菩萨俱来集会，无量天、龙、夜叉、乾闼婆、阿修罗、迦楼罗、饿鬼、地狱皆来集会，欲闻正法。惟愿世尊，当为说之。
佛告药上菩提萨埵、摩诃萨埵言： 善男子，汝下至此。
尔时，药上菩提萨埵，以自神力从上而下，向佛合掌，顶礼佛足，白佛言： 世尊，法聚、法聚者，何因缘故名为法聚？
佛告药上： 善男子，法聚者，名曰净行。净行者，能离一切不善之法。善男子，汝见如此少众生不？
药上白佛： 唯然，已见。
佛告药上： 此诸众生离邪淫故，必得诸陀罗尼，必得具足一切诸法。


尔时，药上菩提萨埵、摩诃萨埵，白佛言： 世尊，以何方便，令诸众生悉闻正法？
佛告药上菩提萨埵、摩诃萨埵言： 善男子，有诸众生，我说生苦，而不听受老苦、病苦、忧悲之苦、怨憎会苦、爱别离苦、死灭之苦。药上，是名一切苦。
时，少众生闻此法已，合掌礼佛，白佛言： 世尊，我等亦有死耶？
佛告年少等： 汝一切众生亦归于死。
彼少众生白佛言： 世尊，云何死至？
佛言： 善男子，临死之时，灭行识风起，识转风起，识相应风起。善男子，是三种风，临死之时，动于行识。
彼少众生白佛言： 世尊，何等三法，临死之时，恼于身识？
佛言： 善男子，一者、刀恼，二者、针恼，三者、杖恼。是三种风，恼切其身。
彼少众生白佛言： 世尊，何者是身？
佛言： 善男子，身名火聚，身名烧然，身名愚痴，身名崩坏，身名刺聚，身名丘冢，身名水泡，身名重担，身名生恼，身名老病苦恼，身名为死爱别离怨憎会，是名为身。
彼诸年少复白佛言： 世尊，如此之身，云何名死？云何名生？
佛言： 善男子，识灭名死，福德因缘识起名生。善男子，名为身者，有无量亿筋脉相缠。身有八万四千毛孔，复有八万四千户虫在中而住。彼诸虫等，亦有死灭。人将死时，诸虫怖畏，互相噉食受诸苦痛；男女眷属生大悲恼，递相食噉。诸虫相食，唯有二虫七日斗诤；过七日已，一虫命尽，一虫犹在。如彼虫斗，临死不息；凡夫之人亦复如是，乃至临终诤斗不息，不畏生苦，不畏老苦，不畏病苦，不畏死苦。如彼二虫至死不息，凡夫众生亦复如是。
 死至之时，贤圣呵言： 丈夫，汝作不善！汝岂不见世间苦耶？不见生苦，不见病苦，不见老苦，不见死苦？ 答言： 如是，已见生苦、病苦、老苦、死苦。  汝若见如是苦，何不作诸善根？何故不为后世乐故，修诸善法？丈夫，我复问汝，何不作善，离于生苦、老苦、病苦及以死苦？云何不修正念之观？汝于阎浮提，岂可不闻揵椎声耶？不见众生行布施耶？不见众生于佛福田种善根子？香华幡盖施佛之时，汝不见耶？如来所有四众弟子，比丘、比丘尼、优婆塞、优婆夷，于佛法中，有此四众能救苦厄！ 贤圣呵言： 不善丈夫，造作如是不善之业！
 尔时，法王说偈告曰：
  见如来出世，闻击法鼓音，
见演说法时，寂灭至涅槃。
见于多众生，作福者甚少，
福能后世乐，何故而不作？
 尔时，彼人以偈，答法王言：
  我愚痴无智，亲近恶知识，
造作不善业，由欲迷于心。
我以多习欲，今受苦痛报，
多杀害众生，破坏和合僧，
破坏佛塔寺，愚痴无智慧，
口作不善语，呵骂于父母。
我以不觉知，自多造众过；
我见所生处，在于大叫狱；
于众合地狱，受于大苦痛；
复有阿鼻狱，受无量剧苦；
大莲华地狱，受于无量苦；
黑绳大地狱，百千生受苦；
于一切地狱，遍受诸苦恼；
无数百千劫，受于大苦痛；
行于黑暗狱，不见其门户；
复堕火镬中，展转受众苦。
复有一地狱，名曰刀剑狱，
百千亿刀剑，行列在我前，
以此割截身，自业受苦恼，
非工师所作，业感自然生。
大风吹令起，割切遍其身，
我应受如是，地狱诸苦恼。
一切诸众生，见我受此苦！
我所有财宝，尽留在世间；
男女及兄弟，姊妹亲眷属，
父母及知识，奴婢作使人，
牛羊诸畜生，我意迷于此。
贪著金银宝，及精妙衣服，
贪著造舍宅，善工画舍宅，
众婇女娱乐，箜篌箫笛音，
以此痴心著。
香汤自澡浴，如是自娱乐，
顽痴无智身，种种而供养。
我亦无兄弟，虚妄心贪著，
今日受无量，苦痛不可尽。
世间胜上味，贪著而噉食，
香泽以涂发，宝珠以为鬘，
贪色自迷醉，今无救济者。
眼为恶业因，见已则生贪；
耳因诸音声，闻已则生贪。
臂贯以宝钏，指著金宝环，
咽颈著宝璎，脚著于金钏，
作金宝罗网，交络覆其身，
身著种种宝，以此自庄严。
世间第一者，以为身庄严，
细软上妙触，增长于爱欲；
种种妙床榻，以自悦其身；
种种妙好香，以涂其自身；
栴檀龙脑香，以此自涂身；
麝香等诸香，用之自涂身；
瞻卜须摩那，以此涂其发；
第一精妙衣，白氎自衣身。
若舍白象乘，复乘于马乘，
为王治国政，人众悉敬重，
宫中诸妃后，善学歌舞戏。
禽兽在旷野，无事猎残害，
作如是等恶，不知后世报。
食噉他肉故，受如是苦报，
愚痴无智慧，不知当有死。
我以愚痴意，养育于身命，
今日至死门，无能救济者！
汝等诸亲族，何用视我为？
何不服胜衣？何故自忧哭？
何故不梳发，而受于苦恼？
我命终不存，造恶增多故！
狐狼乌鹊等，食我此身肉，
长养此身体，为诸虫所食。
生死因此身，众生则有生，
应如是授药，令得离此难。
世医不能治，无人救济者，
今日授法药，令灭烦恼病。
种种养此身，会必归于死，
世间无上尊，救度诸众生。
寂灭诸佛子，亦能救众生，
施诸妙法药，令远离生死。
食肉长此身，不知诸苦报，
长养于此身，无有少利益。
此身顽痴聚，不知少恩分！
妻妾男女等，目视不能救，
怨结心悲恼，啼哭而号泣。
妻妾男女等，不知其恩力，
长养得成立，无能救济者，
绝望无有知，忧愁入地狱。
众生生有苦，后则有死苦，
想行触受等，是则为中苦。
愚痴爱所转，生在于诸有，
为爱欲所缚，乐著于境界。
众生无知故，唯有忧恼苦，
善法不识知，心但著名利，
不知于后世，犹如恶毒蛇。
无明缚众生，远离于解脱，
不识解脱故，恶业所流转。
心有烦恼故，众生住生死，
烦恼烧众善，如火焚干木。
流转于五道，无有少乐受，
不知好妙乐，在于何处所？
清净佛国土，世尊转法轮，
如来净音声，说戒定智慧。
尔时，世尊复告药上菩提萨埵、摩诃萨埵言： 如是，如是，恶行众生命终之后，受诸苦恼，无救济者。善果报者，今说伽陀：
 造恶不善业，必入于地狱，
吞噉热铁丸，饮于沸镕铜，
雨火洒其身，遍身体火烧，
无处而不遍，展转受苦恼。
不知于净乐，于法亦不知，
愚痴作非法，远离于乐果。
信佛禁戒法，修习于智慧，
以净戒具足，速疾成菩提。
精进为第一，生净佛国土，
宣说善法要，摄护诸众生。
具足慈悲心，修行净梵行，
具解脱知见，成如来善名。
世间之父母，菩提心第一，
说此法门者，第一善知识。
听此法门者，必作无上尊，
具世尊十号，寂灭心相应。
尔时，药上菩提萨埵、摩诃萨埵，白佛言： 世尊，何因缘故，大地震动？
尔时，世尊告药上菩提萨埵言： 汝观何故，大地震动？
尔时，药上观四方时，见下方界有二十亿众生从地踊出，见上方界二万五千亿众生同时而生。
时，诸年少见是事已，白佛言： 世尊，今出生者，是何等人？
佛言： 汝等见此大众不耶？
<br/>白佛言： 世尊，唯然，已见。
佛言： 此众生出，为汝徒伴。
问言： 世尊，此诸众生，亦有死不？
佛告年少： 一切众生悉皆有死，此亦不免。
时，诸年少合掌向佛，顶礼佛足，白佛言： 世尊，我等更不能忍流转生死。
佛告年少： 汝等能起大精进不？
年少白佛言： 世尊，我等面见如来，耳闻如来说甘露法，见菩提萨埵现大神力，见佛弟子诸声闻众集会于此。世尊，愿修精进，不能忍受生死流转。
尔时，药上菩提萨埵及五百眷属，以神通力踊身虚空，身出师子、猛虎、白象，现大神通，于高山顶结跏趺座，满二万由旬，化作十千亿日月。
时，诸年少白佛言： 世尊，何故世间有此光明？
尔时，世尊告诸年少： 善男子，汝等见此日月不耶？
时，诸年少白佛言： 世尊，唯然，已见。
佛告年少： 此是菩提萨埵自身光明，现作日月，示于众生，为之说法，安乐利益一切天人。人中修行，得此神通。
时，诸年少白佛言： 世尊，愿说如此光明因缘。
尔时，世尊告药上菩提萨埵、摩诃萨埵言： 善男子，汝见此三千大千世界六种震动不？
时，药上菩提萨埵白佛言： 世尊，唯然，已见。我有少疑，欲问如来，愿佛听许。
佛告药上菩提萨埵言： 善男子，随汝意问，当为汝说，令汝欢喜。过去、未来、现在三世之事，当为汝说。
药上白佛言： 世尊，我见如来有八万四千天子围绕恭敬，复有八万四千菩萨亦围绕恭敬，又见万二千亿诸龙围绕恭敬，复有万八千亿诸天神等围绕恭敬，复有二万五千亿诸饿鬼神围绕世尊。何因缘故，有此众集？
尔时，世尊告药上菩提萨埵、摩诃萨埵言： 善男子，在此众集，为欲听法。药上，此诸众生，今当背生死，今日当得住于十地；住十地已，得离烦恼，得寂灭佛法。
药上菩提萨埵白佛言： 世尊，此诸众生，杂业所生。如来云何净此众生？
佛告药上菩提萨埵言： 善男子，汝今谛听，当为汝说。药上，此诸众生愚痴无智，不知解脱在于何处。多有年少诸众生等，今日当得法陀罗尼，得知一切法，得于十地；至十地已能作佛事，能转法轮雨于法雨，绍无上佛法，安乐众生。天、龙、阿修罗、乾闼婆、饿鬼等，闻法欢喜，皆住十地，击大法鼓，吹大法螺。此年少等，勤修行故得此十地，今所得法如十方佛。
尔时，五千年少众生，从座而起，白佛言： 世尊，此身为重担大可怖畏，不知道以非道。我等犹如盲冥之人，愿佛怜愍。我等劝请世尊，愿佛说法。我等生无智慧，不知法药。愿世尊为我等说法，令得远离生死之苦，所生之处愿见佛身。
尔时，药上菩提萨埵、摩诃萨埵，语诸年少众生言： 汝等食已，然后为汝演说正法。
时，诸年少语药上言： 我不识汝，汝为是谁？色相寂灭，离三恶道怖；如汝身相，离诸恶法；见汝掌中，七宝庄严；身服宝璎以功德聚。我不知汝是何等人？我等不须食，亦不须饮。以食入身，甚可憎恶，变成屎尿，作血肉筋皮。是故我等不须食饮，不须一切细软衣服，不须臂印金钏，真珠璎珞庄严身具皆所不欲，以无常故。我等亦不顾惜身命，为离恶道。我等求于法施，为安乐天人，为求善知识，不求转轮圣王。以转轮王，虽主四方不免磨灭，男女妻子不能随从，所有七宝亦不逐去，无量人众亦不随去，于四天下无复自在，一身为王多见无常，作恶业故堕叫唤地狱。七宝自在，游四天下，竟何所在？
 仁者，且听我等所说，速至佛所。佛观一切愍之如子！我等无父无母，无兄弟亲族，一切皆无。佛为我父，如来是母。佛如日月，示人善道，于生死中能救众生令不复生。诸烦恼河甚可怖畏，众生在中烦恼漂溺，如来救之令不复入。世尊怜愍为说正法，示人无上菩提之处。我等不贪饮食，不欲世间富贵，不愿生天，不畏坠恶道；得人身已，愿见世尊。众生短寿，流转无常，以恶业故，贪著五欲不觉死至，知死必至亦不怖畏。不念生灭，不知细法，不知修细业，不知寂灭界，无明覆心，生已归死，死已复生，心亦不生厌离之想；长夜受苦，鞭挞挝打不生厌离，但起劫夺，受狱缚苦，五缚所系。本恶业故，命识欲灭，悲泣而言： 谁救济我？一切悉与金银杂宝。身为奴仆，一切作使，我悉能为。王位自在，我悉不欲。不须财物，但求活命。 如是，仁者，我等不须饮食。诸王自在，食则上味，会归于死；天食甘露，亦归磨灭。种种百味，王所贪著，求实则无。饮食等味，我等不须。我等求闻正法，令得离苦，愿离爱缚诸结烦恼。归依世尊，愿离诸缚。我等敬礼大仙世尊，为诸众生。未知仁者名字何等？愿自说之。
药上菩提萨埵言： 世界广博，众生名字，宁可尽知？
诸年少言： 我等愿知仁者名字，甚深名字，愿为宣说！
药上答言： 我名药上，治众生病，药中最上。我今为汝等说，令离诸病，灭除一切世界病苦：世间贪为大病，能除灭之；嗔为大病，无智众生流转地狱、畜生、饿鬼；痴为大病，众生受苦皆能灭除。
诸年少言： 闻此妙法，离诸苦难！凡夫无智，受诸苦恼，闻此净法，离诸恶业；离恶业故，无恶道畏。速见如来救一切病，医王施药，疗治众苦。仁者速去礼敬如来，以我等语向世尊说。世尊能除我等之病，灭烦恼火。欲火烧身，不能灭除，我等极苦，愿佛怜愍。身为重担甚可怖畏，三毒所压不可得胜，去来常担不能远离，不知死至，不生惊怖，不知解脱道，亦不知示解脱道者，以愚痴意自谓不死，见父母死犹不生怖，诸业烦恼浊乱其心受诸苦恼，云何而食？
 我等无明覆心，有如是苦。大怖重担，想、行及受，痴爱无智，流转诸有，世间妄生，不识解脱。世人愚痴，浴以香汤，衣以上服，食以上味，耳听乐音种种自娱；种种好色，乐欲观之；一切好味，舌求贪食；细软之触，身欲著之；二身和合，痴心谓乐；此身顽痴，何处有乐？著好履屣、衣服、饮食，无如之何？临终困至，无有能救；自不能救，衣服之具，岂能救济？生在世间，驰诸象马，当作恶业，不求解脱，自作教人，不知后报。
 我等前死有生，今生有死，忧悲苦恼。我具见父母兄弟、姊妹妻子，丧亡悲哀，忧愁苦恼，皆悉见之。诸行皆空，智者云何而生乐著？不求寂灭法，不求离生死法，以贪覆心，生在世时不行布施。一切过中无过贪心，著于世法多作有行，不知修习禅定解脱之道，不知发大誓愿成无上道。佛是父母，佛是示解脱道者，能雨利益众生。愚痴众生，不知护法。发心愿求无上菩提，名为护法。一切行空，财物亦空。若观我空，不复受生。
 愿仁者怜愍，以我等语具向佛说，为诸菩提萨埵故。诸菩萨法不应懈怠，勤修精进，舍恶行善。仁者为我往至佛所，礼敬如来，作如是言： 世尊知一切法悉无有疑。恶魔眷属，佛已调伏。如来已能燃大法炬，令众得乐。如是之法能成佛者，我等未闻。仁者速往佛所，为我等故。我等不见如来，犹未得度；三十二相、八十种好，见此身已，然后得度。
尔时，药上菩提萨埵语诸年少： 汝观上方，有何等相？ 诸人闻已，即观上方，见五百化佛。又见三千大台，七宝严饰，七宝罗网以覆其上，如莲华叶出种种香。
时，诸年少问药上言： 此诸华座，是何等相？
药上答言： 此是汝座，速至佛所，礼敬如来。
诸年少言： 我等不知所行之路，不见如来。知诣何方，礼敬如来？
药上告言： 汝但礼敬如来世尊！如虚空尘无有住处，如来亦如是。如来安住处如须弥山，如来等须弥山，如大海水。三千世界微尘数等十方菩萨，欲求佛住，不知所在。十方诸菩提萨埵，但遥礼敬！
诸年少言： 愿仁慈恩，满我所愿，心欲见佛亲近礼敬。
药上告言： 如来不求香华，为众生作因，令离生死。恶魔眷属，不共诤论。归依佛者，不入死门，速得法陀罗尼，发净心愿，即得见佛。
尔时，世尊以迦陵频伽音，熙然微笑，从其面门放八万四千光明，遍照三千大千世界，下至十八地狱，上至阿迦尼吒天。其光杂色，青黄赤白玻瓈等色。如是等光从面门出，遍照三千大千世界。遇斯光者，一切众生皆得安乐。照世界已，还至佛所，绕佛七匝，从佛顶入。
尔时，药上菩提萨埵，从座而起，合掌向佛，白言： 世尊，我欲少问。若佛听者，乃敢发言。
尔时，世尊告药上言： 善男子，随汝所问。如来为汝，分别解说，令汝欢喜。
药上白佛言： 世尊，此三万亿年少，欲听如来微妙深法，愿为说之。
佛告药上： 善男子，若闻如来深妙法者，当学诸法，得具足一切功德，今日即得住于十地，能击大法鼓，建大法幢。药上，汝见如是大台不耶？
药上言： 世尊，唯然，已见。
佛告药上： 此诸年少，今日得坐此台，证一切法，满足一切善根之法，今日当得击大法鼓。无量天人，得闻法已，悉得利益。无量地狱众生，得闻法已，得背恶道。 说此语时，众中九千亿老众生，得须陀洹果。
 药上，闻此法者，得离一切苦，具一切善法。药上，一切皆能成就佛身。药上，汝观四方诸大菩提萨埵。
尔时，药上即观四方，见东方界五十亿恒伽沙菩萨而来向此，见南方界六十亿恒伽沙菩提萨埵而来向此，见西方界七十亿恒伽沙菩提萨埵而来向此，见北方界八十亿恒伽沙菩提萨埵而来向此，见下方界九十亿恒伽沙菩提萨埵而来向此，见上方界百亿恒伽沙菩提萨埵而来向此；到已，皆于佛前，在二面住。
药上白佛言： 世尊，于虚空中，见黑色、黄色，是何等相？
佛告药上： 汝不知耶？
药上白佛： 惟佛如来能一切知。
佛告药上： 此是恶魔及眷属，欲来至此。药上，汝欲见不？
药上白佛言： 世尊，我欲见之。
佛令药上，即见恶魔。
药上见已，白佛言： 世尊，何因缘故，恶魔至此？
佛告药上： 魔欲乱此法座。
药上白佛言： 世尊，此诸菩提萨埵，为观诸年少受位故来。
 药上，汝见此诸菩萨，种种形色、种种相貌、种种力不？
药上白佛言： 世尊，唯然，我见百千亿恒伽沙菩提萨埵，自在神通而来至此。
尔时，世尊说此法已，一切勇菩萨、药上菩萨，一切老少众生，一切天人，世间阿修罗、乾闼婆，闻佛所说，皆大欢喜，顶戴奉行。


楠曰：正财者，何也？财为养吾姓名之物，人见之未尝不欲。若身主有气，则能任之，若金宝，若田产，皆我之物也。身弱则不能任，如盗贼偷人财物，事发则为害命之物也。书云： 逢财喜杀而遇杀，十有九贵。 理虽甚是，而不显言。若用财之人，日干旺，比肩兄弟多，则此比劫，又分夺我之财也。则喜官杀以去其比劫，存起其财星。若身弱财多，再见官杀来克身，则自己姓名，且不可保，安得享其财乎？若财星衰，若身主旺，则喜食神伤官以生起其财神。若身主弱，财星多，则喜兄弟比劫以分之，父母印运以助之。凡用偏财者多主富贵，用正财者多不及。盖阴克阴，阳克阳，财神有气，用时日偏财尤美。此乃试验之多，故知用偏财者为上格。亦有财神亲切，若有比肩间隔，不纯和，亦不美。此系五行之正理。
弃命从财格，此则不论阴阳日主皆从也。财乃吾妻，身主无力，不能任其财也，只得舍命而从之。如人自己无主，只得入赘于妻家，就要生起财星，而亦畏身入旺乡，及印生之地，即同弃命从杀而论，理出于正。
《继善篇》云：一世安然，财命有气。
补曰：此段亦有二说：或曰财命有气，是财星身命俱有气；或曰纯言财月居生旺有气之地，经文多是命字连财说，今人亦云，世人好财命是也。后说牵强。考之《捷砩玄妙诀》云： 官乃扶身之本，财为养命之源。 则命为身命也，明矣。况旧注亦分财命为二，但辞不明快，所以启浅见者之疑。前说发经文之所未发，明顺可从。如财旺有气，而身弱者，决不能享安乐之福，况一世乎。故上篇云： 财多身旺，则多称意 。又古歌云： 财多身健方为贵，若是身衰祸便临。 由此观之。则财命当为（三）（二）也，益明矣。
《古鹧鸪天》云：正财有气喜身强，阳取阴财阴取阳。身弱财旺翻成祸，身强财旺利名长。只愁官鬼怕空亡，印绶相生
荣贵昌。休囚少年不如意，老临旺运好风光。
补曰：假令甲生午日，午中己土，为甲木之正财，而丁火生之。乙生巳月，巳中戊土，为乙木之正财，而丙火生之，是正财有气也。甲寅乙卯日坐禄，甲子乙亥日坐印，而柱中生扶日主，是谓身强，正财有气者最喜也。甲生午月，丙声酉月，戊生子月，庚生卯月，壬生午月，阴支为阳干之正财也。乙生巳月，丁生申月，己生亥月，辛生寅月，癸生巳月，取阳支为阴干之正财也。如身居休囚死败，天元赢弱，柱中支干重重，三合财多，非徒无益，则反生杀生灾，所谓只怕日干元自弱，财多生杀赶身衰是也。如身居临官旺地，或柱中生扶，而财三合太旺，则富贵利名，声誉显著，所谓财多身旺，则多称意是也。愁官鬼，盖官贵乃盗财之气，克我之身，本为可虑，正财多盗气，本身自柔之谓也。怕空亡，乃六甲空亡，甲子旬中以戌亥为空亡之类。财落空亡，必贫窘不聚财为可畏。空亡为害最愁人，堆金积玉也须贫之谓也。印绶相生荣贵昌，盖言财多身弱，或带官贵，有印绶相生，自然富贵荣昌。《独步》云： 先财后印，反成其福 。《通明赋》云： 财逢印助，相如乘四马之车。 此之谓也。休囚少年二句，盖言四柱既财多身弱，而大运又行财官旺地，财官旺则身休囚而愈弱矣，虽强年经休囚之地，亦不如意，不惟不发福，亦且祸患百出。或（未）（未）年复临父母之乡，或三合助扶我旺，则勃然而兴，而富贵荣显也。如身财两停，或身旺财轻，则喜财官旺运，忌身旺比劫之乡，宜轻重较量。亦有身弱全无根气，满局财杀，弃命从之者，复行财官旺乡，大发者有之，不可醵以身弱财多断之。
《四言独步》云：阴火酉月，弃命就财。北行入格。难走为灾。
举此一段，以例十干从财者之断。
楠曰：丁火长生于酉，偏财得位，柱中三合，财多略无根气，则为弃命就财格。运行壬癸亥子之方为北行，多富贵两全。行丙丁巳午之气为难走，火有根气助扶身旺，与财为敌，不能从财，反为祸咎。所谓会逢根气，命招不情是也。观此北行入格一句，则从财忌杀，又不可泥。
辛巳丁酉丙寅己酉吾郡李志富公富命身旺任财
楠曰：丙生酉月火神微，财旺却嫌火气亏。火多金少宜火地，陶朱倚顿富堪期。
丙火虽死于酉，得火禄于巳，丙火得生于寅，又喜丁火阳刃透天干相扶也。但金气还胜，火气还轻，喜运行南方，以补其火，所以财发数千万缗。有丙子日干者，只作财多身弱，虽行南方亦贫也，盖原无寅宫火也。
戊寅乙丑丙申庚寅盖云南一省富命身旺用财格
楠曰：丙火生提向二阳，喜临财库更身强。丙丁身旺逢财者，号曰真金火倍常。
虽不是丙火夏生金叠叠，富有千钟。凡丙丁火旺见金者，但可以以此理论之。独有丙丁见金，为天地之真财，日干旺者，十有九富。此造席年时丙火得生，又有乙木贴身，则为身旺。且二阳进气，又喜庚金透出，财神明白，岂不富盖一省乎。若丙生寅月，返多作弱，丑用火返旺也。凡寅巳午未月，火返嫌弱，喜火旺，子丑亥月返怕火旺，此则正理之外见也。甲乙生寅卯辰，丙丁生巳午未，庚辛生申酉戌，壬癸生亥子丑，俱要身旺。略喜一二点克神，克多者多贫夭，此亦理外之见，试之屡中。
丙寅甲午丁酉乙巳新坪吴楚四公富命火长夏天金叠叠格
楠曰：丁生五月火虽炎，火旺金多富自然。金少火多斯有病，运行金水发轰天。
丁火禄旺于午，年月比肩火神太旺，所以祖财轻也。盖得巳酉结成金财局，身旺用财，丙丁火旺见庚辛，乃天地之真财。凡丙丁日旺，见有金财者，十有九富，但要丙丁极旺。若丙丁弱者，返否，屡试屡效。但用庚辛紧财星见子运者，多死，盖因金死于子也。此造大运入酉财轻，喜行财旺之运，一发轰天，一入子运问死刑，富则依然也。
甲辰丙子己未戊辰临川傅忠所贵命土重木轻格
楠曰：日主干强七杀轻，财来资杀养精神。杀藏官露真为贵，年少高登虎榜人。
己未日干，身坐木库，再加年时，重重见土，然季土虽生弱月，比多亦能化弱为旺矣。身旺则能用财，喜财结局，且成财库。然戊己土多来损财神为病，又得四柱有甲乙之木，暗来破戊己为药也。但子月之木枯，喜运东方，旺助衰木之气，以破戊己土也。早年科第宜矣。若原木旺，则畏东方矣。此（造）（见）原木轻，而喜旺运也。
丁卯乙巳丙寅丁酉夫人贵命火长夏天金叠叠格
楠曰：丙火身强财亦强，旺夫更喜入财乡。财神结局原丰厚，子秀夫荣大异常。
丙火身旺逢财者，非特男人富贵，女命逢之，亦主子贵夫荣。盖得巳酉真财结局，原财颇轻，西方补起财神，夫为太守，金珠满屋，岂不宜乎？
壬辰戊申癸卯丙辰参政妻财生官格
楠曰：生申戊土透夫星，财旺生夫格本明。运入南方夫旺地，相夫相子步云程。
癸水合成火局，身主不柔，夫星气轻，正谓有病方为贵也。行南方财运旺夫。夫子贵显，岂偶然哉？
辛酉庚子戊子癸亥福女命夫轻行夫旺运格
楠曰：戊临子日坐财星，时上夫星格局明。最喜运行夫旺地，相兴夫子有声名。
戊子日主，财星太多也。若以旺弱看，则为财旺身弱，本为不美，不知女命只看夫星为主，亥中甲木，夫星极衰，再加库辛金损甲，运入东方，助夫生子发达。但身主弱，虽一生发财，而身常有疾病也。故财官太旺，日主太弱，父母家极贫。夫家极兴，入巳庚金克去夫星而死矣。


楠曰：偏官为阳见阳、阴见阴，原非阴阳配合。更得食神伤官，以制去其凶锐，虽先为克我之凶神，今则驯致其凶，而反为我之奴仆也。用偏官，如人之畜奴仆，擒制太过，则为尽法无民，则奴仆力衰，不能为我运动。若擒制之不及，则奴欺主矣。偏官即七杀也，如甲日干，数至七个字逢庚字，号为七杀，乃克身之刀剑一般，偏官无制曰七杀，故宜制伏，亦畏太过，亦畏不及。凡看命先看七杀，若有七杀，就要将此七杀处置了，方能用得别物。若不能制去其七杀，则杀星能害我性命。譬如人虽有金银田产，无性命，此实为闲物。原书去云： 有杀须论杀，无杀方论用。 盖先人立有此言，特未分明显说，故使学者心上模糊，但杀是势恶权贵，奸邪小人之象。故用杀得宜，多主显耀，宦臣相类与其媚于奥，不若媚于灶之意也。月上逢官无可用之理，但能管束我之身，安肯为我用也？但或官星衰，则生之，官星太旺，则克之，取此定祸福。吾亦未见用月上官星是贵命，只见用杀星，多富贵人也。子平书俱涵说隐，而不发其真理。故杀者，杀我也，是杀身之对手。官者管我也，是制身之绳法。此造化之正理，不可知也。
又曰：弃命从杀格，缘日主全无一点生气，四柱纯然有官杀，则不得已而只得从杀也。劈如遇强盗，本身无主，只得舍命从之，就要有财，生起其杀，行财杀运，以生用其杀也。畏见八字有根处，及制杀运犹如从盗，又思归父母兄弟之乡，则盗必恶汝。此格出正理，甚有验也。但六阴日干有从之之理，如妇人属阴，亦有从人之道。若六阳日干，见杀多，只或作杀重身轻看，若日主全无气，亦作弃命看，亦畏见根死。
《喜忌篇》云：五行遇月支偏官，岁时中亦宜制伏，类有去官留杀，亦有去杀留官。四柱纯杂有制，定居一品之尊，略见一位正官，官杀混杂反贱。
补曰：四柱纯杂有制，盖言四柱中纯杀无官。有食神制伏得宜，定居一品之尊。上文所谓五行遇月支偏官，岁时中亦宜制伏之谓也。若杀为用神，杂以正官，有伤官克制，或官为用神，杂发七杂，有食神制伏，亦定居一品之尊。上文类有去官留杀，亦有去杀留官之谓也。略见一位正官，官杀混杂反贱，是无制伏，无去留之谓也。或才改纯杂有制,为纯杀有制,误。


岳总领造癸卯丁巳壬寅甲辰
赵侍郎造丙午丙申甲寅丁卯
刘八门司造甲申乙亥丙戌庚寅
周伯蕴右丞相造戊戌甲子丁未庚戌


甲木伤官寅午全，火明木秀利名坚。运行最怕财官旺，见戌行来阻寿元。
乙木伤官火最强，运逢官杀转为良。只怕水多伤不尽，终身名利有乖张。
丙火伤官燥土重，运行财旺福兴隆。如逢水运遭伤灭，世态纷纷总是空。
丁火伤官火又柔，生人骄傲有机谋。运逢印绶连官杀，唾手成家孰与俦。
戊日伤官最怕金，柱中格畏木来侵。金衰不喜行财运，土既消磨金又沉。
己日伤官金最旺，弱金柔土喜财乡。运逢官杀终身福，名利兴衰不久长。
庚日伤官喜见官，运逢官杀贵无端。正是顽金逢火炼，少年折桂上金銮。
辛日伤官申子辰，伤官伤尽喜财星。东南顺运滔滔好，背禄行来仔细寻。
壬水伤官怕木浮，见官见杀返为仇。再行财旺生官地，财禄无亏得到头。
癸水伤官怕见官，最嫌戊己透天干。再行财旺生官地，世事劳形祸百端。
丁丑庚戌乙巳壬午金鸡陈秀二公富命木火伤官庚金为病
楠曰：乙生戌月木神轻，用火伤官作用神。金水两般为我病，南方火运长精神。
乙木生临戌月，本金刚而木柔也。若以旺弱而推，人命行南方，似气泄矣。盖旺弱论命，乃愚术不精妙理。大抵当以有病而论，十有九验。故八字有病者，宜行去病之运。人多富贵，此造顶喜戌中有一点火星，透出天干，再喜戌午合成火局，作木火假伤官看，喜月上有一点庚金为官星，为我之病神也。何以言之？盖伤官以官星为病。书云： 有病方为贵 ，早年己酉戊申，病神得禄，推其不美。一入南方丙午丁未，去庚金病神，所谓格中如去病，财禄两相随，兴家创业，则富宜矣。乙甲运中，虽不及丙丁火，去庚金为亲切，盖亦喜甲乙以生丙丁也。所以老益精神，只畏壬癸运来破火，放起庚字，恐生不得禄。但子星不足者，盖因日主气火中和也。若以杂气财官论之，全非妙理也。
己巳辛未乙亥丁丑营山吴精三公庚辛金为病神丙丁火为福神
楠曰：乙木生临未月提，伤官木火是真机。辛金透出为真病，丁丙交来是福基。
乙木生于未月，透出丁火，作真伤官。见辛金己丑，七杀为病。行丁卯丙寅，克去庚金，为去病之神。多子生财，盖日干有气，能任子也。一入丑运，三合起杀星，官讼宜也。
己巳癸酉戊辰丙辰临川饶惠徽廿六公富命土金伤官用印
楠曰：戊临酉月泄精英，丙火生身用印明。癸水劫来上丙火，南方土运发非轻。
戊土死于丙，泄土精英，盖得巳宫丙火，透出天干，伤官身弱者，用印明矣。月上癸水克印为病神，更得年上己土，克去癸水，运行南方，己巳戊辰，克去病神，富盖临邑，大运入卯，伤官复行官运而死矣。然其大富，因八字纯粹，喜有官星病神，行运辛未庚午，俱去病之神也。又喜戊己，又去壬癸水之病，两病俱去，其富宜矣。
甲戌庚午乙亥丁丑逸叟自命真伤官格格物能够金官星为病
楠曰：乙木生居火土旬，时干透露火为真。庚金月上为真病，壬癸伤丁便可嗔。
乙木生午，透出丁，用火为真伤官。奈何庚金贴身制我身，而不能用丙丁火也。所以青云志弗克就，只为此一点庚金羁绊。再行壬癸，伤损所透丁火，愈不能制去官星，故多蹇滞。后来颇遂者行甲乙丙丁，盖因能去庚畏也。然又只畏壬癸天干之水，盖因丁火露出，火少故也。不畏地支之水，盖为地支火多，有土去水耳。
乙酉己丑庚子壬午逸叟弟真伤官用劫
楠曰：庚生丑月气寒凝，气弱能亲劫有情。最畏丙丁能破劫，西方金旺颇精神。
庚生丑月，透出壬水，作金水伤官。金本寒而喜丁火，为暖金之物。然被子水冲之，不用丁火亦明矣。喜年月酉金，类聚一处，庚金见此用劫为用神。早行丙戊丁运，破云劫神多疾，一入酉申，比劫得地，身旺遂矣。


楠曰：时上偏财格，盖以日干有气，能任其财也。如甲寅日见戊辰时也，天干透出财神，斯格方真。若又十月有财相杂，则格不纯。盖喜身旺任财，食神之运以生其财，嫌官杀运，克倒日干，则不能任其财。盖身太旺比肩多，又喜官杀运制去其比肩，放起其财神，不可执泥。但用偏财日旺多富贵，盖阴克阴，阳克阳，财神亲切有气也。用正财未见其美，偏财乃横财，身旺多有施舍豪气，多得横来财也。理出于正。
《方歌》云：偏财本是众人财，最忌支干比劫来。身强财旺皆为福，若带官星更妙哉。此月支偏财。
补曰：偏财谓阳见阳财，阴见阴财，如甲见戊，乙见己之类。然偏财乃众人之财，非义不当得之财也。惟忌干支比肩劫财分夺，则不全。所谓姊妹兄弟分夺去，功名不遂祸随生是已。不有官星，祸患百出，故曰： 若带官星更妙哉。但恐身势无力，财弱无根， 故曰 身强财旺皆为福 。何者？盖身旺自能胜财，财旺自能生官矣。
又《古歌》云：时上偏财一位佳，不逢冲破享荣华。败财劫刃还无遇，富贵双全比石家。
补曰：时上偏财者，如庚日见甲干，或寅支，辛日见乙干，或卯支之类。只要一位贵，不要多，而三处不要再见财。却怕年月日冲破，如寅冲申，酉冲卯是已。如不逢，自享荣华富贵矣。柱中及运，若见败财，如辛见庚及申见劫财羊刃，如庚见辛及酉之类，必伤妻耗财，破家不足而已。苟干支无遇，则富而有财，贵而有权，可比石崇矣。
补曰：正财偏财，皆喜身旺，皆忌印绶倒食，身弱比肩劫财。但偏财喜见官星，而正财忌官星。故《集说》云：正财偏财二格，喜忌大同。惟有喜官星，不喜官星之小异耳。及偏财为人有清高，而多主慷慨，不甚吝财，盖能利己，亦能招谤。虽喜官星，亦当较量身之强弱，运之盛衰而言。如运行旺相，福禄俱臻，行官乡便可发禄，若财盛而身弱，运至官乡，既被财之盗气，又见官之克身，不惟不发禄，亦妨患咎。如四柱中先带官星，便作好命看。若四柱兄弟背出，纵入官乡，发禄必少。正财为人诚信，作事俭约，处信聪明，惟是悭吝，虽正财不喜见官，恐盗财之气。然四柱财多身旺劫重重，亦喜见官杀制伏比劫，故曰逢财看杀，见官尤妙。藏财露官，当作贵推，亦不可泥于不喜见官之说也。

己酉丙子壬寅乙巳希文自造时月偏财类聚之格
楠曰：壬水生逢子月天，偏财类聚喜周全。壬申再转南方运，火土重逢福禄坚。
予修净土人也，亦不事此术，为继家君之志，而编此书。予命正合书云： 素食慈心，印绶遂逢于天德。 信矣。凡壬水喜财官，生子月为建刃，见刃若行财官运，为人必白手兴家。但二木伤官杀，有二金以当之，八字巳中土无多，故主不贵，喜时日偏财，类聚亲切。凡用偏财者多慷慨，身旺肯施舍而不吝。故古歌云： 偏财身旺是英豪，羊刃无侵禄位高，
结识有情多慷慨 云云。然哉是言也，所恶者刃，故不免重婚耳。所宜者官杀，官杀旺比劫方衰。行癸运父母灾，遭妻子变，故曰身旺比劫重损，财又伤妻是也。酉运一入，火土俱败，不遂宜矣。若壬运比癸不同，一旦运至南方，利壬而不利癸，申运水土得长生，或遂燕之谋。辛未庚午己巳，行官印之乡，可望妥安。辰运水土入墓，不免西归矣，但无奈时逢七杀，更兼寅巳相刑，妻子遭丧，惟喜贴身甲木制之，故曰时上偏官有制。晚子英奇，理或然也。但命至微妙，宜父难言之。予据先人成说，更稽先人遗训，故浪揣摩因为后鉴云。
庚寅乙酉甲子戊辰李廉使之命
癸亥乙卯乙未壬午张府尹之命
己未壬申丙申庚寅曾参政之命
戊子辛酉戊申壬子陈尚书之命
甲午丁丑己未癸酉邢知府之命
壬午壬寅庚子戊子邢司令之命
乙酉乙卯辛卯辛卯高侍郎之命
丁亥戊申壬申丙午候知阁之命
庚午戊子癸卯丁巳刘中书之命
癸卯戊午丁丑癸丑王少师之命


原出吕才蛮灭之说，只以男女年，浪立数目，配合相成，名曰合婚。妄立天医福德为上婚，游魂归魂为中婚，五鬼绝命为下婚。其谬甚矣。安可只以男女二年命，舍去月与日时，而能论人婚配者乎？若是有理，则天下之议婚者，俱择上中二婚者而配之，择下婚者而舍之，其书其易而不难，宜乎天下先天奇之妇，丧偶之矣。夫何后世又有孤孀之患者？分虽出于宿世之所定，而亦由于议婚者之明也。然议婚之礼，人道之端，亦不可不慎也。其理当何如耶？但当看男命，带比肩劫财重者，必择妇命带伤官食神重者配之。若妇命带伤官食神重者，必择男命带比肩劫财重者配之。此系合婚之正理。岂可以吕才上中下三婚无根之说，无据之理，而议人之婚配也耶！吕才说之谬，不足信也明矣。


何以为之病？原八字中原所害之神也；何以为之药？如八字原有所害之字，而得一字以去之谓了，如朱子所谓各因其病而药之也。故书云： 有病方为贵，无伤不是奇；格中如去病，财禄两相随。 命书万卷，则四名为之括要。盖人之造化，虽贵中和，若一于中和，则安得探其消息，而论其休咎也？若今之至富至贵之人，必先 劳其筋骨，饿其体肤，空乏其身，然后动心忍性，增益其所不能， 人命之妙，其犹此乎！愚尝先前未谙病药之说，屡以中和而究人之造化，十无一二有验。又以财官为论，亦俱无归趣。后始得悟病药之旨，再以财官中和参看，则尝八九而得其造化所以然之妙矣。何以言之？假如人八字中，四柱纯土水，日干则为杀重轻，如金日干，则为土厚埋金，火日干，则为比肩太重，是则土为诸格之病，俱喜木为医药，以去其病也。如用财见比肩为病，喜见官杀为药也。如用食神伤官，以印为病，喜财为药也。或本身病重而得药重，又宜行运，以取其中和。若病而药，大富贵之人也。究人之命，将何以探其玄妙？如八字中看了日干，次看了月令，且如月令中支中所属是火，先看月令中此一火字起，又看年上或火，又看月时上或有火，宜将以上各火做一处看，或为病，或非病。又或地支虽又藏有别物，且不必看，若再看别物，由混杂不明，故曰：从重者论。此理是看命下手法处。若以火论，又再年水金看土，则不知命理之要也。若财官印绶有病，就要医其财官印缓也。如身主有病，就要医其身主也。如八字纯然不旺不弱，原财官印俱无损伤，日干之气，又得中和，并无起发可观，此是平常人也。然病药之说，此是第一家紧要，得斯术者，不可不精察也，详见见验类。


何以为之动也？其体属阳，阳主动。故天行健。圆转循球而无端。故以人之八天干透露于上者，为之动也。如八字天干之甲木，但能克运上天干之戊土也。不能克巳中所藏之戊土也。盖以动攻为亲切。，如男人之攻得男人也，不攻闺阃中所藏之女人也。但虽不能攻人，而亦不能摇动震惊之意，但不能作实祸也。如女人见男来攻，虽不能加捶楚于其身，而亦有恐惧之意焉。如运中申中地支之庚金，亦不能攻我八字中天干所透之甲木也。是以天干之动，只能攻得天干之动，不能攻地支之静也，明矣。
何以为之静也？其休属阴，阴主静，故地承顺，方静守固而有常。故以人之八字支隐藏于下者，为之静也。如八字地之庚金，但能克运上地支之甲木，不能克运上天之甲木也。盖以静攻静为亲切，如女只攻得女人也，不能攻在外之男人也。但虽不能被其攻，亦有摇动震惊之意也。如运上地支之庚金，亦不能破我八字天干之甲木也。是以地支之静，只能攻得地支之静，不能攻天干这动也，亦明矣。又如辰戌丑未四地支之物，乃天地四方收藏之库，极牢固，假如八字地支，辰在有戊土，乙未癸水运，或行寅，寅中虽有甲木，亦不能破其戊。又运行酉，酉中虽有辛金，亦不能破其乙。又或生行午，午中虽然己土，亦不能破其癸。非不能破也，盖其库中，锁钥甚牢，真要戌字动来冲开之，就如有了锁匙，开了其锁，而入出戊土乙木癸水出来。如丑字就要未字冲，别物不能攻之。故曰杂气财见冲，正此意也。


《喜忌篇》云：类有去官留杀，亦有去杀留官。
补曰：此乃五行遇月支偏官节中两局。《格解》不明，摘附于此，全已论在偏官格下。《三车一览》论官杀去留之说，亦附于此，为后学龟鉴，则得矣。其论曰：盖四柱中官杀，混杂交差，有可去官留杀者，即以偏官论。有可去杀留官者，即以正官论。凡看去官留杀、去杀留官者，要看四柱中官杀孰轻孰重，天干透出者易去，月支所藏者难去，须得四柱去官杀之物众而有力，方才去得。去官杀之物，伤官食神是已。
《喜忌篇》云：神杀相绊，轻重较量。
《继善篇》云：岁月时中，大怕官杀混杂。
《易鉴》云：天地人元分五音，阴阳妙诀审其真。去留舒配须参透，祸福中间理自明。
《万金赋》云：官星怕性七杀云，七杀犹畏官星临。官杀混杂当寿夭，去官留杀仔细寻。留官去杀莫逢杀，留杀去官莫逢官。官杀受伤人必夭，更宜财格定前程。
《三车》云：合官星不为贵，合七杀不为凶。何？曰经言合官型，柱中闲神合去官星，所以不为贵。合杀只柱中闲神，合去七杀，所以不为凶。又曰：大抵凶神有物合去，则反凶为吉。吉神有物合去，则反吉为凶。凶神：七杀、羊刃、劫财、败财、偏印、枭神、伤官之神是也。吉凶神杀，又看格局，喜何神，忌何神，不可执一而论。
《集说》云：贪合忘杀，贪合忘官。如六癸日生人，干头透露己字，乃是癸家七杀。如再透甲字，乃是己家合神，则合去己字，不为杀矣，此谓贪合忘杀，阴日以伤官而合也。又如六壬日生人，干头透出己字为官星，如见甲木透出，乃是己家合神，合去己字，不为官星，此谓贪合忘官。阳日以食神而合也。
又云：壬水相逢阳土时，心怀忿怒起争非。忽然癸水来相救，合住凶顽不见威。
此即贪合忘杀之例也，盖以羊刃而合杀。
补曰：阳水时逢戊土之类，性情如虎，急躁如风，其心常怀不平之气，偏争好斗，忽逢癸水之妹，合戊土之杀，则凶顽之气自消，而威暴不施。如无癸妹来合以救之，则刚暴不已，不免为屠儿狱刽之徒，何尝有恻隐之心也哉。
又曰：壬逢己土欲为官，蓦被青阳起讼端。引诱合将真贵去，致令受挫万千般。
此贪合忘官之例也，盖亦以食神而合官。
补曰：青阳谓甲木也，真贵谓己土之官也。盖言壬水以己土为官贵，怕伤怕合，苟被甲木合官星而伤之，则贪合忘官。将见忠信变而为忿争，而讼狱之端起，真贵去而为下贱，而万般之辱受矣，所谓合官星不为贵是已。
又曰：官杀相连只论杀，官杀各额分为混杂。食神重犯作伤官，叠见官星之论杀。露杀藏官只杀论，露官藏杀只论官。身强遇此多清贵，身弱重重祸百端。
补曰：年干官星，月干有杀，或年干杀星，而月干有官，是谓相连，只以杀论。或年上为官，时上为杀，或年上为杀，时上为官，是谓各分，乃为混杂。食神重犯，如甲见二丙，或三合为伤官。叠见官星，如甲见二辛，或地支重见，只以杀论。杀在干，官在支，是谓露杀藏官。乃以杀言，官在干，杀在支，是委露官藏杀。只以官论，身势强健，则力能胜此官杀，多为清贵之言，若身弱无气，官杀重逢，则祸咎之来，不特一端已也。


夫金木水火土，原天一生水，地二生火，即以水一、火二、木三、金四、土五次第列之。后类景即是以海中、炉中、大林、路旁之妄说配其纳音五行为歌，使后人可以成诵。夫何后世妄以海中炉中无理之说，立为门户。若《三车一览》、《望斗真经》、《耶律经》、《玉井奥诀》、《兰台妙选》等书，俱不以祖其身命限度，近理之事为言，漫以江山、水石、道风、道雨言之，又以人之生年、十二支生肖所属，论人吉凶，夫何谬也！盖原生肖本以十二禽兽身中各欠一件肖者似也，以十二禽兽似此也。如鼠欠光，牛欠牙，虎欠项，兔欠唇，龙欠聪，蛇欠足，马欠瞳，猴欠脾，鸡人贤，猪欠筋，皆以十二支所生肖此也，全不关系人之八字干支。妄以此生肖而论命耶，然以人所生之年地支一字而论，如剜人肉而贴己肉，血气实不相通。且如今宜黄县显宦谭二华命，庚辰甲申丁未丙午，本然八字是身强杀浅，行杀旺地，贵封万户之候，其理甚是。舍此正说，谬言其命属龙，得丁未丙午日时，谓之龙天河，以龙遇水龙为极贵。假如有一贫命，是庚辰甲申癸亥癸亥，亦可以龙归大海论之，何以极贫？盖缘此八之水多，以水为病，再行北方之运，以水济水，正谓北禄逐马，守穷途而牺惶也。且如人属鸡狗锗羊。迹有贵人命，请问将何理论之？二者所说俱谬。一五星指南，载破碎吞啖等杀，及小儿雷公金锁断桥休庵百日，四柱鸡飞等关。中以生年一字，以犯某时甘日为言，又立险语，哭断不过三岁死，及打脑断桥之说，以惊人之父母，并不以八字干支生克制化财官论之。且以正理搜寻，尚且祸福不验，此只把一字以定生死，以实谬说也。
吕才作《合婚书》，岂有是理耶？盖人之婚姻，由于月老硷书，赤强系足。今之择婚择命，无过欲尽父母爱子之心，男之择女也，八字贵看夫子二星，女之择男也，八字贵得中和之道。夫何以下文男女所噩这诸般为忌，其理甚谬。说见下文。如俗谚云：此是来蛮经。盖灭退蛮人，羞与中国为婚，故将此无下理之说，以哄灭之，其理或是。
骨髓破铁扫帚六害：大败、狼籍、飞天、狼籍、八败、孤虚谬说。此说原止是将人之祸不与日地相关，断头绝脚为说，不特立诸空言，而且刻诸版籍，立险语，以骇人之听信。后世愚夫妇，遂以为真，或有斯犯，即骇而惊，或有高明，知其果于应验，以破其说，彼亦不信，且言曰：只读儒书，未谙此理，或亦酷信，遂使下愚之人，曰此上人尚且信之，我何疑焉！一犬吠形，百犬吠声。又或储备了，果系偏枯，太弱太旺，有病无约，兼带谬说，愚人且不以储备字正理不好为说，只浪怨带此谬说之害，又蔌浪听愚人谚语，飞天狼籍是八败耶，，此非君子之言，齐东野人之语也。愚谓此等妄语，刊诸版籍，必须焚其版，火其书，而后可出。
进财退财，望门守寡，妻多厄，夫多厄，死墓绝妨妻，死墓绝妨夫，斯说之谬，原止以人之生年。金木水火土纳音所属，只论年月以上一字犯之，呜呼，岂有是理耶！只论年月，丢下日时不论。年月日时全备，方能论得人之祸福。且进财退财，系乎自己命运所招，安有他人家男女而能致我之祸福耶？俗说退九年，退十年，益见此说益也。又有金舆禄，以马前一位所犯一字，浪以男人为忌，其谬之甚何惑人之甚耶！
妇命祸福淫乱，式以八败、桃花杀为道忌，八败则以猪羊犬吠春三月，盖以亥未戌生人，见三月生者，遂为之八败，并不联属日时，并不论其夫子和之道。假如亥未戌三个生人，见此辰月，终不然是他仇家也，亦非天地将此此辰月亏负此三人也。八败之说，其谬甚矣。又桃花杀之说曰：寅午戌兔从犯里出。盖其立说之意何耶？其寅午戌属火，火则裸形，沐浴于卯，谓其火在卯上，浴水有裸体之嫌，妄立此名，其谬可知矣。吾尝屡见富贵夫子两全老妇，幼带八败，父母另将年命改造适人，及至临终，始夫子真造，以纪谱券，其夫又无大败之对。乃我尝将此妇真造视之，果系夫子星秀，理得中和，八败谬说果然也，。又或本然八字偏枯，夫子星亏，又带八败，世俗之人，只谓其带败，不知其八字本然不差了。故人择女之命，但以夫星为主，子星次之，柱中若有夫星，便以夫星论之，原无夫星，另寻他格。盖夫贵妻亦贵，夫贫妻亦贫，富贵从夫，其理甚明，何以名其官星为夫？盖克我者，官星也。则身受制于夫，不敢淫乱，不敢妒暴，又喜夫星生旺之运，及有财神助起其夫，大畏食神伤官之运，以克其夫也，若日方弱，夫星太旺，带有二三重者，此非好夫也，乃命之夫也，则喜食神伤官以制之，大运亦然。若制之太过，则又不足，贵得中和。大抵女命有夫则有子，子则从夫生，无夫则无子，子从何处觅？愚曾欲觅河准桥黄女为子妇，阅其八字不美拒之，是己未丁丑甲寅甲子。愚曰用丑中辛金为夫也，嫌未中丁火，钻入丑中，破去其夫星，再加丁火透出天干，寅中又有丙火进气，原夫星衰，而制夫星旺也。吾推其运，入寅五月必死，果五月患痘疹而顽强也，又如淫乱娼婢之说，亦甚有理。盖或身主太旺，无夫星以制之，或又无财星以为依托，尤且身主血气太旺，无官克制，无夫管摄，逾于规矩准绳之外，安得不放逸为淫为奔乎！非特无夫，又且无子。盖八字柱中无夫星，则子星何而生也？又或身主太弱，被其偏官正官，三四点夫星以制之，又无食神伤官以制其夫星，又或财多以挠其身主，虽曰官杀为夫也，此则非夫星也，乃克身之贼也。若有此等，必须制夫之运。又若日主无根，官杀太多，或从夫星，要行夫星旺处，盖弃命从杀从夫，如人舍命而从强贼也。亦主富贵有子，但畏见从，苟或日主有根，而惟官杀太旺，又无克制，多是为婢为娼，是不得已而从人也。此等八字，俱系淫乱。或因八字有此旺身弱之病，而又带桃花，愚人不言八字偏枯之病，而浪以带桃花为名，此等之谬，有智之士，请当细察。


楠曰：伤官食神，一阴一阳之谓。伤官阴见阴，阳见阳之谓。食神皆盗我血气之物也。子平书论伤官食神之现，书虽甚多，但所言皆不亲切。何以为之伤官也？盖人之身，以官星为官我之官，如府县官之类也。出入动作，皆要循守规矩，不敢妄为。今则伤官者，则是伤杀其官，不服官管，如弑杀上官之类，则为强贼化外之民。如此格者，就要不见官星，就如打伤府县官者，又再去见府县官，则官肯放汝乎？今书止云： 伤官见官，为祸百端， 而不直言其理。
又曰：伤官伤尽最为奇，尤恐伤多反不宜。此虽正理，犹《志通玄》云： 上官之格，四柱并不见，官星本然入格，但太纯而无病。 事见下文病药说。虽然日干有气，若四柱重重伤官，盗尽我身之气，如人屡屡服大黄朴硝诸般通药，则身由此而泄，伤其元气，则将何药以救之。如此之弱，则用附子之温药，方能救其性命。若八字重叠伤官食神，日主原又衰弱，急须行印运以破其伤官，行财运以资其日主，此是有病之命，得药救之，亦多富贵。又如日主生旺，比肩太多，财神衰弱，盖伤官以财为用神也，则又喜见官星，以制其比劫，存起财星也。何又喜见官，前后进退之言也。缘我本身兄弟太多，官星但来制我兄弟，存起我财星，此官星为我之福，不来祸我也。故书云： 木火见官官要旺，金水伤官喜见官。 前人虚立此言，反滋人惑，不彻底讲明进退之说，岂不泥耶。何也？盖木火伤官格，假如甲乙木生正月，见火为假伤官，其火乃虚火，其焰未炽，且木气朴坚，虽见火而木之真性不焚。再若木旺，则喜庚金旺相之官星，以克制其木也。则则金木有成名之用，则木火见官官要旺，其理然也。若甲乙木生临巳午月，炎气盗甲乙木之气，则谓之真伤官也。原又泄木精英太多，再加庚辛官杀，制其日主，此则木火伤官，亦畏见官也。若日主旺，伤官多，见官杀反为我之权杀，亦多富贵。金水伤官喜见官何也？若庚辛日主，生于子月，或亥丑月，重重水气，泄弱庚辛几女制气，则谓金寒水冷，则喜丙丁火官星，以暖其金气也。若水气不多，金气不旺，亦畏官星也。又: 土金官去反成官， 宜去官星也，其说近理。 惟有水木伤官格，财官两见始为欢， 此则见财宜也，见官则不宜也。下此官字，反致感人。
染伤官之格，有真伤官，有假伤官。如真伤官者，甲乙日干生于巳午未月，真火为伤官用事，盖甲乙木被火焚其精英，若火多而木性失，则喜北方水运，扶起其木气，如止一二点火，亦畏印以破之，故曰破了伤官损寿元。如甲乙木声正二月，见火为假伤官，其火气尚未炽烈，则用此虚火为用神，正谓木能生火木荣昌，木火通明佐庙廊。又曰假伤官行伤官运发，若行南方火运，动其虚火，且木气坚朴，又得火以泄其精英，多主富贵。若行北方运，破其虚火，正谓假伤官行印运必死，正伤官行伤官运必灭。日甲乙木见巳午未月，伤官泄气太重，再行寅午戌火运，泄木精英太甚，安得不死乎？书云： 木作飞灰，男儿寿夭。
然伤官格人多傲气者何也？子平之言，未言其理。盖人用官，为管我之官。我则不畏其官而伤之，是肯放我为非，岂不是好傲好僭者乎。又多聪明者何也？盖日主之气破，泄其精英，是其英华发于外也，故多聪明。若日干旺，精英喜泄，则为卿为相。若日干若，泄气太多者，多为迂谬寒儒。盖其所泄精英，亦不为好精英也。若男以官星为子，见伤官以破之，所主克子，其理易晓。若见财暗生于星，则又有子也，食神格亦多类此。若见二三点，则混为伤官看，若单见一点食神，为食神升财格，亦要日干旺，食神生其财星，最忌偏印为枭神夺食。若食神多则不畏也，一则与真伤官同，不畏印运也。若止一点，再如食神气弱，又柱中有官杀，原赖此食制杀，今被此枭印破去食神，不能来制杀，则反来克身，多主寿夭贫寒。伤官格多畏入墓运，故言其祸甚烈，亦不推明立说之意。盖伤官格，乃伤杀官长之人将如此等人，提入牢狱，必多苦楚，此说亦不甚近理也。但原真伤官太多，泄气太过者，行伤官墓地，又添一点伤官，愈泄精神多死，亦非入墓之害也。又或假伤官气轻，日干旺，喜伤官泄其精神，崽行伤官墓地，又添一点以泄其精英，入墓运返多富贵，亦不可以入墓为说也，但当以伤官轻中真假论之，其理甚是。
补曰：伤官者，我生彼之谓也。阳见阴，如甲生午月，戊生酉月之类；阴见阳，如乙生巳月，己生申月之类。亦名盗气，喜身旺，喜印绶，喜财星，喜伤官，忌身弱，忌无财，忌官星，岁运同。如甲生午月，干头又见丁火重重，柱中有官星显露，岁运又见，是谓身弱逢官，伤之不尽，其祸不可胜言。故曰： 伤官见官，为祸百端 ，有财有印乃解。若伤官伤尽，四柱不留一点官星，又行身旺及印运，却为贵也。故《定真篇》云： 伤官若见印绶，贵不可言。 如四柱虽伤尽官星，身虽旺，若人无一点财气，只为贫薄之命。故《元理赋》云： 伤官无财可恃，虽巧必贫，须见财为妙， 是财能生
官也。伤官七杀，甚于伤身七杀，其验如神。年带伤官，父母不全；月带伤官，兄弟不完；时带伤官，子息凶顽；日带伤官，妻妾不免。伤官原有官星，运行去官主发福，伤官用印不忌官杀，去财方发。伤官用财，见比有祸，行伤官运方发。若四柱伤官无财，又遇比劫，乃行奸弄巧，克妻伤子之命。元犯伤官多，不宜复行伤官，须要见官则发，故曰：伤官无官，再见蹇滞。运入官乡，局中反贵。若伤官轻，只一位者，宜行伤官运，宜轻重较量，不可执一而论。
又曰：伤官之格，主人才高气傲，常以为天下人不如己，多词侮人，众人多哦，而贵人亦惮之。故《古歌》云： 伤官其志傲王侯，好胜场中强出头。
又曰：伤官固不喜官星相见，若金人水伤官，水人木伤官，木人火伤官，不大忌见官星。故《古歌》云： 火土伤官宜伤尽，金水伤官喜见官。木火伤官官要旺，土金官去反成官。惟有木水伤官格，财官两见反为欢。
又曰：男重伤官固克嗣，然伤官有财亦多儿。亦曰伤官有财，死宫有子，伤官无财，子宫有死。女犯伤官固刑夫，然财印俱旺亦荣夫。故曰：女命伤官，格中大忌，财旺印生，夫荣子贵。
《金不换》云：伤官四柱见官，到老无儿。
官也。伤官七杀，甚于伤身七杀，其验如神。年带伤官，父母不全；月带伤官，兄弟不完；时带伤官，子息凶顽；日带伤官，妻妾不免。伤官原有官星，运行去官主发福，伤官用印不忌官杀，去财方发。伤官用财，见比有祸，行伤官运方发。若四柱伤官无财，又遇比劫，乃行奸弄巧，克妻伤子之命。元犯伤官多，不宜复行伤官，须要见官则发，故曰：伤官无官，再见蹇滞。运入官乡，局中反贵。若伤官轻，只一位者，宜行伤官运，宜轻重较量，不可执一而论。
又曰：伤官之格，主人才高气傲，常以为天下人不如己，多词侮人，众人多哦，而贵人亦惮之。故《古歌》云： 伤官其志傲王侯，好胜场中强出头。
又曰：伤官固不喜官星相见，若金人水伤官，水人木伤官，木人火伤官，不大忌见官星。故《古歌》云： 火土伤官宜伤尽，金水伤官喜见官。木火伤官官要旺，土金官去反成官。惟有木水伤官格，财官两见反为欢。
又曰：男重伤官固克嗣，然伤官有财亦多儿。亦曰伤官有财，死宫有子，伤官无财，子宫有死。女犯伤官固刑夫，然财印俱旺亦荣夫。故曰：女命伤官，格中大忌，财旺印生，夫荣子贵。
《金不换》云：伤官四柱见官，到老无儿。
又曰：伤官伤尽，忽见官星亦凶，伤官见官，妙入财印乃解。
《纂要》云：凡伤官行旺相吉，死墓皆凶。阳顺阴逆，以用神而推。且如用属甲，甲长生亥地，沐浴子，冠带丑，临官寅，帝旺卯，衰辰，病巳，死午，墓未，绝申，胎酉，养戌也是也。
补曰：凡伤官格，行旺相吉者，是言四柱伤官轻，而运行旺相临官帝旺之地，则吉而福荣。死墓皆凶者，是言四柱伤官既重，而行墓死运，皆凶而祸败。如甲生午月，乙生巳月，柱中有寅午戌字，又行戌运，寅午戌三合伤官，谓之入墓，必祸是也。阳顺阴逆，以用神而推者，是言阳伤官为用神，运顺行，其祸死者多矣。阴伤官为用神，运逆行其祸小，未必死也。故《醉醒子气象篇》云： 入库伤官，阴生阳死。 夫伤官轻而行旺相固吉，如年上伤官，柱中重重三合太旺，又无财，虽再行旺相之地，泄气愈甚反凶。故古歌云： 年上伤官最可嫌，犹恐伤多反不宜。此格百中千变化，消息须要用心机。 又古歌云： 戊己生时气不全，月时两处是伤官。必当头面有亏损，脓血之苍苦少年。 观三歌柱内，伤官既重，不可行旺相也明矣。《纂要》是言轻者，当行旺相也。当轻重较量，不可执一。夫柱内伤官重，而行墓死固皆凶，然正气伤官，虽柱中轻，亦不可入墓死之运。故古赋云： 伤官食神并身旺，遇库行灾有祸殃。虽然当有阴阳辨，如前所言甚精详。 又格解以下两格，与此何合解，亦非尽伤官，以月令生我者言，正倒禄，非以日主暗冲者言，内有二字泛指四柱非指伤官也。《食神格补》曰： 食神者，我生彼之谓也。 阳见阳干，阴见阴干，如甲日见丙，乙日见丁之例。丙禄在巳，甲人食丙，又见巳字，丁禄在午，乙人食丁，又见午字，是谓天厨食神。而食神有气，要日干自旺，则贵而有禄，富而有寿，故曰食神有气胜才官。先要强他旺本干，最忌枭神夺食，比肩分食。又不喜见官星，并刑冲，喜才星相生，独一位见之，则为贵神。盖重逢见之，则为伤官，反为不美，令人少子，有克难存。若食神纯粹，主人财厚食丰，度量宽宏，肌体肥大，优游自足，有子息，有寿考。又忌行食神死绝运，并偏印枭神运，主生灾咎不利，惟偏财能制救。故《洪范》云： 偏财能益寿延年 ，以其能制枭也。又曰： 食神明朗寿元长，继母逢之不可当。若无宠妾来救助，恰如秋草遇秋霜。 古歌云： 食神生旺喜生财，日主刚强福禄来。身弱食多反为害，或逢枭神主凶灾。 又曰： 食神生旺无刑克，全逢此格胜财官。更得运行生旺地，少年折桂拜金銮。


何以为之雕也？如玉虽至宝也，雨贵有雕琢之功；金虽全宝也，而贵有锻炼之力。苟玉之不琢，虽曰荆山之美，则为无用之玉也；金之不炼，虽曰丽水之良，则为无用之金也，人之八字，大概类此。如见官星未曾有伤官，见财星未曾有比劫，见印绶未曾有财星，见食神伤官夫曾见印绶，若此纯然无杂，不犹未琢之玉，未炼之金乎？大抵天之生人也，盈虚消长之机，未尝不寓焉。若四时之有生长也，必有春夏焉；若四时之有收藏也，必有秋冬焉。又如地理骨龙穴砂水之美，而来脉又贵有蜂鹤膝断续之妙焉。人之造化穷爱寿夭之理，亦贵宜有去留舒配，以取用焉。是以八字贵有雕也。
何以为之枯也？风霜木之，春华之至可观焉。旱魑之苗，得雨之机难遏焉。故冲霄之羽健。贵在三年之飞，惊人之声雄，贵在三年之不鸣。是以清凉之候。恒伸于炎烈之余。和煦之时，每收于苦寒之后。故人之造化，官贵有桔也，行官旺地，贵不可言。财贵有桔，行财旺乡，财难计数。然又当然喜其有根在苗先，实从花后，但贵具有根而桔也，不贵其有苗而桔也。苟若官星无根，官从何出？财星无根，财从何生？是以财有印绶，贵有根而桔之病也。或若无根，而自为之桔焉，则亦非矣。贵有根而桔之病也。或若无根，而自为之桔焉，则亦非矣。是以八字贵有根桔之病也。
何以为之旺也？群芳茁长，可观真木之光辉，万物凋零，可识真金之肃杀，是以各全其质，各具其形。若木不木而金不金，旺不旺而弱不弱，则五行之质有亏矣。所以考入祸福也哉？若人之用木出也，则宜类聚，斯木性之当杂。若人之用火也，则宜照应，斯火性之不裂。若春林旺，见水多益壮其神。夏月火炎，见木多愈资其烈。由引区别，则知其所以旺者，当何旺者，宜行比劫动以去财星；印星太旺者，宜行财星运以破其印是；日干太旺者，宜行官杀运以制其日主。一理如是,百理皆然。若其旺弱之相参,斯其下矣。是以八字贵有旺之病也。
何以为之弱也？雨露不足，则物性为之磨。血气不充，人身为之赢瘦。天根可蹑，六阳之弱可闻乎，月窟可探，六阴之弱者究也。是以六阳之弱，不至于终弱，而有《临》《泰》之可乘。六阴之弱，不至于终弱，而有《遁》《比》之可托。犹人之命，弱不弱而旺不旺，则何以稽其祸福哉？然虽贵有母也，则犹恐极弱之无根，人之命，弱不弱而旺不旺，则何以稽其祸福哉？然虽贵有母也，则犹恐极弱之无根，故水虽至已为极弱，然己有庚金为水根也。火虽至亥为极母也，然亥有木为火之根也。人之造化，财官印绶，贵有弱也。弱则有旺之其焉。若官星太弱，宜行官旺之乡；财星太弱，宜行财旺之地；日主太弱，宜行身旺之地。然犹畏弱之无根，所谓根在苗先也。弱而有根，则官星虽弱而可致其旺，财星虽弱而可致其强。是以八字贵有弱之病也。


神峰子曰：天之所赋者命。穷达夭寿，系诸气禀之先，虽圣贤鬼神莫能移，故君子居易以俟命，惟不知命，无以为君子。然命之理，溯其源则肇於轩辕氏，始有干支之降，师大挠作甲子，遂以人之年月日时所生，谓之命焉！盖与天赋之命其揆一也，但先未有书，至唐袁守成始作指南五星书，吕才作合婚书，一行禅师作星历书；五代有辘轳书；前宋有殿驾书；南宋辽金有乔拗书；元有耶律楚材书，裴大猷有琴堂虚实书，均以人之生年五行纳音所属身命限度为之主，七曜四余为之用。明朝徐均作子平书，专以日干为主本，月令为用神，岁时为辅佐，则命书之作至此尽矣。其故何欤？盖五星之为说，只以生年为主，月与日时或遗焉。或以纳音为主，干与支或遗焉。孰若子平之理独得其中。日通月气，岁与时为脉络，日为身主，月为巢穴，岁与时为门户，得於此而不遗於彼，通於上而不遗於下，抑有余补不及，中正之道孰外是焉。
愚涉猎群书，颇诣旨趣，独观命理，有《五星指南》、《琴堂书》、《子平渊海》书宗，其理出之正，法立之善，但其中间颇有不根之言，进退之说，无确然一定示人之见。后世缘此立说益多益滋人惑，虽授受不过袭谬，殆若行者迷道，问盲人指示焉！是以究之穷陬极壤，尽皆招摇售术，听其言则是，校其理则非，瞽目惑心，竟无一人能捋其堂陛而撮其枢要也。呜呼！非惟诬人，实自诬也，予深慨焉！由是细心讲究已四十余年矣。一旦恍然觉其有一者，似是之非不惭肤见，乃立五星正说、五星谬说、子平诸格正说、子平诸格谬说、动静说、盖头说、六亲说、病药说、雕枯旺弱生长八法说、人命见验说，盖取诸尊崇正理，辟诸谬说之意，名之曰《命理正宗》，授诸梓而刊之，极知诬诞罪不容逭，尚俟知者正其得失，庶有补六艺中之万一云尔。实用生命哲学：有病方为贵，无伤不是奇，格中若去病，财禄两相随。


何以谓之盖头也？如人之一身，独有头为一身为端也。头与面相连，耳目中鼻系焉，统而言之为之头也。其下若四肢肚腹，稍有不善，可以衣服以饰其不善也，若头之诸物，发见于外，则为之动物。非若四肢肚腹所藏之物，不足为轻重也。大抵人之八字，类如此。八字中上四个字是头也，下地支四字是肚腹四肢也。支中所藏之物，是五藏六腑也，如肚腹秀气，发出在面头上来，便是英发华出外来，一生富贵贫贱，只从头面上见得。如八字畏伤官，这伤官藏在内，尚不足畏，如天下透此伤官，便是头面上已见了，怎能掩饰？凡有所害之物，露出头面，便是动物，就能作害。凡行运如原八字是乙日干，用丙丁火为伤官，乙日干伤重者，便以庚金官星为病，若八字上见了庚金，便要丙丁为疾病之神。如早年行壬申癸酉运，便不是好运。盖因壬癸水盖在申酉头上，是壬癸水盖了头，便不好也。后行甲戌乙亥运，便好了，是甲乙木盖了头也。又行丙子丁丑动又好，盖行丙丁火盖来克庚也，虽下面地支有亥子丑水，其水被丙丁盖了头，亦不能为害。又如庚辛日干，喜甲乙丙丁四字为神，庚辛壬癸四字为病神，行运望见甲乙丙丁数字，盖了头便好。如望见庚辛壬癸数字，便是坏命，虽运上地支有甲乙丙丁，亦被庚辛壬癸盖球了头，此地支虽有甲乙丙丁，亦不能作福盖为庚辛壬癸，盖在上面，出头不得。看八字以此盖头望见了，就识得人一生好歹，此是真传秘诀也。


楠曰：正官者，何以言之？盖以阳见阴，阴见阳，故曰一阴一阳之谓道，如人之一夫一妇之有配对也。何以谓之官？盖官者答也。如人焉，必须官管，然后循规蹈矩，居仁由义，不敢放逸为非，故为制我身主之宫也。然月令提纲之官，若我之本府太守本县之令尹也。但当服其管，则岂能用之。故凡月上官星，世无用官之理，如此将如取用？但或止有官星一点，日主又旺，则官星轻而日主弱，运行官旺最为奇。譬如府县官，是我之主也。今主人弱也。当以财生之，行官运以助之。若行印运，则又泄弱官星之气。若官星犯重，日主根弱，克制日干太重，则不曰官星，而曰七杀也。七杀克身，则伤官食神，以制其官杀也。大抵用月上官星，要官旺，官旺方好取用。要官星有病，各因病而药之，官旺官多，喜食神以制去之，官星气弱，喜财神以生之，官旺之运以助之。若日干官星二者，纯和无病，俱是平常人也。若岁日时上虚官，用之十有九贵。然官为扶身之本，夫人非官，则放于礼法之外，故官星不宜破损，而亦不可用也。惟官星太弱太旺，方为有病，因其病而药之，斯可作为用神而论祸福也。
《继善篇》云：有官有印无破，作廊庙之材。
楠曰：旧洋谓有官有印，乃杂气所藏官印也，牵强不可从。或曰：有官有印，盖言人命中有官星印绶双全者，更无刑冲破害之物，破伤官印贵气之物，则官生印，印生身，其人必是廊庙栋梁之大材。此说可从。盖乙生辛月，丁生亥月，己生寅月，辛癸生巳月，皆官印两全，何必拘于杂气两全乎。况杂气喜冲破，谓之无冲可乎？
古歌云：正气官星月上推，无冲无破始为奇。中年岁运来相助，将相公侯总可为。
补曰：正气官星，谓阳见阴、阴见阳，如六甲日生酉月、六乙日生申巳月、六丙日生子月、六丁日生亥日之类，乃月正官也。柱中无冲刑破害，功名显达，始为奇特，下文云 登科甲第，官星临无破之宫 是也。中年岁运遇财星印绶，身旺之助。更无刑伤杀杂，则台阁可登。古歌云 官印相生临岁运，玉堂金马作朝臣 是也。
司马季主云：真官时遇，早登金紫之封。
补曰：真官时遇，谓真正官星，遇于生时，正《渊源》所谓时土正官格是也，必早得腰金衣紫之贵。解时作月令之时，非生时之时。又于时正官格，删而去之，则非也。若以此时遇为月令之时，则《喜忌篇》云： 偏官时遇，造微论之时 ，遇官星生旺位，亦可谓令之时乎？牵强不可从。
强都宪造辛未乙未丁未辛亥
亥中壬水，为丁火正官，则真官为主时之遇也，有准矣。
《通明赋》云：禄得天时，奇花生于金带。
补曰：禄得天时，乃时干得正官，而且见其言之禄，必有奇花金带之荣贵。与上文大同而小异。解谓禄马为官，则是为天时即干，则泛而不切。曰天下，则年月亦在其中矣，于时干，则隐而晦矣。
都御史造癸未乙卯丙子癸巳
此造时干，以癸水为官，而建禄于子，官印相生，则天时为时干，不可泛言天干也明矣。
甲午丁丑壬辰乙巳宜黄县刘景八公富命生生活巳格
楠曰：壬生丑日水源深，叠叠财官共拱临。水入巽官寻贵格，陶朱之富异乎人。
壬水生临丑月，水寓根源，四柱财官七杀太旺，此造本难寻究。盖得巳时，水入巽宫，合起金局，盖壬水能生甲乙木也。甲乙木不生丙丁火也。且四柱纯粹，并无间隔，上下相亲，正作生生不巳格看。所以行东南西北俱美，宜邑第一富人也。寿高五福，盖得时上有庚金印星也。
癸卯甲子乙巳癸未富夫女克制克星格
楠曰：乙未逢庚便作夫，伤庚丙火气盈余。火神未上重相见，见火伤庚寿必殂。
乙木生于子月，用巳中庚金为夫星，则夫星得生于巳也。所以富出红缕，原日主不弱，能任夫星。不合遇入丙寅，夫星克制重重，患瘵死也明矣。
辛丑乙未戊戌庚申贫夭女见夫受制格
楠曰：夫星子宿两星期，最是夸苗实不成。枯木不堪金过克，早行金运寿先倾。
戊生未月，乙木夫星透出，俗儒推其夫明子秀，不知乙木被金破之。未中乙木，被丑中辛金破之，夫星受制太过，虽有庚金子星，夫星既制，子安可生乎？大运入酉，乙木损重，自缢死矣。
壬戌辛亥甲子丙寅贵而早寡金轻火重
楠曰：夫明子透透天干，运入西方福自完。最恨南方金受制，不堪镜破舞孤鸾。
甲木生亥月，夫子星透天干，日主有根，乐堪任矣。夫何夫星颇弱，运入西方星生旺之地，夫登科甲，官至御史。运入南方，火制辛夫太过，入未夫死而孀居也。丙午火气盈甚，带疾而终验也。
丁巳戊申丁巳乙巳夭女官轻制重
楠曰：丁逢戊土太重重，壬水重遭克制凶。戊运不宜重见土，中间早已失行踪。
丁火，以壬水为夫也。夫何戊土四重，克制太过，虽巳有庚金，亦不能生之，大运入戌，又见戊土，一勺之水，岂胜众土之攻乎？患瘫疾而死，盖为丁火身衰，见土泄弱精英也。
丁酉壬寅辛巳丙申贵女命去留官格
楠曰：杀星得制独留官，官杀相停两得安。最喜南方官旺也，时师莫作等闲看。
辛金生寅，本畏丁火为杀，得丁壬化之。更畏丙火官星太重，喜有申中壬水，冲去月上丙火，独存时日丙火为夫星。原夫星气弱，喜行甲乙丙丁旺夫之地。夫作廉使，其贵宜矣。
甲辰甲戌癸未壬戌孤夭女土重木轻格
楠曰：癸生戌月土重重，甲制干头返有功。大运不宜重见土，再行土运寿年终。
癸水生戌，夫何年月日时俱有土旺，水强进气，亦不能胜众土也。早行壬癸，水滋木旺克土。母夫家富，但四库太多，生子不良。运入未字，土神太重，呕血而死。
丙午辛丑甲戌己巳
楠曰：甲木逢辛本作夫，庚辛夫旺木神桔。岂宜再入西方运，孤苦贫寒寿早殂。
甲戌日主，四柱官杀太盛。本以官星为夫也，夫星太旺，变为克身之杀也。运入西方，官杀重见，克子夫淫贱，为身不由己，而从人也。运入申运，杀重死矣。世入不知，谬以八败而责其不美，殊不知八字本然不美也。
癸丑己未戊辰庚申贫夭女命未轻制重
楠曰：戊土分明赖木扶，木星入库两模糊。不堪再入西方运，贫夭应知赋禀枯。
戊土生未，未星入墓，再加丑字冲之，辰中虽亦有乙木，庚申金帖克牛山之木，安得为美乎？运入西方，绿窗贫女，夫出远游，入酉会金，损伤乙木夫星服药而死，宜矣。
庚午戊寅己酉甲子先富后孤贫夫弱被制格
楠曰：己生寅月正初旬，木嫩逢金太损神。运早北方夫子秀，西方运入受孤贫。
己生寅月，甲木夫星得禄，岂不美乎？夫何生在立春后一二日，甲木柔嫩，年上庚金露出，酉中又有辛金，其木极衰矣。早行丙子乙亥甲运，衰夫得生。旺夫生子，富足金珠。一入西方运，夫星受制，夫子俱死，而孤贫也。
丁巳丁未乙未庚辰布政妻命火重金轻
楠曰：乙逢庚旺旺夫星，火重伤金理自明。自信柱中夫子秀，重重封赠岂常人。
乙木未月，夫子两星明透。且日主有根，则夫子两星能任矣。运入西方，相夫相子，俱登云路。运入北方，见水破火存夫，享受褒封，其理然也。


何以谓之损？损者，损其有余也。然木生震位，正木气之当权也。金产兑宫，正金神之得位。当权者不宜资助，得位者不必生扶。假或水又滋土，土或培金，若木有余之病，用金以制之；金气有余之病，用火以克之。官星之气有余，则损其官星；财星之气有余，则损其财星。壁如人身元太旺为族，当以凉剂通药以济之也。是以八字贵有损之之药也。
何以谓之益？益者，益其不及也。若木之死于午，若水之死于卯也。不及则宜资助，且如木气之本衰，庚辛又来克木也；水气之本衰，戊己土又来克水也，则水木不及之病在此矣。益之之理又当何如耶？若木之不及，或行水运以滋其根本。或行木运以茂其枝叶。若水之不及，或行金运浚其源流，或行水运以广其澎湃。若宫星之气不足，则喜官旺之乡；财星之气不足，则喜行财旺之地。譬如人身血气之不足，则用温药之剂以补之也。是以八字贵有益之药也。
何以谓之生也？六阳生处，真为生也。如甲木生亥，亥有壬水，来滋甲木也。六阴生处，俱为弱。如乙木生于午也，午有丁火泄木之精英，有己土为乙木之挠屈。又如六阴死处俱为生，如乙木死于亥，亥有壬水，反来滋木也。六阳死处死真为死，如甲木死于午，且午中有丁火，泄木真精，己土为之挠屈。且如生之理，形气始分，赤子未离于褓，精华初判，婴儿初脱于胞胎。如木之生于亥，根气犹桔也，未可以木为旺也。如火之生于寅，气焰犹寒也，未可以火旺也。又或财官印临于生地，未可以财官印为旺也。凡气之不足，故贵济之有生之药也。
何以谓之长也？春蚕作茧，木气方敷。夏热成炉，炎光始著。如木临震位，火到离宫。若此帝旺之乡，实不同于生长之位。是以生者长初，长者生之继也。如财官属木，则长养在寅卯辰之方，此木气方敷也。如是则贵行金运以克之，则与长生之木理不同也。如财官属火，火则长养在巳午未方，此火气之方炽也。如果则贵行水运以克之，则与长生之火理不同也。走以生长二字，衰旺之不同，故运行有喜生喜克之异。是以八字贵有长之之药也。
以上诸格，楠于合理者取之，背理者辟之矣。以后各格，楠所未及者，附陈于后。以备参考。


格曰：如《珞录子》，专以财官为主，据其为说亦谬矣。虽人身以财官为依据财官太旺，日主太弱，则身主不难任其财官。苟日主太旺，财官气轻，则财官不足身主之理。以财官日主参看。若子平书云： 财官轻而日旺，运行财官最为奇。 此主至此至当可为看命之法则。右《珞录子》所言，止要财官生旺，不看日主旺弱，岂不甚谬乎？
日贵格，如甲戊庚牛羊，乙己鼠猴乡之类也。焉有斯理 虽曰天乙贵人，日主临此贵人之上，或作日贵论其体咎。然贵人之说，名有数端，原取名之不据理出。即与五星小儿、诸多关妄谬之说同。虽曰日主临之，不论财官印星，独以贵人为主，甚为虚诞。且原立诸多贵人之说，只是飘空而立，不根理出。岂可信乎？六乙鼠贵格，亦同此例。谬说无疑也。
日德格有五：甲寅、戊辰、庚辰、壬戌曰也。何以见其为德也？不考原委，不询来历，误以日德名之，岂不是子平中之谬说乎？
魁罡格，取壬辰，庚戌、庚辰、戊戌，临四墓之上，取其为魁罡，难掌大权，并不以理论。何以临此四墓之上就能掌握威权？此亦子平书之大谬也。
六壬趋艮，谓用寅中甲木，能合己土，为壬之官；谓用寅中丙火，能合辛金，为壬之印。俱是无中生有之说，吾恐谬也。大抵与前拱禄、飞天、禄马之说，相为表里。此说尤非，故以谬名之也。
六甲趋乾，谓该上乃天之门户，谓甲日生人临此，谓之趋乾。假如别日干生临亥上，何以不谓之趋乾也？然天门亦只好此六甲日主来趋也。然天门体至圆，本无门户可入，然乾乃西北之界，类天之门户，岂可论人祸福乎？此说是子平之谬也。
勾陈得位，以戊为勾陈，其一理也。得位谓其临财官也，若戊己身主不柔，则能任财官也，则谓这勾陈位也。宜矣。若戊己气弱，临其财宫太旺之地，或为财多身弱，或为杀重身轻，若以勾陈得位为美，岂不谬首？玄武当权，与此理相同也。
从革格，谓庚辛日干，见申酉戌全，或巳酉丑全，此多剥杂，原非纯粹可睹，与壬癸润下格理同，此二格多矣。未曾有富贵者，但当以别理推之。止有曲直稼穑二格多富贵，火全巳午未格，亦未见其美。由是尊其所正，而辟其所谬也。


安身命宫，原取逢卯安命，逢酉安身，其理何欤？然卯属东方正木，木主仁，仁主寿，故以命宫寓焉。酉属西方之方正金，金主义，义主宜，故以身宫寓焉。然命宫为受胎之初，故以仁木主之。仁有生生之道也。身宫为受胎之后。故以义方之，义有成身之道也，身命之立，其原于此，理出于正也。
安星辰法，当以，《五星指南》为之体，《琴堂》、《殿驾》为之用。体可祖之，而为造命之矜式，用可则之，而为祸福之根底。若《乔拗》，若《加盘》，若《步天经》，俱以命宫为祖。如寅亥二宫属木，畏金克这，喜之生之。卯戌二宫属火，辰酉二宫属金，申巳二宫属水，子丑二宫属土，午属太阳，未属太阴，生克之例同前。独午属太阳，被木星遮蔽光，其理颇非近正。然太阳为万物之尊，穹隆于万仞之上，木岂能蔽焉。但喜金水以伴之，其理甚是。未属太阳，未土计以独之，喜火罗金以护之，但诸星生克俱当以命而论，未可以身宫论之，善命在身先也。
限行于命宫之后，而不从身为庐舍，盖命属身之先也，胎之后，即以命宫为庐舍。人之祸福，但当究诸命宫。有何恩星？有何难星？如难星守命。［主］一生孤苦，恩星守命，［主］一生富贵。如命宫无星辰之可考，当以三合宫看，如坐寅。则看午戌宫也。如三合无，则看四正宫。但四正宫，颇不近理，如命宫畏金为难，行限亦畏之。凡诸财帛田宅等宫，俱同此也，此系五行生克，正理之说也。
度主，即以木度所属。如寅宫立命，缠尾火虎度，即以水克火星度星，为划度星，即以木恩星，但论度为准，则又有一说焉，或命宫所喜，或又度主所忌，一喜一忌，将何为主？然但以命宫为主，其理则近，若又以度论之，由惑人心矣。划度则以张剔谷《划度歌》为则。若日月木火土金水为正七曜星，若罗星则为水之奴，计星则为土之奴，气星则为木之奴，孛星则为水之奴，此为四余星。然七曜星命限逢之，见祸或浅。四余星命限逢之，见祸式烈。何也？七曜主星属君子，四余奴星属不人，狐假虎威，正理然也。
五星诸书之立，惟《五星指南》，所立起八字，安身合，安星辰，节气五行生克之理，此系看命之门户，不可无也，其余同则陈诸五行谬说类内。又若《五星》、《琴堂》、《殿驾》、《加盘》、《步天经》俱属正理。但五星之说，近正理者颇少，近谬说都颇多也。


郑尚书造庚寅壬午戊寅甲寅
朱尚书造庚辰丙戌戊戌甲寅
范尚书造辛巳辛丑乙卯丁亥
《格解》又分五行遇月支偏官，岁时中亦宜制伏为一节。分四柱纯杂有制，定居一品之尊，略见一位正官，官杀混杂反贱为一节。至于中间类有去官留杀，亦有去杀留官两句，乃删之而不用，俱属可疑。
《喜忌篇》云：四柱杀旺运纯，身旺为官清贵。
旧注云： 此七杀即偏官也。 且如甲忌庚为七杀，而甲生于寅地，乃身旺。其中暗包丙长生，则不畏金为杀。以杀化为偏官，则甲庚各自恃旺之势，而行纯杀之运，乃为极品之贵，此说似牵强。盖身杀或强，而或制伏得宜，固多权贵者，使柱中杀旺身强无制，又行纯杀无制之运，乃为极品之贵，恐不可从。或者又解为身旺杀旺，身杀居长生帝旺之乡，及通月气者是也。运纯谓中和之道，制杀化杀之运是也。清贵者，清高而贵显，绣衣黄门是也。盖四柱中七杀日主俱旺，无食神制杀，运入制伏之地，则为清高而贵显也。此说可从。
《喜忌篇》云：柱中七杀全彰，身旺极贫。
旧注解曰： 伤官本禄之七杀，败财本马之七杀，偏官本身之七杀，四柱有之，身旺建禄不为富矣。 此诚确论可从。盖建禄身旺之人，喜见财官，所谓一见财官，自然成福是已。忌见七杀反伤，所谓切忌会杀为凶是已。若柱中有伤官，则官禄之七杀彰矣。此所以为全彰，虽见禄身旺，聘不自聊者，故曰： 身旺极贫。 或曰此乃纯杀格怕身弱也。盖言人命四柱中七杀之神全彰著，又身弱者，乃极贫穷夭寿之人也，乃又为身弱极贫无寿。噫！以此解杀重身轻终身有损可也，以此解非夭即贫定是身衰遇鬼可也，解此节则凿之甚矣。
<继善篇>:云：庚值寅而遇丙，主旺无危。
补曰：庚日值寅，坐休绝之地，而柱中又遇丙，似乎衰而有危。然寅中戊土生长，能生庚金，以泄丙火之气，乃绝处逢生，名曰胎元受气，又名小长生。人命逢之，主一生造化，衣禄兴旺而无危，非言日主之旺也。下文云金遇艮而遇土，号曰还魂。或者以庚寅日为主旺不通，遂以庚值寅而为庚值申，以迎合主旺为日主之旺。非经本义，不可从。
古歌云：绝处逢生少人知，却去当生命理推。返本还原宜细辨，忽然屯否莫猜疑。
又歌云：或云胎养小长生，人命惟逢自积灵。若也修文应称遂，不然荣运亦光亨。
古歌云：偏官如虎怕冲多，运旺身强岂奈何。身弱虎强成祸害，身强制伏贵中和。
补曰：月上偏官，谓阳见阳，阴见阴。如甲生申月，乙生酉月，是已。为人刚暴好杀，触之则怒，性情如虎，最怕三性六害，或羊刃魁罡相冲，，必有凶祸。最喜运皆旺相，身强有制，化为权贵。若身弱杀强，无制之运，则虎加翼者也，其咆哮之威不可御，反为所噬。然偏官固宜制伏。亦贵中和。如一位偏官，制伏有二三，复行制伏之运，反不作福，何以言之？盖尽法无民，可绎思也。
又歌曰：偏官不可例言凶，有制还他衣禄丰。干上食神支又合，儿孙满眼福无穷。
解曰：偏官即克我之神，本为恶宿凶杀。然不可例言凶也，须要制伏。有制伏之权要，则衣禄不期丰而自丰。天干有食神，如甲见丙，地支有食神，如卯中乙木合申中庚金之类。则子孙振振，有无穷之福矣。所谓七杀有制亦多儿是已。
又歌曰：偏官有制化为权，英俊文章发少年。岁运若行身旺地，功名大用福双全。
解曰：偏官之格，虽为人凶暴无忌惮，然无制则为七杀，有制则为偏官，即化为权贵，少年稳步青云，在岁题名黄榜，碧是文章显赫之人，故曰英俊文章发少年。杀强有制，故曰美矣。若运衰弱，欲其大用也难矣。若岁运又无制，则声名特达遍朝野，所谓从杀多是大富大贵之人。所谓平生为富贵，只因杀重身柔，此等格局，但多夭耳。若运扶身旺，与杀为敌，或七杀透露，食神破局，皆不吉。
又歌云：五阳坐日全逢杀，弃命相逢命不坚。如见五阴临此地，杀星根败难言吉。
补曰：旧文末句，本谓杀星之根败而无气，身无所从，则祸即至，而为吉难言。或者改根败为临败，非也。又一说，改杀星而为杀强，以根败而为日主之根败亦非也。《格解》谓杀强根败吉难言，但非弃命从杀之意。盖从杀者，正不嫌于杀强根败耳。诚是但未知其根败，非日主之根败。识者详之。
又歌云：土临卯位三合全，木忌当生金水缠。火木旺乡名利显，再逢坤坎祸连绵。
补曰：旧文第二句，原是 不忌当生金水缠 而或者改为 不见 与末句 再逢 字不相应，仍当作不忌看。盖土临卯位，谓己卯日主，亥卯未三合杀局，谓从杀亦可。当生金水，俱有谓金生水，水生杀，亦不忌。或行火木旺运，杀印相生，功名显达。再行坤坎金水之运，必祸连。盖当生既逢金制，而运又逢之，必祸连绵不已，所谓食神破局反不吉是已。又一说末句旧文，原是福连绵，而或改为祸连绵亦非。盖己卯日主，逢亥卯未三合，是谓杀强身弱，当生金水相缠，水固生杀，而金能制杀。故不忌。及犯行身旺之地，则廊庙之客，金紫之贵，所必至矣，故曰功名大用双全。/////
又歌曰：杀星原有制神降，制旺身强贵必昌。若见制神先有损，反将富贵变灾殃。
解曰：煞星者，七杀偏官也。制神者食神也，使月上逢七杀，而有食神降制得宜。又身居强旺之地，则富贵荣昌必矣。若食神逢枭，则食神先自损矣，不惟失其富贵，且有灾殃。所谓食神制杀逢枭，不贫则夭是也。
《玄机赋》云：身强杀浅，杀运无妨，杀重身轻，制乡为福。
解曰：身居强旺而杀浅者，强行杀旺无制之运，亦无妨害，所谓原犯鬼轻，制却为非是也。七杀外重而身弱者，虽行制伏得宜之乡，方可发福，所谓一见制伏却为贵是已。
《天玄赋》云：杀星重而行杀旺运，早赴幽冥之客。
补曰：身弱杀重，宜行制伏之运，则为福为寿。而又行杀旺之乡，必至于夭寿而死。故云。
《定真篇》云：七杀无制，逢官禄为祸，而寿元不久。
七杀以有制为贵，若无制伏，又逢正官，且建其官之禄，如甲逢庚无制，又逢辛官星禄之数，则为官杀混杂。《万金赋》云：官杀混杂当寿夭。
《幽玄赋》云：身太柔杀太重，声名遍野。
身势太柔，略无一点根气，七杀太重，而满盘重重。三合火木旺乡，木生火，火生土，杀印相生，功名著，再逢申坎金水之运，福自连绵。盖当生虽有金水，而制伏尚不及，必再逢金水，方为制伏得宜，当享福于不替也。
丙戌戊戌辛未壬辰进贤朱廷升尚书贵命土厚埋金格
楠月：重重土厚去埋金，官杀那堪泄气深，最喜运行财旺地，声华不日振儒林。
辛未日干，身坐土位，年月日时俱有土盎，正谓金赖土生。土厚而金遭埋没，初行北方庚子辛丑运，金腿土气盛，塞滞不利。后行东方寅卯甲乙运，破土而生官杀，位登台阁。
庚子己卯癸酉辛酉严介溪阁老贵命去食存杀格
楠曰：见杀虽当论杀星，杀衰谁养杀精神。不堪卯木为真病，时有辛金去病人。
癸水生卯，己土杀星，天干透出，是以有杀只论杀。盖喜杀衰，要嫌地支两重乙木，暗来克杀，作一3杀制伏太过，则为重病。盖得辛酉时，冲去卯木为药也。早行南方，衰杀得地，登科甲，运入西方金运，制去病神，位登宰相，名显天下，贵而且寿。直入亥运，会起木来损杀，膏肓之疾复作，忽生奇祸而死。
丙子庚子丁丑辛亥江格溪刘翰十六公水重土轻格
楠曰：丁生子月水汪洋，七杀虽多喜被藏。幸得丑中土制，南方土运发非常。
丁火生于子月，七杀极旺矣。再加年日时中，俱有水气，来克丁火，但水虽多，喜静伏于地支，其凶未逞于天干。若原杀逞天干，主早年夭也。壬寅癸丑甲辰运，虽是东方，亦嫌壬癸水盖头，虽好亦蹇晦。大运入巳午未，冲去水神，财发万缗，盖喜土来克水也。入身水得长生，寿至八十余死。
丑壬寅庚子乙酉书坊杨员四公富命制杀太过
楠曰：庚生寅月火神经，壬癸重来制伏明。土木运中人富贵，再行金水祸来并。
庚子日生寅月，年月丁壬作化，生火助杀，用杀明矣。本命三阳之火尚衰，金水寒威犹在，壬癸水透天干，制伏太过，病在此矣。犹喜羊刃存时，丑酉合金得局，身主不弱，又得乙庚存时，化金成旺，早行子丑，丙火气寒，杀衰不能为我运动，故多蹇滞。渐行己亥，甲木财神得生，财来生杀，隐隐兴隆。一入戊戌，原壬水为丙火之病神，一见戊土，克去壬水净尽，如鸿毛之遇风，飘然而举，如枯苗之得雨，勃然而兴，财发万缗，书林出色，岂偶然哉！大运入酉，丙火杀神死地，更且财来生水，水来灭杀，法尽无民，其死也非偶然也。
癸巳己未庚子甲申临川饶舜臣春元贵命制杀太过格
楠曰：庚生未月火虽炎，制杀那堪水火严。甲乙丙丁资杀运，青云得路岂能淹。
此格与李阁老制杀之理颇同。但未月二阴，水方进气，水气比肩更甚。运行东方，财来生杀，七杀得权，云路高登，其理宜也。
丙戌庚子丁卯丙午吾都王仁五公制杀太过富命
楠曰：丁生子月水虽寒，一杀那堪制两般。己土病神宜卯木，东方木运始堪欢。
丁生子月，杀星本旺，那堪一杀而有戌午两土以制之，正谓杀不足，而制有余。赖有日下卯木，破出午中己土，以卯木为福神，东方壬寅癸卯甲乙运，助起木来克土，财发千缗。一入巳午未乡，破败如洗，未运土重，杀墓死矣。
己酉戊辰癸酉丙辰江格溪傅佑十五公富命杀多生印格
楠曰：癸水生辰土气重，土生金印助身荣。不堪丙火为金病，见水名为既济功。
癸水生辰，本为土重水轻也。官杀虽重，盖得己土贪生于酉，戊土自坐辰库，更得辰相合，其土见金不来克身，反去生印，而助身也。遥见时上丙火精欲克酉为病，迨后入丙寅运，金绝于寅，倾家荡产，片瓦未留。一入北方，见水去火存印，一发如雷。入戌，火土太重死矣。
庚午己丑壬辰甲辰抚城过桓文生员土重水轻格
楠曰：壬临丑月水之垣，杀重官多也不。制杀喜看时有甲，棘闱之陈几乎先。
壬辰日生丑月，壬水之气有寓焉。但四柱有土，官杀之气盛，水气轻也。喜时上甲木进气制杀，本为登科之命，但不合年上有庚坏甲，故此未遂。运行寅卯壬运，木神生旺，屡战秋闱。大运入辰丙午流年，戊土杀得地，杀旺攻身而死。
甲午丁丑壬辰甲辰宜黄县住廪牵猪牯贫命杀重身轻
楠曰：壬临丑月杀星多，印破难生受折磨。再看运行财杀地，一生劳碌受奔波。
壬水虽生丑月，盖因财杀太多，虽丑中有一点辛金，盖缘不曾会局，月有丁火，贴身暗破辛金坏印，作不得杀化印生。只作杀重身轻。运行东方，木神制杀，衣食颇给。再行南方，杀旺运，身虽不死，亦住廪牵猪牯度活，入未杀重而死。
壬辰丁未辛丑甲午临川刘觉吾贵命火重水轻格
楠曰：辛生未月火乘权，时杀重逢一气全。制杀水轻宜水运，官居枢要掌铨衡。
辛金生于未月，伏制犹炎，喜年上丁壬合杀为贵。月中虽有丁火，丑中癸水去之，止用时上一位贵格。然火气旺而水气轻，原虽有壬癸之水，且四柱土重，亦能去水也。所以运入亥位，显官，其理然也。
壬辰丁未辛丑壬辰水重火轻之格
楠曰：两火那堪六水伤，杀星制过害非常。再行水运生难获，死败徒流祸几场。
辛金生未，本是火炎之域，夫何止有二火为杀，六水制之，此为七杀制过，尽法无民，可不畏哉。与前贵造天渊之隔，理则然也，前则有甲午时，多一重木火之气，则火重水轻，所以宜行北方。此则水重火轻，则畏行北方。此命一入亥运，问辽东三万里充军，壬水年水又旺，非命而死也。
甲寅辛未辛未丁酉临川周半峰火多为病格
楠曰：辛金坐未杀星多，丁火伤辛苦太多。运喜北方能去杀，最宜水火制中和。
辛生未月，丁火过多，运入北方水运，滥知命术，而得冠带，自且不知，吾以水济火炎之理告之，方谙斯理。吾以寅运火旺必死，寅运果死耳。
己未己巳庚子甲申建宁李默阁老制杀太过贵命火不足格
楠曰：庚金巳月杀虽强，制杀那堪水性狂。衰杀喜行寅卯运，北方重见水难当。
庚生巳月，杀星本然旺矣。夫何见水结局制杀星？虽年支有丁火相帮，然又见土多，亦泄弱火之气。此以制杀太过，运行丙寅丁卯乙丑，火木之地，助起杀神，能为我用，此所谓火不足宜补起火也。位登黄阁。运行亥子，水来破杀，死宜矣。
丁酉丙午戊寅丁巳临川帅谦斋贵制杀太过格
楠曰：戊寅日下杀星微，己酉那堪太制之。运入东方官杀显，枯苗得雨发生机。
戊土生午，火气炎盛，运入壬癸去火之炎，再喜培起寅中甲木，其贵然耳。此以火旺衰杀为病，去火存杀为去病神也。
乙酉丁亥丙午己丑先伯英四公制杀太过格
楠曰：丙生亥月两帮身，一杀那堪三制神。运入西方生杀地，超腾不作等闲人。
丙火生亥，杀星本可畏也，然有丁火，合去三重己土制之太过。大运入乙酉甲申，破土生杀，发财数千缗。壬癸运美，午未运中制杀太甚，屡遭凶变，入巳丙戌年，六十二岁死矣，重见戊土破壬也。
丁未己酉乙巳丁亥先兄西庵制杀太过
楠曰：乙木生临酉巳垣，两金制火制相连。不宜见火重攻杀，去火存金是福田。
乙木生酉月，本根轻也，畏金制。夫何金少而火多，制杀太过，尽杀无民？在行丙午，制过杀星，屡屡克子，且财名不遂。大运入辰，坐壬癸之水，去火存金，财源大振，贵产佳儿，福寿两全。寅运见火克金，灾生回禄，入丑杀星入墓，八十三岁而死。
庚辰甲申丁未丙午宜黄谭二华尚书贵命身强杀浅格
楠曰：丁火生申水气微，杀轻身旺贵何疑。水轻喜入汪洋运，职掌兵权震外夷。
丁生申月，伏火尚有余炎，盖喜年月合成杀局，所谓身强杀浅，万户封侯。运行北方，补其水用杀得权，名魁夷夏，岂偶然哉。俗术安以龙奔天河为誉，不根理之所有，何其谬哉？
乙酉辛巳己酉乙亥本府杨太爷贵命身强杀签格
楠曰：己土生临身旺相乡，土金清秀大非常。财逢七杀轻为病，滋杀威权显庙廊。
己生巳月，火土本旺，盖辛金清清透出，己土好泄其精，而从金为用神，杀为权柄，盖得时上杀星，宜行杀旺地，及生杀地。所以运转东北，七杀本轻，今得生旺之地于东北，耿耿二运，岂不富且贵乎。止畏辛金制杀太过，则不及耳。
丁卯甲辰戊午癸亥一丐者命杀重无制
楠曰：戊土生辰木旺乡，贴身七杀太刚强。不堪顽杀原无制，只作齐人觅四方。
戊土生辰木之分野，再加亥卯结成木局。且甲木透出天干，又行北方财地，生其七杀，正谓财生七杀赶身衰，运虽有庚辛，亦不能制者何也？盖缘四柱中原无一点金气，虽逢金亦不能制，根在苗先也。一生为乞丐，亥运杀旺方死。
丙子甲午己亥乙亥女命贫淫夫星犯重
楠曰：争权官杀亦何多，叠见夫星克制过。洛浦风尘真可鄙，只因八字犯淫讹。
己土得禄于子，身主有气，又不能从杀也，而且见三甲作合，贪合忘夫，所合不得其正。再行东方官杀，多夫之地，岂不大肆淫风，而作桑间濮上之女乎。且身旺不旺而弱不弱，还作杀重，贫可知矣。
壬辰己酉乙未辛巳尚书妻火少金多格
楠曰：乙木那堪叠见金，金多火少病堪寻。去金宜入南方运，宫闾方知有贵人。
乙日生于酉月，巳酉合成金局。木不足而金有余，此谓夫星太旺，宜伤官食神之运，以克去其夫而得其夫。所以贵而有子也，正谓金有余，行火运以去其金也。一生富贵，夫子全美也。
丙申癸巳己亥乙亥女贵命金有余财不足格
楠曰：己临亥日坐夫宫，申巳刑冲作病神。运入东方夫旺地，岂同闺阁等闲人。
己土生临巳月，庚金得禄得生，两重亥中夫星，克去明矣。惟有时上一点杀星为夫也。夫星孤秀，所以行东方旺夫之地，夫为参政，五子俱非常人，子星得禄故也。
庚寅甲申戊辰丁巳克损七杀金有余财不足之格
楠曰：金神克木不存夫，叠叠刑冲夫不如。行运不宜金再见，不堪重睹镜鸾孤。
戊土用年上寅中甲木为夫，申宫庚金破之，用日上寅木为夫，巳上庚金破之，用月上甲木为夫，年上庚金破之，徒见夫而无夫也。一入辛巳庚运，三年而两嫁有之，五年而三嫁有之，损七夫矣。
辛巳乙未乙酉壬午逸叟妻火重而金颇轻
楠曰：乙木生临伏火炎，金衰颇以火为嫌。丙丁运上多灾病，金水重逢乐自然。
乙木生临六月中旬，火气炎蒸，虽有多金，然金气自消矣。但喜坐下夫星得禄，虽火旺而不能伤夫也。凡女命坐下见夫星者当美。初行丙丁二字，辛金被制，生子不育，而且多灾。戊己艮金之运，助比夫星，生子而身颇安也。
乙卯癸未辛未甲午旺兴夫子命火重水轻格
楠曰：辛金坐未火炎阳，金水三阴入旺乡。最慨四柱多火气，喜行金水福荣昌。
辛金生未，三阴将进之时。夫子二星，俱已受气。但四柱水金尤盛。但得火俱伏藏，天干动制之有力。早行丙戌，助夫攻身，屡损子星。运入北方，火炎水制，助子兴家，五福俱全。入寅七十五死，兄嫂长三孺人也。
丙戌丁酉乙巳戊寅贫命制夫太过
楠曰：乙木逢金夫本荣，不堪太重制夫星。北方运美南方否，此理分明岂徇情。
乙木生临酉月，坐下夫星得禄，本为好也。不堪重重见火，伤损夫星，再行南方午未运中，夫逃子窜，身儿不振，盖为火多制金也。癸巳壬辰两运，衣食满给，夫子如故，盖喜壬癸水破火而存金也。
辛丑辛丑乙亥丙戌先贫后富金多火少
楠曰：乙木逢金火损伤，时逢丙火制相当。直看老景南方运，夫子兴隆大异常。
乙木生丑，木气本枯，再加五杀攻之，身益衰矣。赖有丙火进气，制杀福神，早行壬癸破丙，颇收艰辛。一入南方，丙午丁未克杀之地，五福俱全，入申杀旺方死。
甲戌辛未乙丑乙酉先贫后富金多火少
楠曰：乙木生临未月提，木衰金旺理可知。直须火运将金克，定主兴夫并旺儿。
乙木生未，虽有甲乙之木三重，夫何木气退而金气进，更且火气轻而不能制金，所以见夫星多而身衰者，返为身之贼也。运行己巳戊辰。财又生杀，贫苦克夫。一入丁卯，火制杀星，再醮助夫，丙寅旺杀得制，安享优游，子孙并秀。
戊申甲子乙丑乙酉娼贱命杀多无制格
楠曰：乙木金多制太过，再行金运失中和。娼淫浊乱污中垢，受制于人楚挞多。
乙木生子，木气无根，水木漂泛，四柱重重金气，所以金多无夫，岂不为娼妓乎？原金多再行金旺之地，七杀攻马，受制于人，多遭捶楚，入庚破甲，死无根也。
丙子壬辰庚子庚辰贱婢夫轻制过
楠曰：夫星衰弱制重重，火少那堪水气冲。再入北方夫气绝，一生婢妾走西东。
不合丙火无根，夫星透出，壬水重重克之，不宜运入北方，水气益盈，夫气日益不足。虽金水轻清，只作伶俐贱婢，理本然也。
丙子戊戌壬午戊申尚书夫人水进气夫透天干格
楠曰：壬水生临九月秋，水神进气涌寒流。子午结局源深远，紫诰荣封两国优。
壬水生临五阴之候，水气盈矣。两重戊土杀星，各坐生库之地，其杀各有位矣。更得下通水局，任杀为夫。南方杀旺之地，相夫贵格，更兼旺子，子从夫出故也。
癸巳己未己亥己巳富夭女命制过夫星
楠曰：己声未月木为夫，两巳来冲木气无。再入西方金旺地，金多克木寿应阻。
己生未月，本用甲乙木为夫也。夫何六月木衰，再加两巳中庚金克之，其夫盖衰矣。但八字纯粹，生于富家，不宜运入庚申，再加庚金得禄，夫星之气绝无，未嫁而死宜矣。观其八字虽好，而行运不及。正谓源清而流浊也。
亥庚子戊戌己未状元妻衰夫行夫旺运格
楠曰：戊土临乾木得生，喜逢水旺木芽萌。夫衰最喜夫生运，定作人间女状元。
戊戌土实自坐财乡，更得年上甲木夫星得生，而喜木衰，有庚辛天干之金，暗来损木，则为有病，方为贵命也。大运一入壬寅，衰夫得禄，相夫而登廷试第一，岂不宜乎。又且生子，而作方伯，盖贵子亦从贵夫生也。入巳，庚金损破夫星。而死。
时上一位贵格
楠曰：时上一位格，盖取时上一点杀星。若日干生旺，时上有杀，则用之为时上一位贵。若身旺杀衰，喜行旺运，富贵多子，盖杀乃子星也，身旺能任其子也。若日干弱，时上杀旺，怕行杀旺及财运，正谓财生七杀赶身衰，则主贫贱无子。杀能克身，不能生子，正谓时逢七杀水无儿。若时上有杀，亦要先安置杀星，或制去之，或合去之，方可用月上用神。
如不曾克制此杀，即当把时上杀为用神，月上虽有印星财星，亦不能用。故格格推详，以杀为重。前人立言，说不分明。
补曰：时上牌内官，即时上一位贵格也。如阳见阳干，阴见阴干，相克是也。透出为妙，只许一位，四柱不许再见。若年月日又有，则为辛苦劳碌之命也。要本身自旺如甲寅，自生如甲子之类，又要有制伏。有制则为偏官，无制则为七杀。又要制伏得中和，一位七杀，却有两三位制伏，是为太过。虽有学问，不荣仕路，乃是贫寒一老儒。故《喜忌篇》云： 偏官时遇，制伏太过，乃是贫儒。 四柱制伏多，要行七杀旺运，或三合得地，可发。若原无制伏，要行制伏之运，可发。如遇杀旺，无以制之，则祸生矣。时偏官为人性，重刚执不屈，傲物自高，胆气雄豪。月偏官亦然。
又补曰：食神制杀，化鬼为官，固宜权贵。所谓食居先，杀居后，功名两全是已。羊刃合杀，变凶为吉，亦能权贵。所谓甲以乙妹妻庚，凶为吉兆是已。
又补曰：食神制杀，不宜逢枭则祸，故曰食神制杀逢枭，不贫则夭。羊刃合杀，不宜财多，财多必咎。故曰，财生杀党，夭折童年。
又曰：食神固能制杀，伤官亦能制杀，但伤官不如食神之力。夫羊刃固能合杀，而伤官亦能合杀，但伤官不如羊刃之势显。阳日伤官能制杀而不能合杀，如甲日见丁为伤官，能制庚金之杀，而不能合庚是已。阴日伤官能合杀，而自克制杀，如乙日见丙为伤官，能合辛金之杀，自能制辛是已。
又曰：杀一也，而驯服为用有二，制与化是也。制杀者，食神也，所谓服之以力也。化杀者印绶也，所谓服之以德也。与其制之以力，不若化之以德，故《通明赋》云： 制杀不如化杀高 。制化不可并立，有制不必有化，有化不必有制。倘若化神弱，制神强，施恩有不足之怨，化神旺，制神衰，临事无禁制之能。
古歌云：时上偏官一位强，本身健旺富非常，年月并无官财杀，独于时位最相当。
又曰：时上一位贵，藏在支中是，日主要刚强，利名方有气。
补曰：此言时支偏官，如甲逢申时，乙逢酉时之类，乃藏在支中者也。日主强旺，名利必振，惟忌身弱，而力不能胜也。
又曰：时上偏官喜刃冲，身强制伏禄丰隆，正官若也来相混，身弱财生主困穷。
补曰：时上偏官，如甲日见庚干，乙日见辛干之类，不怕冲刑羊刃故也。《继善篇》云： 时上偏官喜刃喜冲 。日主生旺，年月有食神制伏，所谓食居先，杀居后，功名两全，爵禄丰厚，不喜正官来混。有兄不显其弟，加以身势衰弱，财生杀党，必主贫寒困苦，所为不遂。
又曰：时上偏官一位强，日辰自旺贵非常。有财有印多财禄，注定天生作栋梁。
补曰：时上偏官，只喜一位，四柱中不要再见。日主自旺，如甲寅乙卯，或生于寅卯月之类，则身杀两强，富贵过人。有财则时杀有根，有印则化杀生身，财马官禄，自然兴旺。
又曰：时逢七杀是偏官，有制身强好命看。制过喜逢杀旺运，三方得地发何难。
补曰：时逢七杀，乃是时上偏官格。身旺有制，如有一位杀，则有一位制，乃是贵人。文章振发，当作好命看。若有两三位制伏，则为制伏太过，逢杀旺三合，得地之运，其发达也，勃然不可遏。苟制伏太过，而又不能行杀旺之运，虽文过李杜，终不能显。
又曰：时逢七杀本无儿，此理人当仔细推。岁月时中知有制，定知有子贵而奇。
补曰：时上偏官建禄，主克子。若岁月中有食神制伏，或刃合，不惟有子，而且贵。故曰：时上偏官有制，晚子英奇。
《四言独步》云：时杀无根，杀旺取贵。时杀多根，杀旺不利。
补曰：且如庚用迎为杀，生于寅，旺于巳午，库于戌，乃杀之跟、根也。《格解》以财为根，亦是。若时干虚露，既无根气，又无财生，运行杀旺，富贵可得，如三合得地，既多根气，又有财生，再行杀旺之乡，反不利，而贫苦者多矣。
乙丑乙酉辛巳甲午东乡徐少初贵命金火相停金重火轻格
楠曰：辛金坐酉旺成行，火炼秋金大异常。金旺火轻宜火运，少年早折桂枝香。
辛生酉月，喜得巳酉丑全成金局，喜得时上一点火神得禄，时上一位贵也，明矣。大抵金气全局，金气还胜，所以行午运，甲午流年，中乡试，联登黄甲。有乙未年生人，少了一顶金，午字运不好。所以金宜旺也。
丁亥壬子辛巳丁酉临川序舒尚书贵命基金白水清水制火过格
楠曰：辛金子月水金清，留杀冲官格局明。金冷水轻重畏水，宜行火运展经纶。
去留舒配，用格明矣。年上七杀，壬水去之。日上正官，亥中壬水去之。惟存时上丁火，作时上一位贵格。但十一月之火，风寒之候。火气衰弱为病。畏金水之乡，宜丙丁戊己之运，真贵人也。盖丙丁能助起衰杀也，戊己能制壬癸水也。


毛价川尚书造甲寅丙子丁巳甲辰
古杀为用神杂官有制例
帖木丞相造戊申辛酉乙巳丙子
李御带造戊子乙丑丁未辛亥
黄状元造壬子甲辰己卯壬申
何参政造丙寅戊戌壬戌辛丑
虽不一晶，合官星七杀交差,却以合杀为贵。
郎中造丙子甲午辛亥辛卯
虽不富，合杀有去留而贵。
古官为用神杂杀有制例
脱脱太师造甲寅己巳癸酉丁巳
叶丞相造壬寅壬寅己卯壬申
陈寺丞造乙酉辛巳辛未戊子
古官煞混杂例癸亥癸亥丙午壬辰
古时偏官杂正官有制例
史卫王弥远造甲申丙寅乙卯辛巳
右丞相造己亥癸酉庚午丙戌
三宝奴丞相造庚午辛巳甲申壬申


年上财官，主祖宗之荣显；月上官杀，主兄弟之凋零。又曰：年看祖宗兴废事，月推父母定留存。然年属祖宗之宫临财官之地，乃坐禄马之乡，荣显理然也。但坐比肩劫财，无财官之地。乃坐禄马之乡，荣显理然也。但从比肩又当与罗土之祖宗，月上兄弟两宫相寓而参看焉。若岁月无财官，俱主根基浅薄，白手成家，独月令官杀司权，俱主损伤兄弟。虽有兄弟，多主阋墙，何也？比肩乃兄弟之寿星，见官杀面克之，安得不损兄弟乎？故曰：官杀排门兄寿夭，杀官司户弟成行。故月乃门户也，又若日通月气，比肩神旺，多主鸿雁成行，理虽如是，变贵变通。苟或日主根多，比肩太旺，亦主参商，盖缘兄弟多来劫财神也，此又喜官杀而得兄弟也。偏财为父，比劫重重损父亲，正印为母，星旺处虽损母，以官杀为子，伤官食神多损子。若官杀太重，克制日主，早自身救死不赡，安能生子乎 必须食神伤官，制去官杀，方能生子也。男命如斯，女命亦然。若财官旺而日主弱，夫家兴而母家灰，盖财官乃旺夫之物也。然财能损母，官能克兄弟，多主父母兄弟凋零。孤鸾曰：木火蛇无婿，盖乙巳日也。然乙巳坐下有庚夫，丁巳会下有庚财，有财能生夫也，不可谓夫婿也。女命生此二日，多主旺夫旺子也。金猪岂有郎，辛亥日坐下有正财，财亦能主夫，岂可谓无郎乎？土猴长独卧，乃戊申日也，坐下有庚金，能克夫也。发命戊申日，极损夫也。木虎定居孀，甲寅日也。夫星绝于寅也，不能生子也。又喜印星损其子，养其精，方能生子也。若食神伤官少，而又嫌印星，能损其食神伤官子也。若辰戌丑未四字全，此坐天地之四狱也，又安能生乎？若止犯二字，亦不畏也若夫星子入墓，亦难为夫子也。男女二命，俱不可犯。妻星夫星子星而论之，但只看八字，有病能去其病，由有妻有夫子也。论六亲只是死格，说见上文五星谬说内。


曹操仓亭破本初玄德荆州依刘表
却说曹操乘袁绍之败，整顿军马，迤逦追袭。袁绍幅巾单衣，引八百余骑，奔至黎阳北岸，大将蒋义渠出寨迎接。绍以前事诉与义渠。义渠乃招谕离散之众，众闻绍在，又皆蚁聚。军势复振，议还冀州。军行之次，夜宿荒山。绍于帐中闻远远有哭声，遂私往听之。却是败军相聚，诉说丧兄失弟，弃伴亡亲之苦，各各捶胸大哭，皆曰： 若听田丰之言，我等怎遭此祸！ 绍大悔曰： 吾不听田丰之言，兵败将亡；今回去，有何面目见之耶！ 次日，上马正行间，逢纪引军来接。绍对逢纪曰： 吾不听田丰之言，致有此败。吾今归去，羞见此人。 逢纪因谮曰： 丰在狱中闻主公兵败，抚掌大笑曰：果不出吾之料！ 袁绍大怒曰： 竖儒怎敢笑我！我必杀之！ 遂命使者赍宝剑先往冀州狱中杀田丰。
却说田丰在狱中。一日，狱吏来见丰曰： 与别驾贺喜！ 丰曰： 何喜可贺？ 狱吏曰： 袁将军大败而回，君必见重矣。 丰笑曰： 吾今死矣！ 狱吏问曰： 人皆为君喜，君何言死也？ 丰曰： 袁将军外宽而内忌，不念忠诚。若胜而喜，犹能赦我；今战败则羞，吾不望生矣。 狱吏未信。忽使者赍剑至，传袁绍命，欲取田丰之首，狱吏方惊。丰曰： 吾固知必死也。 狱吏皆流泪。丰曰： 大丈夫生于天地间，不识其主而事之，是无智也！今日受死，夫何足惜！ 乃自刎于狱中。后人有诗曰： 昨朝沮授军中失，今日田丰狱内亡。河北栋梁皆折断，本初焉不丧家邦！ 田丰既死，闻者皆为叹惜。
袁绍回冀州，心烦意乱，不理政事。其妻刘氏劝立后嗣。绍所生三子长子袁谭字显思，出守青州；次子袁熙字显奕，出守幽州；三子袁尚字显甫，是绍后妻刘氏所出，生得形貌俊伟，绍甚之，因此留在身边。自官渡兵败之后，刘氏劝立尚为后嗣，绍乃与审配、逢纪、辛评、郭图四人商议、原来审、逢二人，向辅袁尚；辛、郭二人，向辅袁谭；四人各为其主。当下袁绍谓四人曰： 今外患未息，内事不可不早定，吾将议立后嗣：长子谭，为人性刚好杀；次子熙，为人柔懦难成；三子尚，有英雄之表，礼贤敬士，吾欲立之。公等之意若何？ 郭图曰： 三子之中，谭为长，今又居外；主公若废长立幼，此乱萌也。今军威稍挫，敌兵压境，岂可复使父子兄弟自相争乱耶？主公且理会拒敌之策，立嗣之事，毋容多议。 袁绍踌躇未决。忽报袁熙引兵六万，自幽州来；袁谭引兵五万，自青州来；外甥高干亦引兵五万，自并州来：各至冀州助战。绍喜，再整人马来战曹操。时操引得胜之兵，陈列于河上，有土人箪食壶浆以迎之。操见父老数人，须发尽白，乃命入帐中赐坐，问之曰： 老丈多少年纪？ 答曰： 皆近百岁矣。 操曰： 吾军士惊扰汝乡，吾甚不安。 父老曰： 桓帝时，有黄星见于楚、宋之分，辽东人殷馗善晓天文，夜宿于此，对老汉等言：黄星见于乾象，正照此间。后五十年，当有真人起于梁沛之间。今以年计之，整整五十年。袁本初重敛于民，民皆怨之。丞相兴仁义之兵，吊民伐罪，官渡一战，破袁绍百万之众，正应当时殷馗之言，兆民可望太平矣。 操笑曰： 何敢当老丈所言？ 遂取酒食绢帛赐老人而遣之。号令三军： 如有下乡杀人家鸡犬者，如杀人之罪！ 于是军民震服。操亦心中暗喜。人报袁绍聚四州之兵，得二三十万，前至仓亭下寨。操提兵前进，下寨已定。次日，两军相对，各布成阵势。操引诸将出阵，绍亦引三子一甥及文官武将出到阵前。操曰： 本初计穷力尽，何尚不思投降？直待刀临项上，悔无及矣！ 绍大怒，回顾众将曰： 谁敢出马？ 袁尚欲于父前逞能，便舞双刀，飞马出阵，来往奔驰。操指问众将曰： 此何人？ 有识者答曰： 此袁绍三子袁尚也。 言未毕，一将挺枪早出。操视之，乃徐晃部将史涣也。两骑相交，不三合，尚拨马刺斜而走。史涣赶来，袁尚拈弓搭箭，翻身背射，正中史涣左目，坠马而死。袁绍见子得胜，挥鞭一指，大队人马拥将过来，混战大杀一场，各鸣金收军还寨。
操与诸将商议破绍之策。程昱献十面埋伏之计，劝操退军于河上，伏兵十队，诱绍追至河上， 我军无退路，必将死战，可胜绍矣。 操然其计。左右各分五队。左：一队夏侯惇，二队张辽，三队李典，四队乐进，五队夏侯渊；右：一队曹洪，二队张郃，三队徐晃，四队于禁，五队高览。中军许褚为先锋。次日，十队先进，埋伏左右已定。至半夜，操令许褚引兵前进，伪作劫寨之势。袁绍五寨人马，一齐俱起。许褚回军便走。袁绍引军赶来，喊声不绝；比及天明，赶至河上。曹军无去路，操大呼曰： 前无去路，诸军何不死战？ 众军回身奋力向前。许褚飞马当先，力斩十数将。袁军大乱。袁绍退军急回，背后曹军赶来。正行间：一声鼓响，左边夏侯渊，右边高览，两军冲出。袁绍聚三子一甥，死冲血路奔走。又行不到十里，左边乐进，右边于禁杀出，杀得袁军尸横遍野，血流成渠。又行不到数里，左边李典，右边徐晃，两军截杀一阵。袁绍父子胆丧心惊，奔入旧寨。令三军造饭，方欲待食，左边张辽，右边张郃，径来冲寨。绍慌上马，前奔仓亭。人马困乏，欲待歇息，后面曹操大军赶来，袁绍舍命而走。正行之间，右边曹洪，左边夏侯惇，挡住去路。绍大呼曰： 若不决死战，必为所擒矣！ 奋力冲突，得脱重围。袁熙、高干皆被箭伤。军马死亡殆尽。绍抱三子痛哭一场，不觉昏倒。众人急救，绍口吐鲜血不止，叹曰： 吾自历战数十场，不意今日狼狈至此！此天丧吾也！汝等各回本州，誓与曹贼一决雌雄！ 便教辛评、郭图火急随袁谭前往青州整顿，恐曹操犯境；令袁熙仍回幽州，高干仍回并州：各去收拾人马，以备调用。袁绍引袁尚等入冀州养病，令尚与审配、逢纪暂掌军事。却说曹操自仓亭大胜，重赏三军；令人探察冀州虚实。细作回报： 绍卧病在床。袁尚、审配紧守城池。袁谭，袁熙、高干皆回本州。 众皆劝操急攻之。操曰： 冀州粮食极广，审配又有机谋，未可急拔。现今禾稼在田，恐废民业，姑待秋成后取之未晚。 正议间，忽荀彧有书到，报说： 刘备在汝南得刘辟、龚都数万之众。闻丞相提军出征河北，乃令刘辟守汝南，备亲自引兵乘虚来攻许昌。丞相可速回军御之。 操大惊，留曹洪屯兵河上，虚张声势。操自提大兵往汝南来迎刘备。却说玄德与关、张、赵云等，引兵欲袭许都。行近穰山地面，正遇曹兵杀来，玄德便于穰山下寨，军分三队：云长屯兵于东南角上，张飞屯兵于西南角上，玄德与赵云于正南立寨。曹操兵至，玄德鼓噪而出。操布成阵势，叫玄德打话。玄德出马于门旗下。操以鞭指骂曰： 吾待汝为上宾，汝何背义忘恩？ 玄德曰： 汝托名汉相，实为国贼！吾乃汉室宗亲，奉天子密诏，来讨反贼！ 遂于马上朗诵衣带诏。操大怒，教许褚出战。玄德背后赵云挺枪出马。二将相交三十合，不分胜负。忽然喊声大震，东南角上，云长冲突而来；西南角上，张飞引军冲突而来。三处一齐掩杀。曹军远来疲困，不能抵当，大败而走。玄德得胜回营。
次日，又使赵云搦战。操兵旬日不出。玄德再使张飞搦战，操兵亦不出。玄德愈疑。忽报龚都运粮至，被曹军围住，玄德急令张飞去救。忽又报夏侯□引军抄背后径取汝南，玄德大惊曰： 若如此，吾前后受敌，无所归矣！ 急遣云长救之。两军皆去。不一日，飞马来报夏侯惇已打破汝南，刘辟弃城而走，云长现今被围。玄德大惊。又报张飞去救龚都，也被围住了。玄德急欲回兵，又恐操兵后袭。忽报寨外许褚搦战。玄德不敢出战，候至天黑，教军士饱餐，步军先起，马军后随，寨中虚传更点。玄德等离寨约行数里，转过土山，火把齐明，山头上大呼曰： 休教走了刘备！丞相在此专等！ 玄德慌寻走路。赵云曰： 主公勿忧，但跟某来。 赵云挺枪跃马，杀开条路，玄德掣双股剑后随。正战间。许褚追至，与赵云力战。背后于禁、李典又到。玄德见势危，落荒而走。听得背后喊声渐远，玄德望深山僻路，单马逃生。
捱到天明，侧首一彪军冲出。玄德大惊，视之，乃刘辟引败军千余骑，护送玄德家小前来；孙乾。简雍，糜芳亦至，诉说： 夏侯惇军势甚锐，因此弃城而走。曹兵赶来，幸得云长挡住，因此得脱。 玄德曰： 不知云长今在何处？ 刘辟曰： 将军且行，却再理会。 行到数里，一棒鼓响，前面拥出一彪人马。当先大将，乃是张郃，大叫： 刘备快下马受降！ 玄德方欲退后，只见山头上红旗磨动，一军从山坞内拥出，为首大将，乃高览也。玄德两头无路，仰天大呼曰： 天何使我受此窘极耶！事势至此，不如就死！ 欲拔剑自刎，刘辟急止之曰： 容某死战，夺路救君。 言讫，便来与高览交锋。战不三合，被高览一刀砍于马下。
玄德正慌，方欲自战，高览后军忽然自乱，一将冲阵而来，枪起处，高览翻身落马。视之，乃赵云也。玄德大喜。云纵马挺枪，杀散后队，又来前军独战张郃。郃与云战三十余合，拨马败走。云乘势冲杀，却被郃兵守住山隘，路窄不得出。正夺路间，只见云长、关平、周仓引三百军到。两下相攻，杀退张郃。各出隘口，占住山险下寨。玄德使云长寻觅张飞。原来张飞去救龚都，龚都已被夏侯渊所杀；飞奋力杀退夏侯渊，迤逦赶去，却被乐进引军围住。云长路逢败军，寻踪而去，杀退乐进，与飞同回见玄德。
人报曹军大队赶来，玄德教孙乾等保护老小先行。玄德与关、张、赵云在后，且战且走。操见玄德去远，收军不赶。玄德败军不满一千，狼狈而奔。前至一江，唤土人问之，乃汉江也。玄德权且安营。土人知是玄德，奉献羊酒，乃聚饮于沙滩之上。玄德叹曰： 诸君皆有王佐之才，不幸跟随刘备。备之命窘，累及诸君。今日身无立锥，诚恐有误诸君。君等何不弃备而投明主，以取功名乎？ 众皆掩面而哭。云长曰： 兄言差矣。昔日高祖与项羽争天下，数败于羽；后九里山一战成功，而开四百年基业。胜负兵家之常，何可自隳其志！ 孙乾曰： 成败有时，不可丧志。此离荆州不远。刘景升坐镇九郡，兵强粮足，更且与公皆汉室宗亲，何不往投之？ 玄德曰： 但恐不容耳。 乾曰： 某愿先往说之，使景升出境而迎主公 玄德大喜，便令孙乾星夜往荆州。到郡入见刘表，礼毕，刘表问曰： 公从玄德，何故至此？ 乾曰： 刘使君天下英雄，虽兵微将寡，而志欲匡扶社稷。汝南刘辟、龚都素无亲故，亦以死报之。明公与使君，同为汉室之胄；今使君新败，欲往江东投孙仲谋。乾僭言曰：不可背亲而向疏。荆州刘将军礼贤下士，士归之如水之投东，何况同宗乎？因此使君特使乾先来拜白。惟明公命之。 表大喜曰： 玄德，吾弟也。久欲相会而不可得。今肯惠顾，实为幸甚！ 蔡瑁谮曰： 不可。刘备先从吕布，后事曹操，近投袁绍，皆不克终，足可见其为人。今若纳之，曹操必加兵于我，枉动干戈。不如斩孙乾之首，以献曹操，操必重待主公也。 孙乾正色曰： 乾非惧死之人也。刘使君忠心为国，非曹操、袁绍、吕布等比。前此相从，不得已也。今闻刘将军汉朝苗裔，谊切同宗，故千里相投。尔何献谗而妒贤如此耶？ 刘表闻言，乃叱蔡瑁曰： 吾主意已定，汝勿多言。 蔡瑁惭恨而出，刘表遂命孙乾先往报玄德，一面亲自出郭三十里迎接。玄德见表，执礼甚恭。表亦相待甚厚。玄德引关、张等拜见刘表，表遂与玄德等同入荆州，分拨院宅居住。却说曹操探知玄德已往荆州投奔刘表，便欲引兵攻之。程昱曰： 袁绍未除，而遽攻荆襄，倘袁绍从北而起，胜负未可知矣。不如还兵许都，养军蓄锐，待来年春暖，然后引兵先破袁绍，后取荆襄：南北之利，一举可收也。 操然其言，遂提兵回许都。至建安七年，春正月，操复商议兴兵。先差夏侯惇、满宠镇守汝南，以拒刘表；留曹仁、荀彧守许都：亲统大军前赴官渡屯紥。且说袁绍自旧岁感冒吐血症候，今方稍愈，商议欲攻许都。审配谏曰： 旧岁官渡，仓亭之败，军心未振；尚当深沟高垒，以养军民之力。 正议间，忽报曹操进兵官渡，来攻冀州。绍曰： 若候兵临城下，将至壕边，然后拒敌，事已迟矣。吾当自领大军出迎。 袁尚曰： 父亲病体未痊，不可远征。儿愿提兵前去迎敌。 绍许之，遂使人往青州取袁谭，幽州取袁熙，并州取高干：四路同破曹操。正是：才向汝南鸣战鼓，又从冀北动征鼙。
未知胜负如何，且听下文分解。


钟会分兵汉中道武侯显圣定军山
却说司马昭谓西曹掾邵悌曰： 朝臣皆言蜀未可伐，是其心怯；若使强战，必败之道也。今钟会独建伐蜀之策，是其心不怯；心不怯，则破蜀必矣。蜀既破，则蜀人心胆已裂；败军之将，不可以言勇；亡国之大夫，不可以图存。会即有异志，蜀人安能助之乎？至若魏人得胜思归，必不从会而反，更不足虑耳。此言乃吾与汝知之，切不可泄漏。 邵悌拜服。
却说钟会下寨已毕，升帐大集诸将听令。时有监军卫瓘，护军胡烈，大将田续、庞会、田章、爰青彡、丘建、夏侯咸、王买、皇甫闿、句安等八十余员。会曰： 必须一大将为先锋，逢山开路，遇水叠桥。谁敢当之？ 一人应声曰： 某愿往。 会视之，乃虎将许褚之子许仪也。众皆曰： 非此人不可为先锋。 会唤许仪曰： 汝乃虎体猿班之将。父子有名；今众将亦皆保汝。汝可挂先锋印，领五千马军、一千步军，径取汉中。兵分三路：汝领中路，出斜谷；左军出骆谷；右军出子午谷。此皆崎岖山险之地，当令军填平道路，修理桥梁，凿山破石，勿使阻碍。如违必按军法。 许仪受命，领兵而进。钟会随后提十万余众，星夜起程。
却说邓艾在陇西，既受伐蜀之诏，一面令司马望往遏羌人，又遣雍州刺史诸葛绪，天水太守王颀，陇西太守牵弘，金城太守杨欣，各调本部兵前来听令。比及军马云集，邓艾夜作一梦：梦见登高山，望汉中，忽于脚下迸出一泉，水势上涌。须臾惊觉，浑身汗流；遂坐而待旦，乃召护卫爰邵问之。邵素明《周易》，艾备言其梦，邵答曰： 《易》云：山上有水曰《蹇》。《蹇卦》者： 利西南，不利东北。 孔子云： 《蹇》利西南，往有功也；不利东北，其道穷也。 将军此行，必然克蜀；但可惜蹇滞不能还。 艾闻言，愀然不乐。忽钟会檄文至，约艾起兵，于汉中取齐。艾遂遣雍州刺史诸葛绪，引兵一万五千，先断姜维归路；次遣天水太守王颀，引兵一万五千，从左攻沓中；陇西太守牵弘，引一万五千人，从右攻沓中；又遣金城太守杨欣，引一万五千人，于甘松邀姜维之后。艾自引兵三万，往来接应。却说钟会出师之时，有百官送出城外，旌旗蔽日，铠甲凝霜，人强马壮，威风凛然。人皆称羡，惟有相国参军刘寔，微笑不语。太尉王祥见寔冷笑，就马上握其手而问曰： 钟、邓二人，此去可平蜀乎？ 寔曰： 破蜀必矣。但恐皆不得还都耳。 王祥问其故，刘寔但笑而不答。祥遂不复问。
却说魏兵既发，早有细作入沓中报知姜维。维即具表申奏后主： 请降诏遣左车骑将军张翼领兵守护阳安关，右车骑将军廖化领兵守阴平桥：这二处最为要紧，若失二处，汉中不保矣。一面当遣使入吴求救。臣一面自起沓中之兵拒敌。 时后主改景耀六年为炎兴元年，日与宦官黄皓在宫中游乐。忽接姜维之表，即召黄皓问曰： 今魏国遣钟会、邓艾大起人马，分道而来，如之奈何？ 皓奏曰： 此乃姜维欲立功名，故上此表。陛下宽心，勿生疑虑。臣闻城中有一师婆，供奉一神，能知吉凶，可召来问之。 后主从其言，于后殿陈设香花纸烛、享祭礼物，令黄皓用小车请入宫中，坐于龙床之上。后主焚香祝毕，师婆忽然披发跣足，就殿上跳跃数十遍，盘旋于案上。皓曰： 此神人降矣。陛下可退左右，亲祷之。 后主尽退侍臣，再拜祝之。师婆大叫曰： 吾乃西川土神也。陛下欣乐太平，何为求问他事？数年之后，魏国疆土亦归陛下矣。陛下切勿忧虑。 言讫，昏倒于地，半晌方苏。后主大喜，重加赏赐。自此深信师婆之说，遂不听姜维之言，每日只在宫中饮宴欢乐。姜维累申告急表文，皆被黄皓隐匿，因此误了大事。却说钟会大军，迤逦望汉中进发。前军先锋许仪，要立头功，先领兵至南郑关。仪谓部将曰： 过此关即汉中矣。关上不多人马，我等便可奋力抢关。 众将领命，一齐并力向前。原来守关蜀将卢逊，早知魏兵将到，先于关前木桥左右，伏下军士，装起武侯所遗十矢连弩；比及许仪兵来抢关时，一声梆子响处，矢石如雨。仪急退时，早射倒数十骑。魏兵大败。仪回报钟会。会自提帐下甲士百余骑来看，果然箭弩一齐射下。会拨马便回，关上卢逊引五百军杀下来。会拍马过桥，桥上土塌，陷住马蹄，争些儿掀下马来。马挣不起，会弃马步行；跑下桥时，卢逊赶上，一枪刺来，却被魏兵中荀恺回身一箭，射卢逊落马。钟会麾众乘势抢关，关上军士因有蜀兵在关前，不敢放箭，被钟会杀散，夺了山关。即以荀恺为护军，以全副鞍马铠甲赐之。
会唤许仪至帐下，责之曰： 汝为先锋，理合逢山开路，遇水叠桥，专一修理桥梁道路，以便行军。吾方才到桥上，陷住马蹄，几乎堕桥；若非荀恺，吾已被杀矣！汝既违军令，当按军法！ 叱左右推出斩之。诸将告曰： 其父许褚有功于朝廷，望都督恕之。 会怒曰： 军法不明，何以令众？ 遂令斩首示众。诸将无不骇然。时蜀将王含守乐城，蒋斌守汉城，见魏兵势大，不敢出战，只闭门自守。钟会下令曰： 兵贵神速，不可少停。 乃令前军李辅围乐城，护军荀恺围汉城，自引大军取阳安关。守关蜀将傅佥与副将蒋舒商议战守之策，舒曰： 魏兵甚众，势不可当，不如坚守为上。 佥曰： 不然。魏兵远来，必然疲困，虽多不足惧。我等若不下关战时，汉、乐二城休矣。 蒋舒默然不答。忽报魏兵大队已至关前，蒋、傅二人至关上视之。钟会扬鞭大叫曰： 吾今统十万之众到此，如早早出降，各依品级升用；如执迷不降，打破关隘，玉石俱焚！ 傅佥大怒，令蒋舒把关，自引三千兵杀下关来。钟会便走，魏兵尽退。佥乘势追之，魏兵复合。佥欲退入关时，关上已竖起魏家旗号，只见蒋舒叫曰： 吾已降了魏也！ 佥大怒，厉声骂曰： 忘恩背义之贼，有何面目见天下人乎！ 拨回马复与魏兵接战。魏兵四面合来，将傅佥围在垓心。佥左冲右突，往来死战，不能得脱；所领蜀兵，十伤八九。佥乃仰天叹曰： 吾生为蜀臣，死亦当为蜀鬼！ 乃复拍马冲杀，身被数枪，血盈袍铠；坐下马倒，佥自刎而死。后人有诗叹曰： 一日抒忠愤，千秋仰义名。宁为傅佥死，不作蒋舒生。
钟会得了阳安关，关内所积粮草、军器极多，大喜，遂犒三军。是夜，魏兵宿于阳安城中，忽闻西南上喊声大震。钟会慌忙出帐视之，绝无动静。魏军一夜不敢睡。次夜三更，西南上喊声又起。钟会惊疑，向晓，使人探之。回报曰： 远哨十余里，并无一人。 会惊疑不定，乃自引数百骑，俱全装惯带，望西南巡哨。前至一山，只见杀气四面突起，愁云布合，雾锁山头。会勒住马，问向导官曰： 此何山也？ 答曰： 此乃定军山，昔日夏侯渊殁于此处。 会闻之，怅然不乐，遂勒马而回。转过山坡，忽然狂风大作，背后数千骑突出，随风杀来。会大惊，引众纵马而走。诸将坠马者，不计其数。及奔到阳安关时，不曾折一人一骑，只跌损面目，失了头盔。皆言曰： 但见阴云中人马杀来，比及近身，却不伤人，只是一阵旋风而已。 会问降将蒋舒曰： 定军山有神庙乎？ 舒曰： 并无神庙，惟有诸葛武侯之墓。 会惊曰： 此必武侯显圣也。吾当亲往祭之。 次日，钟会备祭礼，宰太牢，自到武侯墓前再拜致祭。祭毕，狂风顿息，愁云四散。忽然清风习习，细雨纷纷。一阵过后，天色晴朗。魏兵大喜，皆拜谢回营。是夜，钟会在帐中伏几而寝，忽然一阵清风过处，只见一人，纶巾羽扇，身衣鹤氅，素履皂绦，面如冠玉，唇若抹朱，眉清目朗，身长八尺，飘飘然有神仙之概。其人步入帐中，会起身迎之曰： 公何人也？ 其人曰： 今早重承见顾。吾有片言相告：虽汉祚已衰，天命难违，然两川生灵，横罹兵革，诚可怜悯。汝入境之后，万勿妄杀生灵。 言讫，拂袖而去。会欲挽留之，忽然惊醒，乃是一梦。会知是武侯之灵，不胜惊异。于是传令前军，立一白旗，上书 保国安民 四字；所到之处，如妄杀一人者偿命。于是汉中人民，尽皆出城拜迎。会一一抚慰，秋毫无犯。后人有诗赞曰： 数万阴兵绕定军，致令钟会拜灵神。生能决策扶刘氏，死尚遗言保蜀民。
却说姜维在沓中，听知魏兵大至，传檄廖化、张翼、董厥提兵接应；一面自分兵列将以待之。忽报魏兵至，维引兵迎之。魏阵中为首大将乃天水太守王颀也。颀出马大呼曰： 吾今大兵百万，上将千员，分二十路而进，已到成都。汝不思早降，犹欲抗拒，何不知天命耶！ 维大怒，挺枪纵马，直取王颀。战不三合，颀大败而走。姜维驱兵追杀至二十里，只听得金鼓齐鸣，一枝兵摆开，旗上大书 陇西太守牵弘 字样。维笑曰： 此等鼠辈，非吾敌手！ 遂催兵追之。又赶到十里，却遇邓艾领兵杀到。两军混战。维抖擞精神，与艾战有十余合，不分胜负，后面锣鼓又鸣。维急退时，后军报说： 甘松诸寨，尽被金城太守杨欣烧毁了。 维大惊，急令副将虚立旗号，与邓艾相拒。维自撤后军，星夜来救甘松，正遇杨欣。欣不敢交战，望山路而走。维随后赶来。将至山岩下，岩上木石如雨，维不能前进。比及回到半路，蜀兵已被邓艾杀败。魏兵大队而来，将姜维围住。
维引众骑杀出重围，奔入大寨坚守，以待救兵。忽然流星马到，报说： 钟会打破阳安关，守将蒋舒归降，傅佥战死，汉中已属魏矣。乐城守将王含，汉城守将蒋斌，知汉中已失，亦开门而降。胡济抵敌不住，逃回成都求援去了。 维大惊，即传令拔寨。
是夜兵至疆川口，前面一军摆开，为首魏将，乃是金城太守杨欣。维大怒，纵马交锋，只一合，杨欣败走，维拈弓射之，连射三箭皆不中。维转怒，自折其弓，挺枪赶来。战马前失，将维跌在地上。杨欣拨回马来杀姜维。维跃起身，一枪刺去，正中杨欣马脑。背后魏兵骤至，救欣去了。维骑上从马，欲待追时，忽报后面邓艾兵到。维首尾不能相顾，遂收兵要夺汉中。哨马报说： 雍州刺史诸葛绪已断了归路。 维乃据山险下寨。魏兵屯于阴平桥头。维进退无路，长叹曰： 天丧我也！ 副将宁随曰： 魏兵虽断阴平桥头，雍州必然兵少，将军若从孔函谷，径取雍州，诸葛绪必撤阴平之兵救雍州，将军却引兵奔剑阁守之，则汉中可复矣。 维从之，即发兵入孔函谷，诈取雍州。细作报知诸葛绪。绪大惊曰： 雍州是吾合守之地，倘有疏失，朝廷必然问罪。 急撤大兵从南路去救雍州，只留一枝兵守桥头。姜维入北道，约行三十里，料知魏兵起行，乃勒回兵，后队作前队，径到桥头，果然魏兵大队已去，只有些小兵把桥，被维一阵杀散，尽烧其寨栅。诸葛绪听知桥头火起，复引兵回，姜维兵已过半日了，因此不敢追赶。却说姜维引兵过了桥头，正行之间，前面一军来到，乃左将军张翼、右将军廖化也。维问之，翼曰： 黄皓听信师巫之言，不肯发兵。翼闻汉中已危，自起兵来时，阳安关已被钟会所取。今闻将军受困，特来接应。 遂合兵一处，前赴白水关。化曰： 今四面受敌，粮道不通，不如退守剑阁，再作良图。 维疑虑未决。忽报钟会、邓艾分兵十余路杀来。维欲与翼、化分兵迎之。化曰： 白水地狭路多，非争战之所，不如且退去救剑阁可也；若剑阁一失，是绝路矣。 维从之，遂引兵来投剑阁。将近关前，忽然鼓角齐鸣，喊声大起，旌旗遍竖，一枝军把住关口。正是：汉中险峻已无有，剑阁风波又忽生。
未知何处之兵，且看下文分解。